text:
2016年9月10日星期六
手語
2012年2月19日星期日
合桃提子乾裸麥包
唔知點解,自己焗包時,啲割紋硬係唔爆得靚呢!?
麵包質地比較實,而且呢次整得唔係咁好,包面同包底都唔係好發得起,
唔知係咪整麵種時做錯咗呢?搵日都整過至得!
2010年5月12日星期三
烹飪課:裸麥包 & 橙皮果醬 @ 煤氣烹飪中心
搓幾嘢就已經搓好個麵糰,仲無乜麵糰黐手㖭呀!
都可以試吓佢嘅手勢.
影番張相,連 Louisa 都話 feel 到佢嗰晚勁開心囉!
2010年3月27日星期六
烹飪課:脆皮燒腩 & 鹵水豬腳仔@煤氣烹飪中心
今朝一早天都未光就起身,點解咁早?因為要 9:30am 去到銅鑼灣煤氣烹飪中心度上堂呀!今次跟 Annie 學整脆皮燒腩同埋鹵水豬腳仔,除咗 Louisa 之外,仲有佢果 friend,連家姐都一齊嚟上堂,好開心,好熱鬧呀!!
首先做好插針同醃嘅步驟.
跟住入爐先焗好個底.
翻轉後喺塊皮上面鋪上粗鹽,之後入爐繼續焗.
將表面嘅粗鹽撇走,再插針.
再入爐焗至皮脆.
Annie 仲教咗我哋幾招秘技去整脆個皮.
攪掂,出爐喇!
呢嚿係 Annie 整嘅,佢斬開哂俾我哋試食.好食過燒臘檔買返嚟嘅
燒肉呀!不單之皮勁脆,仲唔會好鹹,味道啱啱好,肉又唔嚡,
勁正囉!
嗱,呢嚿就係我整 o架喇,係咪都幾掂咁呢!!同街賣果啲都差唔多呀!
將自己整果嚿拎返屋企做餸,食之前再入爐焗番脆佢,Hm …… 一樣咁正!
不過可能因為撇唔乾淨面頭啲鹽,攪到個皮勁鹹!!好彩仲脆卜卜啫.
不過之後要做清潔就真係想死囉!!好彩廚房可以用到熱水,如果唔係,都唔知點去清洗乾淨個烤盤,烤架同其他用具.
除咗實習整燒肉,Annie 仲示範咗個鹵水豬腳仔,一樣咁好味!不但好
入味,仲好爽口 o添!呢個都唔難整,我一定會至少整一次 o架!
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!
2009年10月22日星期四
椰汁班蘭糕 (家中完成版)
上次喺煤氣烹飪中心度跟 Rachel 學整印尼食品,除咗堂上實習做印尼沙爹雞同印尼糯米雞之外,仲有由 Rachel 堂上示範嘅經典印尼甜品椰汁班蘭糕.
預咗整完個班蘭雪芳蛋糕之後會有班蘭葉剩,所以一早已經 plan 定今日要學整埋呢個椰汁班蘭糕.
其實整就一啲都唔難,不過就要好有耐性,逐層逐層慢慢蒸熟,淨係蒸都差唔多用咗成粒鐘咁滯,可能係我自己手腳慢啦!連埋之前預備功夫同之後清洗工作,足足企咗成 3 粒鐘呀!如果我好似 Louisa 咁有 Jovi 幫手就好好多喇!
因為啲椰漿係 Winnie 佢幫我買過嚟,但佢又唔收番錢,所以切
番起半嚿留番俾佢都好應該,等佢媽咪又可以試吓哩!
唔知點解,居然會有料剩!所以就將剩低果少少粉漿整成呢個
小型椰汁糕送俾媽咪!
2009年7月10日星期五
印尼糯米雞 (家中完成版)
今日返工前就完成埋個印尼糯米雞,點呀,似唔似樣呢?
學 Louisa 話齋,真係都幾難包 o架!包個細嘅都幾易,不過到包個大嘅就真係 "呢咁 hea ",又軟,又油,蕉葉又易爛,真係想死!不過最終都勉強成功啦,個樣都呃得吓人嘅!!
我諗下次再做時唔好放太多餡,仲要等啲糯米飯再凍啲先包可能會好少少.
2009年7月9日星期四
印尼沙爹雞 (家中完成版)
整好咗喇!掂唔掂呀?
今晚淨係將堂上醃好咗嘅雞柳用竹簽串起,之後放入焗爐內焗熟,再將喺中心拎返嘅材料煮成沙爹醬,咁就攪掂好喇.
好好味呀!個沙爹醬真係正,無得彈!
2009年7月8日星期三
烹飪課:印尼食品@煤氣烹飪中心 (補加相片)
前幾日咪預告咗我會上堂學嘢嘅,其實係去咗煤氣中心度學整印尼食品呀!今次係我人生中第一堂烹飪課,覺得好好玩,好新鮮,學完又有得食,幾好呀!咁今次有呢個機會,我又要多謝好友 Louisa 喇,因為係佢出錢請我上課 o架!
雖然今次係我第一次上課,但係對課程嘅導師就一啲都唔陌生,皆因之前我同導師都已經成日喺個 blog 度傾偈 o架喇,佢係邊個,咪就係好多人都識嘅 Rachel Yau 囉!如果有睇開我個 blog 嘅 blog 友都應該見到「我的 blog友」一欄都加咗佢個 blog 條 link 落去.
好啦,言歸正傳,今次個課堂都好趕,好緊湊呀,事關要喺兩個鐘頭內學整 3 個食品,包括印尼糯米雞,印尼沙爹雞同椰汁班蘭糕.一入到中心,個環境已經一啲都唔陌生,因為喺電視成日都見到蘇施黃同 Jacky Yu 喺度教煮餸嘛,見埋 Rachel 就更加份外 "親切",唔似以前去學嘢咁面對唔熟嘅學習環境同唔識嘅老師.不過當我見到其中一樣嘢時我就有啲標汗,都幾驚,就係果把傳統嘅中式菜刀喇!我喺屋企係用西式廚刀,即刻尖尖長長果隻呢!因為比較輕身,同埋望落無咁恐怖;而傳統嘅中式菜刀一向喺我心目中都係好重,好利,專係啲街市佬,癲佬揸住嚟 "斬人" 果隻,所以真係有啲驚 o架!!不過死就死啦,學 blog 友阿 Yen 話齋,都係要豁出去 o架啦!
個印尼糯米雞同印尼沙爹雞係實習食品,即係可以落手落腳煮,但個椰汁班蘭糕就淨係睇 Rachel 示範,不過我哋都有得試食 Rachel 整果個o架!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先! 跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢個就係色,香,味俱全嘅椰汁班蘭糕喇,係咪好靚呢,仲好好食 o添,煙煙韌韌,好香班蘭味同椰子味,正!咁啱之前我又買定個 6 吋方形 mousse 圈,諗住要嚟整 brownie,依家又可以用埋嚟整呢個椰汁班蘭糕啦,遲啲有時間我一定會整,因為真係好好食,唔知心急嘅 Louisa 等唔等埋我同佢一齊整呢?我諗佢多數都等唔切 o架喇,實會自己整先!
跟住就係學整印尼糯米雞同印尼沙爹雞,整個沙爹雞時我又要 "豁多次出去",因為平時喺屋企處理啲生肉時,我一定會戴手套,一來怕污糟,怕整到成手 "肥淋淋",一陣味;二來因為我皮膚太乾,長期都會爆拆,怕會被生肉細菌感染之餘,之後要用洗潔精洗手時就越洗越乾,惡性循環,不過依家學嘢就無得再做 "少爺",唯有再次 "死就死,豁出去啦"!
呢度啲沙爹雞串同沙爺醬係 Rachel 整嘅,老師整嘅,當然好味啦!
呢兩串就係我即時試做嘅,都 OK 好食喎,不過個沙爺醬就唔夠時間煮,所以就將啲材料拎咗返屋企慢慢整,今晚整好之後我就會影低張相,掟上嚟俾大家 "品評" o架啦!不過喺堂上睇 Rachel 整個沙爹醬,原來都唔難整喎,試食咗佢煮嘅沙爹醬,好正,好惹味,有些少似印尼沙律 Gado Gado 個花生醬咁味.
最後就到印尼糯米雞喇,又係因為時間關係,喺堂上只可以蒸好啲糯米同煮好個餡料,一樣都係將啲半製成品拎咗返屋企,聽日有時間先包埋佢,到時再俾大家睇吓啦!當然,即時就梗係有得試食 Rachel 嘅手勢啦,同樣咁好食,加上我不嬲都鍾意食糯米整嘅嘢,所以我諗我得閒有時間就會整嚟食 o架喇!
落咗堂之後,我同 Louisa 就梗係搵埋 Rachel 影番張相留念啦!
咁難得見到 Rachel,我呢個小 fans 就當然把握呢次機會,帶埋之前買落 Rachel 寫嘅《為您做甜品》俾佢簽名啦!最衰 Vanlily 無出書啦,如果唔係,上次約佢拎啲玻璃曲奇時又拎埋本書俾佢簽名.
Rachel 仲好好人,好有心思咁寫咗幾隻字俾我:"Happy cooking!" 煮嘢食真係幾開心 o架,Yeah!所以下禮拜一我又會好開心喇,因為又整嘢食囉!整咩?咁大家就拭目以待喇.
上完堂之後,我同 Louisa 就一齊返咗去佢屋企,正當我同 Arthur 上緊堂時, Louisa 就立即入廚房繼續完成埋堂上未整好嘅半製成品.整完出嚟都幾得 o架!之後我就幫佢擺到靚靚嚟影相,你哋睇,係咪好得呢! Louisa 話我將啲食物全部放哂喺塊蕉葉上面好 gimmick 喎!
P.S. 當 Louisa 煮完個沙爹醬時,佢就同我講:「哎,我哋唔記得拎埋啲沙薑粉同芫荽粉返嚟呀!」我哋兩個食過個醬之後,都發現個味道真係差咁啲,事關沙薑粉個味好濃,好搶嘛!點解我哋咁失策 o架!


c: text/html

text:
現場有兩個遊戲俾各位徽章收藏家玩,仲有好多演藝員在場,響遊戲期間為大家打氣!兩個遊戲分別係拋金幣以及碌乒乓波,拋到,碌到去不同顏色位置,就可以獲得相對應嘅徽章!
以下就係我尋日嘅收穫,唔算好多,但已經好滿足!我亦幸運地獲得幾個新推出嘅 隱形米奇 徽章!怪獸公司月份系列,我得到二月份 Boo 徽章,但其實我想要九月多啲,遲啲又睇下有冇得交換先!
至於 米奇家族星期系列,我玩遊戲嗰陣得到星期四 Dale 徽章,之後我都換到 Chip 返黎儲齊一對!
玩遊戲都有其他不同嘅收穫,不過唔係咁啱心水,於是就去到園內各處,搵不同嘅演藝人員交換;呢一日換到兩個幾得意嘅徽章,一個係 Vinylmation Pooh 徽章,另一個就係可愛版 Dumbo 徽章!
最後呢個徽章來自一位朋友嘅,佢知道我想要 Pooh 名牌徽章,專登搵咗返黎同我交換!好多謝佢!
相比起隨機咁抽,我比較鍾意親自揀一啲自己喜歡嘅徽章,所以我每個遊戲都只係玩咗一次啫... 響現場冇逗留得太耐,但已經完全感受到嗰種熱鬧氣氛;所有徽章收藏家聚埋一齊,玩得好開心!好!黎緊呢年等我慢慢儲多啲徽章先!咁下年嘅 徽章交換同樂日 就可以玩得更加投入啦!

robotstxt: allowed

filter: keep


text:
2013年4月30日
重新尋回錯失了的幸福歡樂 - Duffy篇!
正當我同 Duffy 響園內玩緊嘅時候,我經已預先準備好一篇關於 Duffy迪士尼小熊 嘅文章!呢篇亦都係最後一篇 東京迪士尼之旅2013「重新尋回錯失了的幸福歡樂」嘅相關文章!
我曾經將 東京迪士尼海洋 稱為「Duffy 聖地」,然而,上年到訪呢個樂園嗰陣只得半日時間... 唔夠時間,惟有匆忙地遊覽樂園,作為 Duffy 粉絲嘅我,只好無奈地放棄部份同 Duffy 有關嘅項目... 同時,雖然帶咗兩隻 Duffy 小熊同我去玩,但係響渡假區內兩大主題樂園都冇咩同佢地影相...
唔知大家記唔記得,我上年返到黎,分享咗一件響 東京迪士尼海洋 裡面發生嘅搞笑事件!遊覽樂園之前,上網見到園內會有多個 Duffy 拍照景點,我原本以為係一啲特別嘅佈置可以影相.
遊覽當日我猛咁去搵呢啲拍照景點,不過搵極都搵唔到!只係搵到一塊木板表示係拍照景點!嗰一刻我以為即係叫我一隻手拎 Duffy,另一隻手拎相機,用漂亮嘅景色做背景,響到影返張相!吓... 好唔方便喎... 所以我放棄咗... 返到香港,我先知道原來塊板係可以拉落黎俾 Duffy 坐上去!
我好蠢啊!其實係一個好貼心嘅設計!咁樣就錯過咗!今次再去,我要幫 Duffy 熊仔影多啲相!而之前都有提及,今年 米奇和Duffy的春日巡航 活動升級登場,當中就新增咗更多春日拍照景點!同樣有位置俾 Duffy 坐低影相,我一定唔可以再錯過!所以大家記住幫我選擇帶邊隻小熊去啦!;)
Duffy 話哂都係春日巡航活動嘅主角,當然仲有更多同佢有關嘅項目,就係三個不同嘅節日表演!春臨里多島 Lido Isle Welcome to Spring 表演,四位 迪士尼朋友 會乘搭渡輪出場,再上岸跳舞;但上次因為太大風,佢地最後冇上到岸,期待今次再度到訪嗰陣可以睇到一次完整嘅演出!
另一個上年睇過嘅表演,叫做 驚喜迎春 Springtime Surprise,不過覺得有啲悶,睇咗一半就走咗.前嗰排睇咗幾張日本 迪士尼 粉絲影嘅相,見到今年響表演中加入咗一個特別環節,令我興趣大增!究竟呢個新環節係咪真係咁有吸引力,能夠令我睇哂整個表演呢?好!我就拭目以待!
第三個表演,紐約復活節 Easter in New York,上年選擇唔睇,但其實佢先至係最正嘅一個表演!事關佢係三個節日表演之中最多 迪士尼朋友 出場嘅!唉... 我上年又做咗錯誤嘅決定,錯失良機... 而今年亦特別安排響傍晚上演其中一場 紐約復活節,又係一個賣點!我絕對唔可以再做錯誤決定!
但講到我上年覺得最遺憾嘅,就係無同 Duffy 影相!我一見到要等45分鐘,就即刻轉身走人!45分鐘?其實都唔算好耐啫!但係響時間咁緊迫嘅情況下,我梗係寧願玩多一個遊樂設施啦!好彩今次有大把時間,排幾耐都好,我都要同 Duffy 影相!就等我去 漁村迎賓小屋 尋找 Duffy!
能夠再次去到 東京迪士尼海洋「朝聖」,我要把握每個機會,好好享受每個 Duffy 相關嘅項目!再次邀請大家幫我決定帶邊隻 Duffy 去,5月7日就會截止啦!獲採用提議的話會有一份小禮物架!
於 18:30
訂閱: 張貼留言 (Atom)


text:
中午出門口果陣琴琴青,撞鬼地無執到支hand cream入手袋 (換袋換漏野囉~ 上星期六換漏銀包添呀)
去到目的地,再去商場個洗手間借個方便,洗完手,對手乾到無朋友~ 其實琴日全日外出無返office,已經無搽過hand cream,夜晚去雷會就當然無搽,返到屋企臨訓又唔記得
即係話,果一刻,我超過36個鐘無搽過handcream呀
係十八廿二當然無所謂,之但係我呢d「中女」,唔得架喇
行過七仔,睇下有無好野先~順手可以儲埋IQ博士印花
結果見到呢個
話說今朝出門口前,睇左羽翹既video
佢封左呢支handcream做cheap精之選 (包裝有d分別,不過more or less should be the same)
$21.8買到四支喎,唔係唔cheap呀嘛~~~ (為左買夠$20有個印花,搞到隨身帶住咁多handcream,其實可能都係好cheap)
咁佢有咩咁把閉先
懶得打,影張相,大家一齊慢慢睇
下午1:30入到人地屋企,搽完響手,對手當堂有返哂光澤 (當然啦,咁耐無搽cream,搽乜都變神仙!)
期間兩個鐘,無洗手無勞動,只係坐響到掀下書吹下水,對手keep到有光澤,唔lup
3:30有用洗手液洗下手,抹乾睇下對手,都ok喎,當然隔左咁耐唔會話仲好有光澤,不過未去到乾到我要飛撲埋支cream度再搽啦
傍晚返到屋企,補返兩張相畀大家睇
hand cream實貌,白色,無味
搽完對手有光澤,唔lup果下好
總結係,cheap得過呀


text:
2007年11月30日 星期五
漸變色文字
嘢,由乜都唔識嘅我,都可以整到個blog越嚟越多嘢,越嚟越靚!我真係越嚟越覺得,電腦
真係太神奇啦!
哈哈哈!我真係實在太叻啦!好開心呀!
2007年11月28日 星期三
試妝&男禮
星期日, 沙律陪我去試妝,個化妝師都幾有心機, 個妝亦ok啦!係我d皮膚乾d囉!可能係因為呢排d天氣太乾燥呱!唉!大家知啦,我係一個唔塗任何護膚品嘅人,單靠天生麗質,平時化淡妝就完全冇問題啦!但係一塗嗰d咁嘅又濕粉又乾粉又碎粉, 九廿幾層嘅時候,就經唔起考驗啦!個虎口位嗰兩條紋深到呢!原先我都諗住下個月去做吓彩光想改善吓!點知個化妝師話叫我千祈唔好喎!佢話佢個客早三個月做都回復唔到喎!超!咁即係呢條Q又唔得啦!唯有都係勤d做Facial啦!
星期一, Jofee同Matthew去試男禮,我同豬豬一去到,見到佢哋兩個好煩惱嘅表情,跟住又話條褲有褶好yor,又話d禮服同條褲唔同色,又話要自己出去配褲~又咁又咁,咁你件禮服又唔帶得出街又點配褲啫!搞咗好耐,結果原來人哋有冇褶嘅褲個囉!一換咗~~條氣順曬!到選禮服啦!Jofee一味驚誇張,但係結婚係要適量地誇個喎!咁又要氹佢試啦!結果都算ok啦!
之後到Matthew,挑戰就大啦!佢係咁話接受唔到自己咁樣,又話想著番屋企自己嗰套又剩,我明我明~~佢型慣!但係人唔係剩係得一面o家嘛!除咗型都可以玩吓第二隻feel囉!首先佢就換咗件恤衫同褲啦!出到嚟就勁話人哋條褲緊,又話上到條腰到~~跟住勁張個褲頭係咁捲底去,話要整到變底腰喎!呀~~~激死我啦!之後佢又拎咗條幼呔!本來就冇問題,不過大家要知道,禮服恤衫係企領o家嘛!打幼呔又好似有d不倫不類囉!佢又話要著番屋企嗰件恤衫嚟襯條呔啦!救我呀!跟住著埋件西裝褸,好似著咗老豆件西裝咁!我真係頂唔順啦!打比沙律投訴,你條仔呀!咁咁咁呀!沙律就叫我同佢講,你有幾時見過張國榮著踢死兔扮Hip Hop呢?Matthew就答係嗰時未有Hip Hop咋!
好彩個女仔好快就攞過另外一件禮服款,小修腰嘅比佢!ee又幾fit喎!向呢個時候,奇怪嘅事就發生喇!唔知點解Matthew突然間括咗出去,話著得小禮服唔著企領恤衫好似唔係幾好喎!我更係即刻連番“係係係”啦!佢又話喇~~咁著企領恤衫打幼呔又好似唔係咁好哦呵!“更係啦!更係啦!”咁佢就換咗個bow!嘩!我即刻定番好多!跟住個女仔話不如你換番條大碼褲試吓啦!應該唔係大好多嘅啫!咁佢就試啦!真係ok喎!我更係打蛇隨掍上啦!咁不如試埋個腰封呢!試吓之嘛!到佢帶咗上身,嘩!好靚仔呀!好有型呀!係咁讚佢囉!佢又抓吓個頭話咁要剪吓頭髮啦!哈哈!佢話喎,咁大個仔做過咁多次兄弟都未試過咁行,我同豬豬即刻異口同聲話“你今次係做伴郎呀!”
2007年11月21日 星期三
有鼓勵, 更係希望做得更好啦!
曾經...我又有為咗劉德華同黎明,內心爭扎得好厲害過!話說當年黎明岩岩出道,做咗套天涯歌女(女主角係陳松齡) 嘩!靚仔到呢!對眼電死人咩!但係當時嘅我係超級華仔迷(e+都好鍾意),點算呢?如果我鍾意黎明,會好對唔住華仔嗰喎!點算呢?貪新忘舊!我睇唔起你!爭扎爭扎吓!我終於做咗一個決定啦!黎明正衰人嚟o家!佢唔出見就唔會搞到我有異心啦!自始之後我就唔鍾意黎明啦!(e+咁大個人喇!更係冇再咁諗啦!)
講咗咁耐!究竟想講咩呢?~~
哈哈!其實係想話,自從開咗facebook之後,我發覺自己冷落咗個blog呀!雖然平時都唔係咁勤力寫!但係始終硬係覺得係自己分咗心, 真係唔岩喇!哈哈!重要嗰日向facebook有個女仔add我,話鍾意睇我個blog添!哈哈!咁我真係愧對我d讀者啦!哈哈哈!以後記住要多d番嚟寫吓嘢先得啦!
2007年11月19日 星期一
邦邦生日
星期六,一早出咗去剪頭髮,跟住約咗Hedy去補條眉,之後夜晚就去咗邦邦嘅生日會!
嗰晚見番好多好耐冇見嘅朋友,感覺好親切又好奇怪,玩就更係冇問題啦!但係已經唔係心交嗰種啦!始終~~我已經唔係嗰個圈子嘅人啦!
點都好啦!見到黃德我真係好開心囉!重有偉雄真係大個仔啦!真係唔可以唔認~~我真係老啦!
2007年11月14日 星期三
之前成日收到人d email叫我玩facebook,我心諗...未同friendster一樣,開咗之後幾年都唔上去睇一次!冇乜意思!但係呢排越嚟越多人玩,重要唔止email,d人直頭係dau口dau面問,好撚煩!結果~~我更係頂唔順開咗啦!
到e+開先覺得自己out out哋!人哋個個都已經有九廿幾個fd,自己呢?重未識點玩!不過...循例都要試吓o家!唔係一陣人講咩都唔知就比人笑啦!但係for我嚟講呢,冇啦啦send杯drink比我,或者係我又冇啦啦比隻蛋你,嘻嘻!真係無聊之極!
可能係我重未識享受呢種樂趣呱!但係如果有d人真係可以搵到失散多年嘅朋友,咁意義就變得好大囉!好唔好玩~~又即管玩多一排試吓啦!
2007年11月8日 星期四
加咗新嘢!
前一排睇睇吓人哋d Blog,比我發現到有個人又係用Pink Panther做主題,咁都不特止,佢重好叻o家!重教人點樣整靚自己個Blog添!
大家有冇發現,我個Blog已經加多咗音樂同埋計時器啦!好勁呀!之後我重會整好多嘢o家!不過真係要比d時間學吓先囉!
哈哈!唔知佢之後重會教d咩呢!好期待呀!
2007年11月7日 星期三
律師教你冷知識
尋晚同Jofee上咗律師樓,簽擬結婚通知書,搞完一大餐,重要上埋個講座!不過又估唔到喎,原來有好多嘢學o家!例如企位點可以靚d啦!點可以避免新娘嘅裙擺比人踢嚟踢去啦!交換介子時應該交叉咁拖手啦,帶介子嘅手勢係應該手心向天啦!咁就唔會阻住攝影師影隻介子啦!嘩!真係唔講唔知呀!最難得嘅係,連Jofee都話學到嘢呀嘛!
上完堂,同Jofee經過一間食日本放題嘅,就上咗去諗住試吓喇!跟住點......更係失望收場啦!哈哈!Jofee食完重同我講,我哋要記住記住記住,放題都係唔岩我哋,因為我哋食得又唔多,同埋通常放題d嘢都係唔新鮮嘅!不過唔知點解次次我哋都會話試吓啦!咁就又上當啦!哈哈!


text:
<<返回 citygufengongsi相关词(3230个):
- 麒麟区股份有限公司
- 马龙县股份有限公司
- 陆良县股份有限公司
- 师宗县股份有限公司
- 罗平县股份有限公司
- 富源县股份有限公司
- 会泽县股份有限公司
- 沾益县股份有限公司
- 宣威市股份有限公司
- 玉溪市股份有限公司
- 红塔区股份有限公司
- 江川县股份有限公司
- 澄江县股份有限公司
- 通海县股份有限公司
- 华宁县股份有限公司
- 易门县股份有限公司
- 峨山彝族自治县股份有限公司
- 新平彝族傣族自治县股份有限公司
- 元江哈尼族彝族傣族自治县股份有限公司
- 保山市股份有限公司
- 隆阳区股份有限公司
- 施甸县股份有限公司
- 腾冲县股份有限公司
- 龙陵县股份有限公司
- 昌宁县股份有限公司
- 昭通市股份有限公司
- 昭阳区股份有限公司
- 鲁甸县股份有限公司
- 巧家县股份有限公司
- 盐津县股份有限公司
- 大关县股份有限公司
- 永善县股份有限公司
- 绥江县股份有限公司
- 镇雄县股份有限公司
- 彝良县股份有限公司
- 威信县股份有限公司
- 水富县股份有限公司
- 丽江市股份有限公司
- 古城区股份有限公司
- 玉龙纳西族自治县股份有限公司
- 永胜县股份有限公司
- 华坪县股份有限公司
- 宁蒗彝族自治县股份有限公司
- 思茅市股份有限公司
- 翠云区股份有限公司
- 普洱哈尼族彝族自治县股份有限公司
- 墨江哈尼族自治县股份有限公司
- 景东彝族自治县股份有限公司
- 景谷傣族彝族自治县股份有限公司
- 镇沅彝族哈尼族拉祜族自治县股份有限公司
- 江城哈尼族彝族自治县股份有限公司
- 孟连傣族拉祜族佤族自治县股份有限公司
- 澜沧拉祜族自治县股份有限公司
- 西盟佤族自治县股份有限公司
- 临沧市股份有限公司
- 临翔区股份有限公司
- 凤庆县股份有限公司
- 云县股份有限公司
- 永德县股份有限公司
- 镇康县股份有限公司
- 双江拉祜族佤族布朗族傣族自治县股份有限公司
- 耿马傣族佤族自治县股份有限公司
- 沧源佤族自治县股份有限公司
- 楚雄彝族自治州股份有限公司
- 楚雄市股份有限公司
- 双柏县股份有限公司
- 牟定县股份有限公司
- 南华县股份有限公司
- 姚安县股份有限公司
- 大姚县股份有限公司
- 永仁县股份有限公司
- 元谋县股份有限公司
- 武定县股份有限公司
- 禄丰县股份有限公司
- 红河哈尼族彝族自治州股份有限公司
- 个旧市股份有限公司
- 开远市股份有限公司
- 蒙自县股份有限公司屏边苗族自治县股份有限公司
- 建水县股份有限公司
- 石屏县股份有限公司
- 弥勒县股份有限公司
- 泸西县股份有限公司
- 元阳县股份有限公司
- 红河县股份有限公司
- 金平苗族瑶族傣族自治县股份有限公司
- 绿春县股份有限公司
- 河口瑶族自治县股份有限公司
- 文山壮族苗族自治州股份有限公司
- 文山县股份有限公司
- 砚山县股份有限公司
- 西畴县股份有限公司
- 麻栗坡县股份有限公司
- 马关县股份有限公司
- 丘北县股份有限公司
- 广南县股份有限公司
- 富宁县股份有限公司
- 西双版纳傣族自治州股份有限公司
- 景洪市股份有限公司
- 勐海县股份有限公司
- 勐腊县股份有限公司


text:
每個殿既正門都有張龍椅 , 但要迫好奈先睇到一眼 , 我迫迫下都唔願迫 , 係北京 , 太禮讓生存唔到 ... 如果一直行會經過午門 , 太和殿 , 中和殿 , 保和殿 , 乾清宮 , 交泰殿 , 坤寧宮 , 再到御花園 . 這條路以前行過 , 但今次就唔趕 , 慢慢行 , 慢慢睇 . 以前讀中史 , 記極都記唔入腦既野 , 依加卻記得咁清楚 , 讀萬卷書不如行萬里路的確係真架 !
過左御花園向西行 , 黎到儲秀宮 , 依個地方出名 , 只因慈禧太后住過 , 裡面真係好古色古香 , 一睇就知全部物品都係極品 . 養心殿由雍正開始係皇帝住既地方 , 步步惊心一劇提到皇四子登機後移居養心殿 , 皆因佢既至愛住係個度 . 就係因為電視劇令我對 九龍奪嫡 既歷史產生興趣 , 所以超想重遊故宮 .
行完西六宮 , 再行返東六宮 . 景仁宮應該最出名 , 係因康熙及乾隆既母親都係住係度 . 依加東六宮已成為展館 , 都幾多野睇 , 再加上室外太凍 , 我成日都會走入室內暖下先出返黎 . Hea 下 Hea 下就到左關館時間 . 去過好多城堡參選 , 故宮係最大最多野睇 , 亦最有氣勢 . 天子住既地方 , 四圍都有吉祥物 , 五爪金龍 . 每道門都好高好大 , 好有庭院深深既感覺 , 再加上睇左咁多套劇先去參觀 , 更加有 Feel .
一直都知自己住係王府井附近 , 但無諗過過條馬路就到 . 我影印中既王府井大街原來並唔係王府井 , 而係東華門食街 , 個度好似台灣夜市咁 , 好多車仔檔 , 亦係搵遊客笨既地方 . 我係個度買左一盒狗不理 , 明明一盒有五隻 , 返到酒店卻得四隻 , 買串冰糖葫蘆 , 當中有 3 粒係爛既 ... 我個樣真係生得咁似水魚 ??


text:
等左半年終於等到天澄閣open day
好多blog友仔都知道我好想睇天澄閣既新娘房
今次終於得償所願喇, yeah~
除左呢個目的, 其次要睇下現場證婚既效果 & JNC佈置
未諗到wedding theme colour用咩色, 有諗過用白色, 但怕會好單調
點知一去到門口就見到呢個隧道設計, 好靚呀, 即刻有bingo既感覺
不過生得高既朋友就麻煩少少, haha
行入去就見到呢個攝影區, 可以將receiption搬入黎
娛樂區, 可以放8張麻雀枱, 到時唔知夠唔夠呢?
入到場已經有好多人到左, 大家都周圍參觀
其中JNC就最多人, 可能大家都俾今次既佈置吸引住
被吸引既人包括我在內, 問左價錢都ok wor, 即場join仲free燈柱同地毯
聽落好似好抵, 不過未來老公唔想咁早join住....都係睇多幾間比較先算wor!! >.<
今次終於睇到我最想睇既新娘房, 不過太多人影唔到相
俾我想像中細好多, 如果真係confirm有8個姊妹, 到時可能會好迫呀!
再睇個backdrop, 又係我杯茶....睇到雙眼發光.....
俾我會將淺橙色改做紫色, 諗起都靚, hehehe
另一個目的就係睇模擬現場證婚, 因為本身唔會揀當晚註冊
所以想睇下呢次個效果, 當俾個心理準備自己又可以多個選擇
不過睇完之後更加肯定自己唔like, 一定唔會揀囉
另一樣發覺到既係新人在台上面時打燈既職員技術麻麻地
射住新人spotlight 時大時細, 睇到台下既人好辛苦, 唔知係咪特登形做效果呢?
今次open day 好開心撞到blog友仔, belble, 比比妹妹 & Matty, 佢地3個都好細個呀!
如果唔係怕羞一定會同你地傾多兩句~ hehe


text:
出乎意料蛇仔明又好受教
在40週的孕期裡
蛇仔明都表現得好愛錫細細
會時不時攬住蛇仔媽肚肚錫
每晚都會同細細講good night
玩點名遊戲都會點埋細細
就連去買排益力多
蛇仔明都會話一支俾爸爸, 一支俾媽媽, 一支俾細細
問蛇仔明最錫邊個
細細嘅排名係僅次於蛇仔媽, 凌架於蛇仔爸添
到蛇仔媽於醫院生產的數天
蛇仔明表現得好乖
蛇仔媽出院回到家中
當時蛇仔明剛上床準備午睡
見到蛇仔媽
是一陣錯愕
好似唔識俾反應咁
跟住我哋玩咗一陣蛇仔明就訓覺
蛇仔媽以為一切順利啦
點知蛇仔明訓醒時
無緣無故咁大哭大鬧
唔肯起身就扒喺枕頭喊
喊到枕頭濕晒
點氹點同佢講嘢都冇用
最後唯有由得佢發洩晒啲情緒
跟住成晚蛇仔明就係咁黐住蛇仔媽
到嗰晚訓覺都係成晚喊
所以蛇仔媽嘅結論係
唔好以為小朋友氹吓呃吓就得
其實佢哋有都情緒
要好好咁舒緩
因為佢哋未識講出口
就蛇仔明表現
我覺得佢對一切轉變係有不安的
因為平日蛇仔明最愛媽媽
突然媽媽唔見咗幾日
又突然輪流由婆婆姨媽嫲嫲湊佢
所以一見蛇仔媽
要嗲返吓, 宣洩吓喊晒出嚟
第二朝一早出發去接細細
對於細細蛇仔明充滿期待的
嗰日由朝等到晚
蛇仔明都超合作無扭計
其間不斷問 : 細細呢?
就算等到過晒nap time
眼訓到爆
都堅持要等到見細細為止
返到屋企都冇乜異樣
但小朋友終究會有多少呷醋
蛇仔明呷醋程度都算內斂嘅
例如佢有時會ignore 細細嘅存在咁
直情好似當細細透明咁
問佢有關細細嘅嘢佢完全零回應
叫佢幫手做嘢冇托手踭
但如果係幫手做有關細細嘅嘢
蛇仔明係完全扮聽唔到
同埋就成日邊個抱住細細就黐住邊個
面對呢個情景
唯有唔好迫佢
慢慢滲啲滲啲咁話佢佑妹妹好鍾意哥哥
再教育佢要愛錫妹妹
俾時間佢接受妹妹
依家兩個月多少少
蛇仔明對妹妹好咗
每日放學返嚟都會先去睇妹妹
蛇仔婆婆仲話
有一日放學蛇仔明衝入屋
跟住話: 我要去睇吓我個妹
hahahaha, 啲語氣老積到爆
朝早起身又會問: 細細呢?
有時我會好衰咁呃佢話細細送咗俾人
蛇仔明會好緊張咁話: 唔好呀, 我好掛住佢架
所以其實佢係著緊細細嘅
另一個好頭痛嘅情況
就係蛇仔明勁不合作
唔知係trouble two定係想draw 大家attention
蛇仔明每日都上演 "不合作運動"
見到人唔打招呼, 仲要呢埋
食飯担天望地每餐食1個鐘以上係等閒事
叫佢刷牙痾尿等呢啲daily routine嘢要叫20 聲先郁
成日諸多麻煩嘢
例如刷牙又要揀牙膏
洗面又要揀毛巾
呢樣又話唔鍾意, 嗰樣又話唔鍾意
如果蛇仔媽有時間時都仲可以就吓佢
但有時趕起上嚟就扯晒火
打打鬧鬧天天無限loop
已經返咗返咗學大半年
最近又無啦啦話唔鐘意返學
有時起身會扭計
好不容易的咗佢去洗手間再去到餐枱
又無啦啦影帝上身咁含住苞眼淚話唔返學
上校車前仲有時飲泣
唔係喊到拆天, 係好陰公咁飲泣
即係會令你個心好up嗰款悽涼喊
打俾老師傾過
老師又話蛇仔明每日返到學校笑晒口好正常
問蛇仔明點解唔鐘意返學
佢話: 因為好掛住媽媽
(咁好口冧死咗媽咪)
唉, 點嬲得佢落丫
所以結論係蛇仔明想好似妹妹咁留喺屋企黐住媽媽
咁所以就唯有洗腦教化
同蛇仔明講
蛇仔明要返學, 媽咪要返工
媽咪知道蛇仔明掛住媽咪
但就算蛇仔明唔返學, 都唔會見到媽咪架喎
媽咪都好掛住蛇仔明架
但每次媽咪好掛住嘅時候就會用指喺手掌畫個圓圈再錫佢一啖
蛇仔明都試吓丫
so far呢個方法都可以
依家放工返到屋企
蛇仔明就會跑過嚟同我講
媽咪我今日畫咗好多個circle喺手手呀
聽到真係內心好交雜
好甜但又少少心up 咁
仔, 媽咪都好掛住你架
但奈何呢個社會變咗
兩歳人仔要返學
而媽媽唔能夠留在家中相夫教子, 要出去搵食謀生
唉~
兩個多月以來
其實都見到蛇仔明有進步
仲開始擺大佬款添
例如:
有時細細嘔奶
蛇仔明會嚴厲mode 咁問妹妹乜嘔奶, 下次唔好
有次去街買咗杯雪糕俾蛇仔明
佢好開心啦
跟住要求孭住細細嘅蛇仔媽彎身因為佢有嘢想同細細講
佢同細細講: 你大個啲先食雪糕啦
真係好搞笑


text:
2016年8月30日星期二
泰式沙甸魚炒豆
係一個泰國嘅家常菜,一個泰國朋友煮過比我食,一般會用嚟炒芥蘭,屋企冇,改用時令嘅豆都唔錯.
,
豆洗乾淨,切小段.
燒熱鑊,加入少少油,中火炒啲豆2分鐘左右.
撥開中間,放入一隻一開二嘅辣椒,如果你唔食辣,可以唔落.
如果你食得濃味,可以加啲蒜蓉,我今日想食沙甸魚嘅香味,唔加蒜蓉啦.
加入一小罐茄汁沙甸魚,用鑊鏟將沙甸魚壓碎,炒勻,加入少少水,炒炒.
加入少少魚露同糖,如果豆仲係硬,就要再加少少水炒炒,直至豆開始淋,改大火,炒幾下,收乾啲汁,就可以上碟喇.
呢個香噴噴,有啲鹹魚/煨魷魚果種香味.
今日兩餸一湯.
粟米素湯,好甜.
泰式沙甸魚炒豆,好惹味,好好送飯.
仲有番茄薯仔紅椒燴火雞肉丸,啱晒王子呢個撈汁怪.
22 則留言:
你煮嘅唔係泰國菜,而你咁就得王子,咁你一定係順德人,煮都係煮「順得菜」呢!回覆刪除回覆
佢有啲嘢都好遷就我㗎刪除
兩味餸都啱送飯.回覆刪除回覆
係呀,呢餐兩味餸都係惹味添呀刪除
見到咁大盒沙甸魚,以為好大條! 呢個餸我會學,等老DAD回鄉我會整.回覆刪除回覆
其實係一盒裡面有兩罐,一罐88g,一罐已經可以夠晒炒500-600g豆啦刪除
茄汁沙甸魚好耐冇食過添.回覆刪除回覆
我都好耐冇食啦,唔係見到跳樓貨都諗唔起呢個餸刪除
港式家庭好餸菜,仲有靚湯,回覆刪除
真喺唔知以為妳喺香港住,煮咗幾味等老公收工.回覆
德國傳統晚餐好難頂㗎,王子自己都唔肯食...刪除
等我又試下,好似都幾方便,未試過咁樣煮沙丁魚罐頭,通常都係一開即食回覆刪除回覆
呢個係好快手呀,十分鐘內已經煮完,而且都叫做有魚有菜呀刪除
好耐冇食沙甸魚啦, yumyum回覆刪除回覆
我都係,見到跳樓貨先至諗起刪除
沙甸魚好食啊, 這個泰式版要試試呢. 👍🏻回覆刪除回覆
係呀,好食呀,而且好高鈣,西人罐頭沙甸魚仲係無添加呢刪除
咁煮,好成功喎!沙丁魚新菜色!回覆刪除回覆
係呀,而且西人罐頭沙甸魚高鈣,又無添加,算係有益嘅菜式刪除
呢D沙甸魚, 我食過, 真係唔係幾啱我回覆刪除回覆
你唔鍾意食魚,呢啲真係唔係你杯茶啦刪除
我鐘意用佢嚟餸粥!回覆刪除回覆
送粥我真係未試過,細個我屋企興响飯面蒸,當係一碟餸㗎刪除


text:
我係 Teddy,而響我身邊既就係我既女朋友 Choco.
今日好似平時一樣,主人又帶我哋嚟公園玩啦.之不過今日同平時有啲唔同,主人帶多咗個拎住相機既既哥哥嚟陪我哋玩.
我知道我既兩位主人就嚟結婚啦, Choco 同我當然戥佢哋開心啦!聽主人話想響佢哋既婚禮裏面擺埋同我哋一齊影既合照,所以今日主人就特登約咗呢位哥哥嚟幫我哋影相.
聽講個攝影師叫做 Martin,不過我都好少理,可以同 Choco 一齊響公園“漫步”散心 (其實係跑步多啲) 先至係我最鐘意既活動!
為咗今次主人既婚禮同埋今日影既呢輯相,婆婆仲特登為我同 Choco 度身訂造咗套“結婚禮服”添!
梗係啦!啲人結婚都要影pre-wedding 啦,我同 Choco 當然都要影返輯啦!
同 Choco 散步咗一輪之後,主人就抱住我哋影相啦!當 Martin 哥哥同我哋影咗幾張之後,媽咪 (平時我係咁叫主人既) 就好開心咁話:「好嘢,我哋有“全家福”啦!」因為平時一係嗲哋一係就媽咪幫 Choco 同我影相,印象中我哋四個一齊影相都係第一次!又難怪媽咪會咁開心既!
跟住媽咪就幫我哋著上由婆婆幫我哋 tailor made 既婚紗同禮服啦!
人哋話著起婚紗既女士係特別靚既!唔怪得我覺得今日著起咗婚紗既 Choco 特別靚啦! (之不過我幾時都覺得 Choco 係全宇宙最靚既!)
Martin 唔單止幫 Choco 同我影咗好多靚相,仲幫我哋影咗好多合照添!而媽咪同嗲哋就不時抱住我哋影相,仲不停咁讚我,話我今日夠晒 “Chok” 喎!! (其實乜嘢係 “Chok”我就真係唔明啦!)
Martin 話會share 我同 Choco 啲相出嚟喎,如果你哋都覺得我夠 “Chok”既話,就響佢個 facebook 度俾個 “Like” 我啦!
響度我同 Choco 祝福我哋既兩位主人「白頭到老,永結同心」!
(本故事純屬虛構 如有雷同 實屬巧合)


text:
同第一部針機相比,今次呢部 2.0 版本淨係喺外觀上就已經 upgrade 左好多.又係嗰句,唔打得都睇得.好,講古時間開始,去片~~
由制做第一部 pinhole 過程中掌握到紙摺 bellow 嘅基本技術之後,我冇繼續鑽研改善技術,反而貪得無厭咁去越級挑戰斜角 bellow.起初以為直同斜分別唔大應該唔會太難整,到落手做時先發覺想同做完全係兩回事.結果又花左好長時間去試做,整左 n 咁多個 prototype,最後勉強比我搵到方法做一個斜 bellow 出嚟
開始做個正式嘅啤佬,斜比直身嘅要用多啲紙,由四張 A4 組成.予先摺好直邊黐埋再摺角邊
吸取咗之前經驗,今次喺邊位做左強化.斜啤佬初步完成,跟住嘅步驟就係上油
其實要另一張普通白色透光嘅紙變成滴光不漏並唔容易,特別係摺疊位置需要反覆移動容易穿窿.不過只要比心機用多啲時間攪攪佢又冇話做唔到嘅,完成之後個啤佬幾靚仔~
做好啤佬就到整機身,今次搵到新嘅材料供應,可以用比較大塊嘅松木板.量度好個啤佬大細之後就用線鋸開窿,機身同底座做一個簡單嘅接合再用木膠粉黐實就算
完成左一半了,接住落嚟係做前組同菲林片盒固定部份,不過制作時冇影相,唔講了
總結 2.0 制作係一大進步.雖然係有少少漏光問題,但總算係成功研究到方法固定菲林片盒,同時仲可以換上保麗來背去方便測試.至於拍攝方面,因為啤佬可以作有限度移動,成功嘗試拍攝移軸效果.
完成之後我拎住佢係街(好似傻佬咁)影左好多相,效果十分滿意.
仲記唔記得中環呢棵個聖誕樹?留意一下後面嘅怡和大廈同 IFC 就會發現移軸效果.如果冇記錯,當年大約用左兩粒鐘曝光時間嚟影呢張相
呢到叫聖誕歡樂小鎮
呢到係尖沙咀
都係尖咀
呢到係大會堂,當時有個戶外展覽,其中比較特別嘅就係呢隻吹氣公仔
最後呢張係銅鑼灣避風塘,係最黐線嘅 pinhole magic hour 相


text:
一月二十三日 (年廿八)
一月二十四日 (年廿九)
一月二十五日 (年三十)
十六個月至十七個月閒記
呵呵 好懶呀 好耐冇update過blog喇
全情投入同titi過呢個新年 所以日日返到屋企都好攰
加上返到屋企都忙住整日本d相 整yee ee個video
另外 仲要幫titi set up一系列嘅教材 (超辛苦) thanks ms.x嘅幫助
有機會喺度好好同大家share自作教材丫 ^^
呢排佢學野學得超快呀 要努力d先得喇
tima開始覺得冇時間打blog 因為身邊嘅bb長大喇
開始好多野要教佢 陪佢 盡量比佢覺得你全情投入同佢玩
佢已經唔係以前淨係識食奶訓覺嘅titi tima冇時間喇...
依家打緊blog都掛住想陪玩呢...
今年新年冇好似上年咁攞假呀 因為聖誕同新年相隔一個月都冇
加上星期六 (年廿九) 至星期三 (年初三) 一共都有5日假呢
呢5日可以一家三口過 tima好心滿意足lu
年廿八
tiba收工 我地同嫲嫲一家落左樓食飯飯呀
食完飯飯 就去左超市 辦多少少年貨 順道湊下熱鬧嘛
titi見人地包花紙 表現得好好奇呀
行完超市 tima就陪titi買故事書 返屋企講故事...
年廿九
唔洗返工 開心喇!!!! ti公ti婆急住見titi 一早就過左嚟霸位飲茶
飲完茶就同titi去公園玩 大家都笑到咭咭聲
之後就join聰少行旺角花市
titi一入到場 就指住個特大pooh pooh氫氣球講 "mine" (買)
ti公同聰少二話不說就想搶住比錢 tima一問之下 哇 七十蚊
七十蚊一個星期 好貴呀 囡呀囡 不如買個細架啦
呢個titi 點都指實pooh pooh 噢 買啦...最後公公比錢
買完pooh pooh tima居然買埋另一個elmo小波波比titi
嘻嘻 算啦 新年嘛 titi最鐘意pooh pooh 同elmo架嘛
(反省!!! 唔可以寵titi!!!....但你睇下佢咁開心 算啦 呵呵)
行完旺角花市 就陪ti公去醫肚 (查實我地好飽呢)
之後就出返翔龍灣食太婆嘅團年飯
呢餐團年飯好好味呀 tima好珍惜每一餐嘅團年飯
飽飽之後 就送太爺返去訓覺 我地就去行維園花市
去到銅鑼灣 居然有街錶呀!!! 仲要係等左幾分鐘咋
去到維園 都唔算好多人啫 今年好多牛牛製成品呀
tima最鐘意嘅有牛角包 肥牛毛巾 牛牛帽...可惜鐘意嘅一件都冇買
淨係買左個桃花風車咋 三十蚊 好靚呢...
titi行行下 訓左覺咯 我地都返屋企lu...
年三十
一早同ti嫲去街市食粥 順便去街市檔口睇年貨
好多野買呀 tima想再買d花 所以就近近落返維園喇
一口氣買左好大棵桃花 最愛嘅黃金百合 仲有小小花仔
返屋企整好d花 就落筲箕灣試下新開張嘅太爺雞
一試之下 愛上了 真係唔錯喎 平靚正 難怪咁多人等位
飽飽就返太古城行街 行到咁上下就回家咯
返到屋企 titi幫手擺糖果 封利是
上年仲係bb 今年就識得擺糖糖 下年要陪mami揀糖果呢
tima幫titi換上"聰明伶俐"大紅褲一條 ($28)
條褲喺旺角花市買架 應節同埋討意頭嘛
著條咁旺嘅褲食奶奶 特別醒神嘅
yee ee同聰少喺呢個時候送上年三十團年湯圓
仲附送埋蕃薯糖水呢 yeah 係mamii嘅最愛呀
飽飽就快d訓 聽日仲要去拜年架
新嘅一年 我地一家三口都會努力 加油 !!!


text:
頭痛 一起身就頭痛 今日星期日 聽日星期一
唔想返工 累呀 悶呀 煩呀 全部都可以形容mami今日嘅心情
titi今日係咁激嬲mami啊 做咩都好冇mood
平日一有holiday 諗到同titi去邊度都開心 充滿衝勁嘅mami唔喺度咯
死沈沈懶洋洋 唔係titi要買奶粉都唔想出去
唯有出沙田啦 行左一陣鬼咁多人 搞到頭痛更甚
行到bb部 哇 d媽媽狂掃衫咁 太煩啦 決定同titi去開餐
點知titi第一件事激嬲我 就係佢發老皮推開我餵佢嘅spoon
噢 成件衫都係燴飯 mami忍住 (都知titi唔識 唔係有心)
但都難免有眼神上嘅怪責 叫左一聲 : titi 曳呀!!!!
喺sushi店都係咁玩 令人頭痛呀!!!
離開沙田 mami頭痛勁左 都係返婆婆屋企休息
訓左一陣 titi叫醒我 都ok啦 冇咁頭痛
titi喺度玩搖控器 玩玩下 一次又一次好大力咁打我個頭
打完仲要扮唔知打到我 吹晒口哨嘅樣 奸精燒賣!!!
呢次mami有d火光喇 大聲吆喝 : 喂 titi!!!!
titi望住我 哎呀 個衰妹嬲喎 佢瞟左我一下 就要第二個抱
食完飯 titi再令ammi生氣喇 mami決定唔睬佢
知婆婆靠得住 錫佢 就笑晒咁對住婆婆 現實嘅奸精燒賣
見到mami就唔理 一係就扮見唔到 同mami鬥氣 笑都唔笑呀
於是我地兩母女大家都冇理大家 婆婆叫我抱 titi我都say no!!!!
直至上車 titi都唔想比我抱 (我都唔想抱你架 嘿)
返屋企途中 titi爸爸做和事佬 講左一大輪 mami覺得自己都有錯
於是同titi講野喇 初初個衰妹都唔望我 唔理我
後嚟我錫佢一啖 講 sorry 佢先望我一眼呀
唉 原來十個月大嘅baby都識嬲 都要face架 搞鬼
返到屋企 titi同mami好 friend咁攬埋一齊玩煮飯仔咯 嘻嘻
女性動物都係煩d架喇 如果有日我同titi聯手對付爸爸 哈哈 小心啊~~~
titi 你大個睇返呢篇野 要知道mami一頭痛就唔惹得啊!!!
ps: 大家有冇留意 "此刻心情" mami未試過mark angry架
今日要整返個憤怒表情先!!!


text:
後期大腸癌病徵包括:
- 便便帶血,黏液
- 大便習慣改變
- 如廁後仍有便意
- 腹痛,腹瀉
- 貧血
- 體重減輕
高危因素有:
- 家族遺傳
- 肥胖
- 不良生活習慣,例如食煙,飲酒,少運動
- 不良飲食習慣,例如偏好高脂,高糖,低纖,或加工食品
- 年過五十
本人自問生活習慣唔多健康,大腸癌高危因素中咗一半.而後期病徵亦有一半出現過(有部分仲好頻密吓添),都咪話唔得人驚.雖然唔係咁like俾人搞後面,不過為咗求個安心,都係決定做次大腸內窺鏡檢查.話就話檢查,但係如果發現息肉都會順手割埋,不過要另外加錢.琴日先啱啱做完,感覺就好似去地獄打咗個轉,然後重回人間!
話就話要喺醫務所搞一粒鐘,但係照大腸鏡只係用咗十幾分鐘,因為仲有前戲,做完又要瞓番個事後覺.前戲係乜?哈哈,首先梗係要剝衫剝褲上床啦!會唔會好尷尬?咁又唔會喎,因為上床前要著番件有少少透視嘅特製開背睡袍.以本人咁厚面皮,呢啲當然唔算得乜嘢,跟住嚟嘅先惡頂.因為被插會好痛,真正埋牙前先要喺手背拮一針,注射止痛藥同鎮靜劑入靜脈.本人自問大膽,怕嘅嘢唔算好多,偏偏打針就係其中之一.點知拮完一針又一針,拮到第六針醫生就同我講,話我啲靜脈好扁,拮極都插唔正中間.好彩第六針終於搞掂,但係我已經想死咁滯囉.喺命懸一線之際,只感覺一股涼意由手背向上蔓延,跟住就迷迷糊糊咁瞓著咗,人事兩不知.
搞嘢過程幾乎一片空白,淨係記得醫生曾經叫我睇吓個screen,話係大腸裏面嘅現場直播.當時瘟瘟燉燉,望咗一眼就再瞓番,印象中畫面好似係一個無底深洞.到再醒番,已經俾姑娘推咗入更衣室.佢話藥力未過,仲未落得床,叫我瞓番個靚覺先.其實當時已經冇乜睡意,不過就有啲手軟腳軟嘅感覺.反正閒著也是閒著,不如check吓有冇插到開晒花仲好啦.首先凝神聚氣,繼而意守丹田,最後收腹提肛.好彩,既唔痕又唔痛,總算冇穿冇爛,應該唔會有啲乜嘢創傷後遺症啩.不過已經唔係完璧,惘然若失就點都有少少囉!
胡思亂想咗一陣,竟然覺得神完氣足,姑娘亦喺呢個時候叫我出去聽報告.聽完醫生講解,仲有隻大腸實景拍攝嘅DVD帶返屋企留念添.咁都好,可以填補番人生中一段十幾分鐘嘅空白.返到屋企,二話不說即刻開電腦睇片.唔睇都唔知,原來照大腸鏡係由大腸最末端(即係盲腸位置)開始,然後慢慢褪出嚟架.初初睇真係覺得好神奇,仲有啲感動添,做咗幾十年人,從來未試過咁清楚見到自己嘅inner self囉.但係越睇越唔對路,到臨近結尾,直頭恐怖過睇鬼片添,因為……我見到……屎呀!我已經跟足指引做架啦,估唔到仲會見到啲咁恐怖嘅嘢!
照大腸鏡只係十幾分鐘,但係事前準備就要早兩日開始做,確保大腸裏面嘅廢物可以排清.檢查前兩日唔可以食高纖食物,例如豆類,蔬菜,生果等.檢查前一日只可食流質食物,朝早要食兩粒細細粒嘅瀉藥(Dulcolax),夜晚要飲一樽仔瀉劑(Fleet Phospho Soda).
其實好耐以前已經聽人講過嗰樽瀉劑難頂架喇.樽瀉劑勁鹹唔在講,飲完仲要大量飲水(三粒鐘內唔少於一公升).跟住就會頻頻去廁所,痾水痾到腳都軟.講真,我又唔覺得嗰樽嘢好似啲人講得咁難頂囉.其實肚仔都冇痛,只係漲住漲住,成日要去廁所.痾水亦冇乜特別不適,唔會痾到腳軟,根本就同小便差唔多,只係出口唔同啫.
反而朝早食嗰兩粒丸仔先惡啃,雖然只係痾咗兩次,但係就辛苦到想死咁滯.本人肚仔一向唔聽話,肚痾可謂家常便飯,不過從來冇試過痛得咁厲害.嗰種攪吓攪吓,抽住抽住嘅痛法,真係非筆墨可以形容.一路痾一路痛,痾到全身軟晒,真係驚隨時會休克.而且猛標冷汗,唔止搞到成身濕晒,仲連滴到地下都濕埋添.痾完之後腳步浮浮,企都企唔穩,當時淨係想即刻瞓低,係長眠不起嗰隻囉!不過成身濕晒當然唔可以瞓上床,沖涼又驚會喺浴室暴斃,咁唯有坐低唞吓先算啦.結果坐咗半粒鐘先回到魂,直頭係死過翻生呀!呢隻藥我真係打死都唔會再食囉!
哈哈,其實又唔使講得咁死嘅,醫生話我一粒息肉都冇,下次再照大腸鏡都應該係十年後嘅事喇!
Halong Bay, Vietnam
Halong Bay, Vietnam


text:
學左七至八堂ballet喇 由初初唔肯入班房 到依家長期坐喺miss隔離做no,1 當中tima學左好多野 知道做父母要多花心思去了解小朋友....
話說阿ti一向係返星期日嘅pre-school堂 好奇怪 一向獨立嘅佢居然會喊唔肯去跳 初初大家都唔明 唯有陪佢去班房 睇佢上堂啦 過左幾堂都係咁 要喊要扭我地陪 tima曾經好唔開心 做咩無啦啦咁痴身咁嗲豬嘅? 一d都唔獨立... 但最搞笑嘅係 佢雖然喊 但有人陪佢去房室 佢係最專注 做得最好嘅小朋友 老師教嘅每一part佢都做到架! 仲要佢自己都話鐘意ballet...咁點解阿囡會喊呢? 唉 好頭痛
身邊開始有聲音批評
某某 :好心你啦 佢兩歲半多d咋 梗有情緒 唔好諗咁多啦
某某 : 我諗佢唔鐘意呀 唔好比佢上啦
某某 : 唉 咁心急做咩丫 陪多佢幾堂啦
某某 : 下 咁都喊?唔似佢喎....
Tima好失望好失落呀....
直至有人同我地講可能係family day嘅關係 ...
我地先醒一醒 阿ti係一個思考型嘅小朋友 好多野諗到唔會出聲 會靜靜觀察 我地開始諗 係唔係星期日嘅關係 佢覺得呢一日係要去玩嘅 而唔係"返學" 再加上佢要確保我地唔會趁佢上堂去左玩 所以點都扭個人陪佢...
於是 辛苦嫲嫲喇 我地改平日上堂 果然冇扭計 會自己入課室 返到嚟仲跳到講到上堂學嘅野 當中好多ballet嘅英文術語啦 英文歌啦 tima覺得好magic呀 上九個字堂可以學咁多野嘅? 阿ti嘅英文愈嚟愈好喇!
Tima曾經因呢件事唔開心過一排 仲同教授 (哩 tima有個客係教授呢) 傾過 教授鬧tima呀 佢話小朋友喊唔代表唔叻 有d小朋友喊足幼稚園頭一年 反而係比其他小朋友更有危機性 多思想 佢仲笑住講一句 : 呆滯嘅小朋友點會識喊架啫 佢地唔多諗野 有餅餅食 有得玩 就得架喇... (我知教授好意係哄tima開心)
但係tima始終希望阿ti開始大個 會用講去表達 而唔係喊呀 如果你講比我地聽唔想星期日返學 我地一早幫你改堂啦 唔洗我地擔心左咁耐... 呢個故事教訓我地做父母唔好一味鬧小朋友做咩喊呀 做咩唔食飯呀 多d諗下點解 原來改變方向 個結果會更好! 仲有呀 要相信自己兒女
依家阿ti真係可以好enjoy去跳ballet 哈哈 因為佢好sure佢上堂嗰陣 父母返緊工 冇街街去嘛....臭豬真係臭 eeeee!!!! 搞到TIMA心掛掛左咁耐 真係唔抵喇!


text:
(前言:小弟寫依篇文嘅目的,唔係話要認威扮英雄扮識野,而係我覺得自己有責任將當日我晌現場嘅親身見聞講返出黎,方便日後有人想了解成個遮打革命 (Umbrella Revolution) 時可以作參考之用.
我唔代表任何人,都無人代表到我.
可能會有專業人士唔同意我當日嘅做法,覺得我無跟到程序同埋Protocol 去做… 但當時我個腦只有一個信念 -我想救人.
最後,我想講可能文中有部分消息已証實係流言,但晌當時兵荒馬亂嘅情況下,我地已經作左當時最合理嘅決定…)
市民有權利知道當日究竟發生左咩事
9月27號我去左政總集會去到凌晨三點,返到屋企已經係凌晨四點幾五點,但到9月28號晏晝開電視睇新聞時,眼見警方封左往政總果條天橋令到示威者開始鼓燥,與此同時,警方使用嘅武器都開始升級.到左大約五點幾,我覺得有少少唔對路,現場再咁搞法一定會有人受傷,我晌屋企拎左好簡單嘅急救用品,一枝番梘水,兩枝清水,一卷保鮮紙,頭盔,眼罩同埋對護膝就衝左出左門口.
到左傍晚六點到,我女朋友突然打電話問我去到邊,話警察用左催淚彈,我果時以為佢講錯,以為佢想講「胡椒噴霧」… 點知當我睇到佢Send 左個Whatsapp Message比我
Shit Just Got Real!!!
我去到現場已經係六點十五分左右,現場我見到已經有幾個學生周圍問「有無人要包保鮮紙?有無人要包保鮮紙?」但想包嘅人目測有幾十人… 於是我就拎左自己帶去果卷保鮮紙係咁包,當中包括示威者,香港同埋外國記者.
其中有個示威者話之前隻手中左胡椒噴霧話想包包佢,但仲好紅好痛.我即時拎左枝番梘水出黎比佢清洗,正當我懷疑究竟佢係唔係未清洗乾淨身體上嘅胡椒噴霧時,佢隻手臂已經一野Hi左埋黎… 唔洗五秒,我隻手臂已經有火燒嘅感覺,我自己都奶埋野… :o)
過左五分鐘到,我聽到海富中心對開位置有人叫「First Aider 麻煩過黎 」.我趕左過去之後,原來係有一班醫管局嘅醫生同護士想做Briefing,好簡單提醒我地如果有傷者接觸到催淚氣體應該點做…
點知聽聽下,我聽到Boom 一聲,干諾道中往海富中心方向條橋上面突然有一個催淚彈爆開… 短時間內連響幾下爆炸聲同埋有大量催淚氣體吹埋黎.當時好天真好傻嘅我以為只要拉低個眼罩,拉高個面罩可以頂到催淚彈,衝上前諗住「救人」… :o)
點知依頭聞到有陣「燒膠味」,果頭就開始咳,無法呼吸,口水鼻涕一齊黎,皮膚仲有火燒嘅感覺.同時可能我個眼罩做唔到「氣密」嘅效果,對眼即時感到刺痛,係咁標淚.風向嘅改變令更多催淚氣體吹埋黎,當時唔只我,仲有大量示威者都頂唔順轉身走,點知走走下,我前面有個示威者狂咳,咳到跪左晌到,之後開始嘔吐四肢抽搐咁暈左.
其實嘅我果下已經咳到想死好想走,但我知道如果我一走左,果個傷者可能會有生命危險,因為:
1.傷者可能晌煙霧瀰漫嘅情況下比人踩死;
2.傷者氣道可能會被嘔吐物阻塞導致窒息;
3.傷者可能有其他Medical Condition (如心臟病,哮喘)而令佢暈低
到今時今日我都唔明白,點解平時一向唔Take Risk嘅我,個腦突然會有種「要走一齊走,警察衝過黎比人拉就一齊比人拉,但一定Leave No Man Behind」.
當時我一個人嘗試搬起佢走,但唔成功.眼見情況太危急, 我做左一個(幾戇鳩嘅)Decision…
我大嗌:「救命呀!有人暈左我抬佢唔郁呀!
搵人幫手呀!」
叫完之後其實心諗自己好戇鳩,危難當前邊個會理你?個個都應該大難臨頭各自飛.急救員自己都叫救命,比人知道真係會恥笑到2046…
你估好似電影S.W.A.T. (2003) 句Tagline 咁 “Even cops dial 911” 咩? :o)
仲有,我自己本身已經透唔到氣,咁嗌法只會吸入更多催淚氣體… 呢個真係超級大傻仔呀!
點知嗌完唔夠一秒,有3個逃跑緊嘅猛男停低左,轉身跑返去我個Location,我地4個人夾手夾腳抬起果個傷者去左海富中心對開果班醫生同護士到接受治療.
Faith in Humanity Restored!
正當我係咁用梘水卒乸到跳舞嘅手臂,氣都未回得切嘅時候,又有人大叫「First Aider!依面要First Aider呀!」
我又向干諾道中往海富中心方向條橋跑過去.當時現場嘅催淚氣體已經散去,而橋上面有部分民眾同埋傷者坐左晌地下休息.我行埋去其中一個傷者到,佢應該係逃離上一波催淚彈攻勢時仆親,做左初步檢查後, 正當我拎野出黎幫傷者包紮時
Boom~~~~~~~Boom~~~~~~~~~
當時係6點54分…
BOOOOOOOOOOOM
有個催淚彈(母彈)晌我5米外空中爆開,爆左好多細細粒嘅銀色催淚彈出黎…現場又一片煙霧瀰漫.
果下我即時係咁咳好辛苦,但真係好嬲.我一面扶起個傷者,一面向警察方向怒吼:
「我屌你老母呀?
救緊人㗎仆街
你一個催淚彈打黎我附近做乜撚野呀!!!」
結果我扶住個傷者一齊向海富中心方向跑過去,點知個傷者竟然跑得快過我… :o)
由於之前吸入得太多催淚氣體同埋換氣過快,我突然咳得好嚴重同埋有種好想嘔嘅感覺,果陣唯有自己同自己講:「大佬呀大佬,慢慢吸氣呼氣… 如果唔係盞自己嘔同埋暈晌到…」同時我將口同鼻入面嘅黏液 “lur”出黎,點知“lur”到一手到係,十足拍緊《異形》咁 :o)
當慢慢步行出左受催淚氣體影響嘅地帶後,我見安全就同自己做簡單嘅清洗同埋飲啖水.忽然又有人大叫「First Aider!依面有人受傷呀!」過到去,見到有個後生仔坐左晌到好辛苦咁,我即時行埋去幫手.佢係咁嗌痛,而做完即時檢查後,其實佢無咩事,只係呼入左較多嘅催淚氣體同埋情緒較為激動.我同佢用清水沖洗完對眼,比梘水佢卒手臂,同埋同佢傾計安慰左佢一陣,佢已經無咩事… 期間有好多記者黎影相拍片我都無理到,而我都無發覺原來我個口罩已經晌混亂間甩左,比人點曬相 :o)
亂局過後,我去左干諾道中上面幾個臨時的First Aid Station (唔係金鐘站近巴士站果個大站)睇下有無野幫到手,話曬自己一個人打游擊咁做First Aid 唔係路.聽到海富中心對出果個前線臨時Station唔夠人幫手,之後成晚就駐紮左晌果到,果個站有一位Medical Officer(化名T兄),同埋差唔多有八位急救員.成晚就晌到幫手搬運物質,預備下梘水,同埋Set up 左一個簡單的沖洗站.
忙完後大家都交流下對抗胡椒噴霧,催淚煙嘅心得,最後大家得出以下嘅應對方法:
1. 如果晌催淚彈煙霧中,請盡快徹離
除非你有警方/軍用規格防毒面具,如果唔係濕毛巾都頂唔到好耐
記住外科手術口罩係完全無用!
2. 後退時記得係「180度轉身走」
避免向後行時跌倒 走果時唔好爭先恐後,避免人踩人
3. 盡快將口腔鼻腔的分泌物及有刺激性化學物質 “Lur" 出黎
4. 保持鎮定及冷靜,控制好自己的呼吸頻率
如果呼吸/換氣過快加上催淚彈嘅效果, 有可能會引至嘔吐
5. 當徹離到安全地方後,請以清水沖洗對眼,以梘水清洗皮膚
之後要飲適量清水, 好好保護喉嚨
大家相處十分融洽,轉眼間大家都好似一家人咁,閒談間亦發現其他急救員晌急救/輔助傷者時,都有被警方以催淚彈攻擊嘅類似遭遇.
去到當晚上11點左右,現場傳出消息話警方會用橡膠子彈或實彈清場.我女朋友都打電話黎同我講:「有消息指警方清場時係唔會理你係唔係醫護人員,一律都會當暴民,會用槍打手打腳,直情當你靶咁打…走入去演藝學院都無用,因為佢地都警告話會攻入去,唔理佢係唔係私人地方… 有傳懲教署防暴隊都會出動幫手清場…」我有懷疑過消息可知信性,但我女朋友有問過做緊記者嘅朋友同埋師兄(佢讀新聞系),已經Triple-Verify 過先同我講.
果下我真係慌,大佬呀我肥斯大隻,就算比警棍『嘔』兩野都應該頂到,但被橡膠子彈近距離打都係會打穿架…
我同T兄同埋其他急救員一齊傾,大家都明白到橡膠子彈有幾危險.另外,有急救員嘅朋友話醫院已經收到Call 叫急症室準備好,因為有可能有大量傷者入院.經過商討,大家都決定撤離唔搏… 自己安全都未顧得掂,仲講咩救人… 我提議撤離前同附近急救站講返聲先,避免一陣其他站有野搵我地唔到… 點知我見果3個急救站原來都已經關閉同埋撤離曬…
我地一行八人決定走之前將手頭上嘅醫療物資搬去比會留守嘅急救站… 經過統一中心地下巴士站時見到有消防署原來已經set up左個臨時救護站,有人提議不如將我地手頭上嘅醫療物資,尤其係當時極珍貴嘅生理鹽水交比消防救護員,但T兄指救護員會用自己帶黎嘅野,基於安全問題唔會使用外來物資.但現場有市民指灣仔循道衛理堂會接收物資,所以我地向灣仔出發.
其實行緊去循道衛理堂果時,我真係好沮喪,連急救員都棄守急救站,一陣出事開槍咁邊個救人?
去到循道衛理堂,外面有義工話入面已經滿曬唔會再收物資,但可以放晌外面先.以我親眼見,循道衛理堂當時開放左主禮堂比示威者暫避,但現場又有消息指神職人員將會撤離(後來已證實係虛假消息黎).
最後,我地一行幾人放低完野,就去左灣仔地鐵站.大家交換完Contact 就散左水.過去依個星期,都有一齊去急救站幫手.
翌日有退休警務人員指示威者當催淚彈係「玩遊戲」,甚至「感到開心」.我想講: 玩玩玩玩我玩你老母呀!
如果唔係為左救人,我洗撚明知成個Area 都比催淚煙污染曬,但都照留晌到救人呀? 唔通我屎忽痕想攞苦黎辛,貪好玩呀?一話我係自虐狂我自己唔知? :o)
後記
我付出好小,其中晌急救站瞓過三晚
瞓街一d都唔好玩… 又熱(上個星期),又凍(前日開始),又嘈(依到瞓緊,隔十米有人聽緊收音機), 又有野咬
但… 我地唔做,邊個做?
我地留主要係為左守護著市民捐嘅急救物資同埋做急救,坦白講附近大廈唔單止有不良的看更同埋清潔姐姐黎大量咁將市民捐嘅物資咁拎/偷左去 (唔好同我講十枝八枝火酒咁拎係自用… 果到夠我用一世… ) 仲試過有便衣警察過黎視察時以挑釁語氣咁講:「你地守乜撚野姐?依堆野過多幾日都會係我地架啦!」
又有好多人話我地浪費物資…
試過有市民同記者走過黎質問我地點解要倒曬d火酒同雙氧水,我想講其實唔係樣樣野都捐得…有危險嘅物資我地有需要丟棄,目的係保護醫護人員同埋市民.(我發現過有人將「哥士的梳打」當係「梳打粉」咁捐… )
9.28 當日警方見到醫護站都照打催淚彈入去,雖然我無親眼見到事後亂況,但據當時晌現場嘅醫護人員講返, 現場有成堆口罩比催淚彈辣到燶曬,無著火已經偷笑… 如果當時急救站有大量火酒同雙氧水,無人擔保到會唔會火燭同埋爆炸,有可能會做成死傷… 如果比不良份子或反佔中暴徒執到拎黎做其他犯罪行為… 後果會不堪設想!
但其他無危險性嘅急救物資(如生理鹽水, Gauze, Dressing, Melolin 等)我地一定會守護住!
最後想講…我只係一個待業中嘅Fresh Grad,晌長輩眼中都應該係「食飽飯無屎屙」 同埋「屋企有高床軟枕唔瞓係要瞓街」果d廢青黎,由9.27後我已經暫停左搵工,大部分時間都出左去幫手.有人話「喂你做咩唔搵工?你咁好條件出面實有人請啦!唔好浪費光陰同班人癲!」
但我想講, 要做野未來仲有廿幾三十年要做, 返少一個月其實唔係咩大問題 (雖然而家我嘅Financial Condition 已經…蝦蝦蝦… /_\ ) 我唔想老左果時,後悔而家為左受人果二分四,無做到我覺得係正確,應該要做嘅事.
原文連結


text:
[2015.10.20] 東京 + 北陸 十天 {Day4A} 立山黑部
立山黑部係今個 TRIP 重點要去的地方
好想知有無紅葉同有無落雪
有一日終於見到落0左少少雪
鋪住雪的山真係好靚
點知, 臨出發前幾日佢就已經開始溶雪
到我地去到時已經無雪啦, 超級失望!!
富山 --> 立山站
怕唔夠時間玩, 本來打算坐 7 點車,
不過最終都係起唔到身
改撘 8 點的班次
買了 PASS, 富山出發, 信濃大町走
出發前先在車站托運行李
玩完之後0係信濃大野拎返, 都幾方便
我覺得佢係鱒魚箱壽司的變大版
上面係三文魚, 下面係壓到好實的飯
後悔買了細 size, 兩個人 share 好似唔多夠喉
前一日買定麵包
由富山去立山, 大約一個鐘
之後就開始真正的立山之旅
先由立山站坐纜車去美女平
當日遊客唔算太多, 其實都幾舒服
到達美女平之後, 無立即上車去下一站
同蝸牛先生出去兜0左一圈
不過出到去一望無際, 唔太知道點行
所以行0左一陣就返去等車去下一站了
之後撘巴士路經彌陀原
原本計劃會0係度落車的
不過見到呢度好荒蕪又唔特別靚
所以我地決定唔落車直去下一站室堂
一去到室堂, 即刻要著返件羽絨, 好凍~
景色都幾靚
沿途的路唔算崎嶇, 不過有 d 路都幾窄, 我有少少驚
望住個湖, 食下蛋糕都幾寫意
真係超級靚呀!! (不過我影得好差)
玩0左一個鐘鬆 d 就離開室堂, 坐吊車穿過大觀峰
反而大觀峰就無想像中咁靚, 可能因為紅葉唔多
之後就到達 黑部平
坐吊車去黑部湖
呢度超大風, 總之一想影相, 就會有陣怪風吹亂你個頭
又係醫肚時間
遊完黑部湖就結束今日的立山之旅
本來擔心撘咁多交通工具會好攰好頻撲
但原來又唔係想像中咁辛苦
再加上室堂的風景真係好靚
我覺得不枉此行呀~


text:
放幾天假, 無無聊聊同蝸牛先生去了澳門一日遊
沒有行程, 旨在行下食下
今次唔會太花費, 希望試下呢邊的地道餐廳
第一站:
牛記咖啡館美食
十月初五街1號地舖
主打咖哩, 牛河
(不過我地呢兩樣都無食...哈哈
有機會一定會試下呢度的咖哩)
花雕雞撈麵
其實呢個都出名的
佢藥材味好濃, 感覺好補身
配埋麵一齊食又幾唔錯
水蟹粥
一分錢一分貨, 好似 mop 60 一碗
隻蟹好細, 唔多肉, 不過都算鮮甜
第二站: 葡撻
本來想食瑪嘉烈, 不過當日休市
之後去了新濠影匯入面的路環葡撻
第三站: 吳廷記
下環街15號地舖
主打懷舊糕餅
(附近的下環街市二樓都有幾檔小吃, 望落都幾唔錯, 不過食唔到咁多嘢, 所以無試)
冷糕
入面有沙糖, 花生醬
味道好似我地平時食的夾餅
只係冷糕塊皮係脆的
我就覺得無乜特別
紅豆餅
另一款出名的小吃
熱辣辣即煎
呢個我反而覺得幾好味, 只係嫌佢太油
第四站: 亞利咖喱屋
西灣民國大馬路4k號地下
來到澳門一定要食萄國菜
今次我地揀了呢間
{要留意} 枱面上的樽裝水係要錢的
我另外再 order 了一支澳門特有的橙味汽水
馬介休
我覺得幾好味
雖然馬介休味唔太濃
不過佢食完唔會覺得漏
萄國雞
萄國雞就普普通通
反而薯條幾好味
咖哩牛
呢個用來撈飯一流
食飽飽之後去了光影節
無乜特別, 而且超過多人
仲比我地見到有同胞抱住小孩公然隨街大解
真係超嘔心
懶醒買了十點幾的船飛
諗住就算早走都可以排後補
點知呢日超超超超多人
我地八點半去到碼頭, 排極都排唔到後補
結果都係坐返原定班船
澳門美食多, 但過來又無乜特別嘢好做
所以間唔中過來一次就夠了


text:
Tuesday, March 30, 2010
去教會
嘩,撞鬼囉,做咩著到咁‘靚’呀?因為有街街去囉,星期二晚係yayaGigi教會既大日子喎...據講基督教入面復活節係大過聖誕節架,於是星期二就有個聚會慶祝耶蘇復活.其實舊年都有再叫我地去,等我地認識下佢D朋友同識D咩人咁,仲好想帶埋妹妮比佢D朋友識.但係我同爸B都奉信無宗教,驚去到會悶,加上真係有事做,所以過去兩年都無應承去過.
今年見yayaGigi再三要請,而且知道得50分鐘,就應承去啦,就算悶都好快過啫.下晝我未趕得切返屋企,yayaGigi已經急不及待幫妹妮打扮好...有D難頂囉,由其呢個成個咕𠱸咁大既頭飾.不過當我第一眼見到妹妮時雖然有D覺得leung但都覺得佢好可愛既.
因為咪me趕唔切,yayaGigi就帶妹妮出發先,其實路途遙遠,要去到上環架.首先要搭綠van去地鐵
今次妹妮第一次搭綠van呀
跟住搭地鐵,再轉叮叮,今次妹妮搭左兩樣新交通工具呀...點解笑得咁醜樣架?
嘩,仲有麥當勞食潻!
聚會未開始,妹妮同教友們影相,都有其他小朋友噃
妹妮好似好開心,週圍同人social,又影相,又握手.
我就開始左先去到,妹妮一見到我就大聲叫hello mami,叫她‘shhhhh’,佢改為同我揮手.不過人家一邊講道妹妮一邊自己講野,把聲又響,都唔知yayaGigi有無後悔叫佢黎.由於要招呼妹妮,基本上我都無聽過D弟兄講咩.不過yayaGigi呢個教會十足聯合國,除左菲律賓人,印度人,仲有香港人,白人,連黑人都有!原來呢個session係英語版,之後都有廣東版的.
見yayaGigi睇聖經佢又話要bible.
到祈禱時又半咪眼偷睇!
因為我無祈禱,所以用手機影下妹妮囉.
最搞笑係‘阿門’又講得大聲過人,之後仲無啦啦念出平時學校祈禱的經文!其實我淨係聽到‘志失(jesus)x#*$&*Qyz’ 都聽唔出佢念的經文架.
眨下眼就完,yayaGigi介紹好多朋友同我地握手,搞到我地好似貴賓咁.我地‘比面’出席,yayaGigi真係好開心,佢寧願自己揸機都要我地有份上鏡.原來妹妮係佢D朋友入面已經好出名,個個行埋黎都知佢一定係Aerin了.
見過yayaGigiD朋友,真係好放心,因為個個都好正經,有D比如香港人更係大學professor,另我更加覺得教會真係一個包容到好多不同背景的人既地方,無論係菲傭又好係教授又好,大家都係平等,亦無因為她們係菲傭,而有階級分別,唔似有時係街上見到好多人都對菲傭特別無禮,好似覺得佢地係低一等咁.雖然我呢D咁懶既人唔會返教會,不過下年再有呢Dfunction,我都會帶妹妮再去的...至於爸B,當然又係no show啦!
影相樂
自從有妹妮之後就好鐘意影相,雖然一D都唔pro,但志在影低妹妮趣怪一面,有質數自然好啦,矇矇地out晒fo都照殺.
呢位小姐,你想點呀?-_-"
yayaGigi見妹妮鍚咪me咁sweet,就拎相機幫我影低,點知妹妮見到相機居然出奇地掛住對鏡頭,仲要笑晒,唔通妹妮已經知道影相要笑呢條規矩?連個咀仔都無嘟出黎!
終於影到了,呢排妹妮好sweet架,成日要我比thousand kisses佢(即不斷咁鍚佢),有時都會好似而家咁鍚番我轉頭.有日坐坐下車,佢又話thousand kisses,跟住仲忽發奇想話octopus kiss(即係爸B成日卜卜聲的鍚鍚),仲話bee can kiss too(下?蜜蜂都識kiss咩?),於是我用指尖篤下佢臉仔就當係蜜蜂鍚鍚.
爸B又買左個平平地的定焦鏡頭,影出黎效果唔錯吖
我鐘意呢D懶pro的人清景矇
有時見到妹妮一身打扮,又好想影低佢.並唔係話套衫好靚,而係見到套衫仔就知佢又長高左幾多!上年呢條裙仔仲及膝架,點知而家已經變成件top,唔可以當裙著了.
仲手瓜起𦟌潻!
平時係屋企就係睇下書,玩下遊戲就過日晨了.
花展時買的大蝴蝶蘭,yayaGigi例牌將妹妮同花擺埋一齊影相
星期六,阿蘇效應,姑姐買來awfully chocolate蛋糕食!
妹妮又做主人家切蛋糕?
星期日去妹妮喜愛shopping的百佳,妹妮心中名牌係Park N shop同麥當勞,每次離遠見到呢兩個標誌就開心叫出來.
去到百佳,今日居然講廣東話話:我要買呢個呀(佢平時因為對住yayaGigi多,多數講英文嘛),然後隨手擸樽沙律醬,又擸牛奶,但係佢兩樣都唔食既,所以真係隨手擸架咋.
又拎起個蘋果咬落去,好彩無咬開咋,不過個蘋果留低兩行門牙印呀.
今日好乖幫手推車
仲好幫手幫我去cashier埋單潻!成個小勞工咁,好似阿笨同阿占呀.
Friday, March 26, 2010
Playtown
星期六我地又要諗節目,今次諗起去Playtown,仲要一早九點幾就出發!先去食麥當當早餐.
跟住諗住買一兩個細麵包等妹妮餓起上來有得食.
入場了!無黎一排,因為今次係朝早,入面好小人,玩得free好多.
平時呢個位迫爆人架.
妹妮已經可以自己爬來爬去了,唔駛跟到咁實都得.
唔知點解佢一入到隊道物體就會由爬變成坐,然後tun 下tun下咁向前tun,可能以為係滑梯可以sir.
傻豬sir ‘滑梯’
又去波波池‘swimming’
driving時後面個鬼妹居然想扯走妹妮坐緊張櫈!
我發覺D鬼B好多都唔會同人分享玩具,成日想推開其他人,唔通係外國人無教D細路同禮讓同分享?好彩妹妮被推開時都無推番人地,不過就企係度戇居居咁囉.
不過妹妮咁樂天,又點會care呢,繼續自己玩
由爹D陪住
咪me影相
妹妮飲果汁都會要餵埋爸B飲,好sweet架.
平時呢個位個個細路爭住拑制等D波波吹上黎,今日無人任佢拑,點知可能D風聲嘈,佢又驚驚地.
之後我地去食味千拉麵,以上次經驗妹妮可以食成碗咁滯.
今日餵口都OK,都食左一碗滿.
不過可能放晒電關係,落地時撞親頭仔就成機大喊,仲要咪晒眼喊,平時喊都係擘大眼支嘛.
點知30秒內直程瞓著埋.
Subscribe to: Posts (Atom)


text:
阿姐話Marble仔又肥咗喇
Charco仔陪又埋枱陪我哋食飯
奇哥仔好識擦阿姐鞋,阿姐去邊都黐住阿姐
Marble仔都唔執輸,朝早走上床等阿姐起身
星期六我放工返到屋企時,阿姐出咗去銀行存支票,買鹽酥雞返o黎食
睇吓Marble仔個為食樣
之後夠鐘我哋出發去Brooklyn食日本嘢,阿姐知我想食茶漬飯,話呢間有
睇,個茶漬飯似湯飯多啲
食到差不多o既時候,收到大姑奶o既電話,話我大姑爺係屋企覺得暈,我大姑奶又去咗New Jersey個女屋企同個外孫做生日,咁我哋咁啱係Brooklyn,就嗱嗱淋埋單趕去大姑奶屋企
去到仔仔爸就幫大姑爺量吓血壓,食埋藥,就等大姑奶趕返o黎至走
我同阿姐就係Basement 陪住大表哥隻狗Boxer,Boxer 都已經成16,7歲,至從我哋搬咗出唐人街,都真係有成7,8年無見過佢,佢身體都已經差晒,見佢後腳都有時都無力,都企唔到起身
以前Boxer 都好得意,好靚仔
第二朝,阿姐話想食糯米飯,所以我哋去咗間小茶樓度食點心,之後趕去戲院睇早塲,因為第一塲有半價
阿姐請我睇呢套電影,啲角色好可愛呢
阿姐話附近開咗間手卷店,走去試吓
阿姐請我食呢個龍蝦卷呢,成$20
好味,我覺得呢度啲手卷太卷又唔算好貴喎,又大件,算抵食
之後阿姐要去買薯條攞返去比男友仔食,呢間好出名,因為佢有好多款唔同o既醬汁,啲薯條又係原個薯仔即切即炸
一邊行返屋企,一邊要買鹽酥雞,菠蘿包攞返去比男友仔食
阿姐返到屋企,再執齊嘢,要執啲冬天衫,褸帶返去著,Marble仔陪住阿姐,個樣好似有啲唔捨得咁喎
要等埋仔仔爸返o黎至一齊出門口,幫阿姐攞嘢落車,阿姐就再黐吓個擦鞋仔
又唔知下次阿姐幾時至返o黎呢


text: 32歲「小背心」李彩華(Rain),近年轉戰大陸拍劇,吸金力強,有傳o依家已經有4層樓兼身家過億.由負資產到億萬富婆,Rain事業順風順水,不過感情運就唔多爭氣;直至3年前,有傳Rain秘撻過氣「新五虎」何遠恒,仲俾傳媒影到男方登當入室入李家,不過富婆Rain就死口話只係朋友關係.3年過去,圍住Rain身邊氹氹轉嘅,依然係呢位何生,二人除咗早排孖住去澳門睇黎明演唱會,日前下晝4點,記者又見佢哋喺銅鑼灣百德新街出現.當時Rain單拖喺車上面玩緊電話,過咗10分鐘後,就連人帶車去附近一間酒店往接何遠恒.上咗車之後,再駛去中環長江泊車.話晒中環人多車多,Rain當然要補補妝,畫番個樣先落車.16歲入行,喺圈中打滾16年嘅Rain,衣着品味向來都比較獨特,佢當日個look,黑色單膊工人褲,shocking pink T裇,螢光綠平底鞋,加埋頭上嗰頂「卡娃伊呢」嘅米老鼠帽,徹徹底底出賣佢嘅少女心.拍埋脹咗幾個碼嘅「Uncle何」身邊,少女Rain當堂回春!之後佢哋兩個喺中環行街,Rain全程頭耷耷.行到置地附近,Rain就去咗整頭做colour,約兩,三個鐘頭之後,兩人再合體,未幾發現記者,二人誇張光速彈開,一個上斜路,一個匿入後巷.雖然分開行,但就keep住㩒電話,似係約緊喺邊會合.男未婚女又未嫁,做咩事咁驚豬?Rain之後接受《蘋果》訪問就話:「哦!冇呀!嗰日去咗整頭,做colour之嘛!之後約咗啲friend食飯.我不嬲打扮都好young,我啲friend都叫我『百變小公主』,不過工作嘅時候梗係要有style啲,其實我都好young㗎!」咦!冇解釋點解咁閃縮喎!不過據知,何遠恒o依家做緊有關高智能科技嘅建築行業,聽個名好似好好搵咁噃!其實李彩華已經到咗適婚年齡,問佢有冇結婚嘅打算?佢就話:「真係冇喎!0依家大家都好忙,有得忙梗係忙咗先係咪先!正如我所講天主已經安排好所有日子,等佢安排」


text:
呢場比賽未打之前已經知道『有今生冇來世』,點解?因為有型又大隻又善良嘅羅倫士『羅大俠』又出現喇,想睇大俠演出可以去睇丙組聯賽,今季天旭嘅比賽我都叫睇過吓,上季佢喺光華我都有專登去睇,不過大俠在次喺呢啲所謂重要場合比賽中出現,真係估你唔到,睇黎錯過咗呢次真係在冇機會,身為一個經歷過港足冰河期嘅仆街冚家鏟,見證大俠俾高三吹到飛天到熱愛香港之態度真係受人尊敬令人慚愧,難得機會在現,唔睇點對得住自己良心?唔好話60蚊,100蚊定150蚊定200蚊我都會買飛入去睇.
天旭除咗有大俠,梁智駒,朱偉霖,陳耀麟,劉子亮,陳豪文,蔡仲賢,劉少汶都係前甲組球員,係咪冇得打?其實又未必,上半場大俠拍住劉子亮打中堅,前面放陳豪文一個,分明鐵桶陣.而強陣出擊嘅公民攻勢一浪接一浪,不過唔係自己射失,就係俾天旭球員瓦解或者俾前消防守門員劉少汶擋咗,戰至20分鐘謝德謙先第一次觸球,球迷都歡呼大叫起來,雖然係咁,佔盡攻勢嘅公民依然攻唔入,約30分鐘就連陳豪文都縮頭咁縮埋落去一齊防守,結果半場互無紀錄,令人有點意外嘅戰果.
下半場天旭繼續守,拖時間嘅方式百花齊放,有啲招數令人笑爆膀胱,例如守門員劉少汶自己慢慢行去執波,其實又啱,丙組邊有執波仔,習慣啫.不過久守必失,18分鐘保連奴終於為公民打開紀錄,之後公民換入廸天奴,『野人對大俠』夢幻對決正式上演,但是,大俠喺呢個時候上咗前面進攻,又因為天旭急於進攻,令公民有機可乘,最後廸天奴輕鬆趙多兩粒,協助公民贏3比0.
天旭雖然有唔少前甲組球員在陣,但始終丙組水平比甲組差一大截,大俠今非昔比唔係太突出,但每次大俠一拎波,球迷都會高呼尖叫,我相信有唔少人為咗大俠而來,佢從來唔係好波,但格好,態度好,所以到今日仲有人記得佢唔係冇原因.
其實要睇大俠每個星期都得,今個星期日天旭作客荃灣,喺海濱公園打,不過丙組還丙組咪撚擋甲組.


text:
好野 我終於成功喺山度滑左落嚟喇
唔係淨係喺平地度滑嚟滑去
呢張相我唔係擺pose架 真係我滑落嚟之後停低左
媽咪幫我留念嘅一張相
我都好開心同好激動呀 好想再滑多幾次
可惜言談中比媽咪知道我對腳仔好攰 加上已經一點幾喇
唔想公公婆婆呆等 所以決定唔玩住 去食unch先
行到半路 知道yeee有d唔舒服
加上媽咪見我行得拐拐下 (太攰了 腳未識得就住d力)
怕樂事變不愉快 都係決定lunch之後都唔滑lu
去旅行都唔可以太貪玩 有個開心回憶就得啦 係咪?
下次鐘意再去滑過咯...
入到室內 大家先知出面真係非常凍
臉旦都僵晒 大家都努力拍拍自己塊臉
嘻嘻 成功原來係咁開心同滿足嘅
公公已經買定野比我食 好開心呀 我地都餓到個肚打鼓喇
諗住有得食好開心 點知大家買返嚟d野食全部都係辣嘅...
唯有就住食d白飯啦
食食下
見到聰少同baba呀
原來佢地已經坐吊車上左一次山 仲好好玩tim
見佢地坐底食少少野 又走去話滑雪lu
媽咪都追埋出去
同baba浪漫一下 影返兩張合照留念先
跟住mama目送aba坐吊車上山lu
聰少話腳有d痛 唔上山 淨係喺山坡玩 所以baba要獨自坐吊車lu
bye bye 一陣見
過左十幾分鐘 見到baba落返嚟
原來坐吊車上去都要六至七分鐘架 喺一個高山慢慢落返嚟
落返嚟媽媽點會放過baba
叫佢擺返幾個pose先
嘻嘻 我食飽都出襯下熱鬧先
baba baba 等埋我呀!
出到嚟 baba又話想再上多一次山
媽咪把握機會要求影d家庭照先 d相好靚呀!
baba真係上山喇
我好唔捨得 同埋我都想上呀
但baba話上面落嚟好高
同埋上面超級凍
okay baba 你自己照顧自己喇
mama偷影我錫baba嘅肉緊樣
呢張相baba同mama都好鐘意啊 好有意義同埋紀念價值
但實際上時間唔係好夠洗架咋 baba拼左條老命都係上左三次山
baba上左山 未咁快落返嚟
我地喺山腳玩下雪
但比媽咪阻止...
我仲除左手套玩雪
結果比媽咪發現 鬧到我變豬頭
baba落嚟喇!!!
見到佢嘛? 由遠遠的慢慢滑落嚟
佢真係好小心呀 ....慢到呢....睇呢個video唔好鼓燥 好"快"見到baba落到山腳架咋...
我地滑雪滑到呢度 大家都懷住一個開心嘅心情還boots
各人都滑得好好呢 最緊要大家都冇整親 Cheers!
聖誔滑雪日大成功 hooray!


text:
#css1778 #艷遇
分享歐遊hostel艷遇 heshe, 鬼妹
相信其實好多人都諗過係hostel同d女扑野係咩情況
小弟有幸經歷一次, 就share下啦
小弟summer一個人去左旅行, book hostel有一晚係同4個鬼妹1齊住5人房, 佢地4個係識得, 黎住一晚, 咁果晚大家夜晚都有social幾hyper, 一齊係房飲酒, 飲到少少醉, 大家都坐得好埋有攬住咁
跟住有鬼妹開左個話題開始傾sex, 佢地對我asian既身份都好好奇, 跟住B (我同佢扑果個鬼妹)講左句類似:it is so lucky that you can live with 4 pretty girls. Lets see you are the lucky one or we are. 一聽到咁, 即刻醒水
到左飲酒尾聲, 其餘3個鬼妹都收哂皮咁番去自己將床訓, 我就同B仲係同一張床,咁B講樣就真係唔算靚, 有d肥, 但勝左DD cup, 咁我地就開始前戲kiss, 互摸, 跟住佢再幫我含, 其實hostel扑野真係好驚好激, 因為我第一次扑鬼妹, 仲要間房仲有3條女,要係咁望下其他女有冇醒左, 好彩hostel熄燈真係好黑, 同埋其實佢3個都知我地扑緊,
跟住再真正開波, 鬼妹個西真係好闊, 我自問只係正常asian size, 帶埋套真係幾無feel, 一開波狗仔鬼妹個pat好彈手, 再女上對double D我係咁狂lam,全程好爽但唔敢叫出黎怕被人聽到, 跟住佢落黎除左我個套自動再含, 我就係咁禁佢個頭要佢含入d唔放佢走, 再最後正常位我對手都離唔開佢對double D. 佢就叫得好自然好似唔驚有人聽到咁, 最後佢含多幾下我就射左入佢個口佢再吐出黎
到左第二朝我怕老尷, 一大早佢地未醒我就出左門, 費事撞到, 夜晚黑先再番黎, 佢地因為只住一日所以番黎佢地都check out哂, 最後留左張紙仔俾我上面寫住”” nice to meet you”” , 咁就完左啦
地球另一邊可能都有人FB開post…
“skinny asian fucked…”
by Take A Break


text:
新年
人越大,就越覺得新年氣氛越黎越薄弱.
以前細個過年都會偷雞燒下炮仗,出街十間鋪頭九間都休息(仲要係休好多日添),報紙又收爐初三先出番,跟屋企人拜年都會拜到新十五,但依家呢?
炮仗?好耐無玩又無聽到人玩了;休息?好多鋪頭初一都開門喇;報紙?初一都照出啦(仲要係大吉利是擺鹹相頭版都唔知搏乜);拜年?初五都返工啦仲邊有時間呢?
之但係雖然越黎無新年氣氛,但有一樣野到今時今日一過年就出現黎應下節,就係賀年廣告啦.
以前煙草商每年都有一個好大堆頭好好睇既賀年廣告,但自從香港禁止賣香煙廣告後,我地已經好耐無得睇呢d高質素大堆頭廣告啦.不過我地仲有得睇d賀年分類小廣告.
呢類廣告通想都係得幾秒鐘,主畫面係一個靜止畫面,有賀年音樂襯托在背景,然後報幕員會讀出公司名稱及祝福語;亦有一類比得起錢既客戶會拍一段短片令到個廣告無咁寡.
唔知點解,今年音語經常見到一個某強
搶積金既賀年廣告.主畫面係三個人,中間一個老外左右兩個四眼唐人,相信係該公司既高層.一開始係老外講「kung hei fat choi」,然後左右兩位講左段大概係XX強積金公司祝各位客戶新年快樂既祝福語.要注意既係,一路講三位高層係一路打恭作揖架!(當然係淨係上半身兩隻手郁而無彎腰啦)
音語心諗,拍呢個廣告究竟為乜呢?如果係為左同客戶講祝福語,老實講音語睇左六七次都唔記得間公司名,可想而知呢類廣告既效力有幾強;再加上如果我係你強積金客戶既話老實講我真係識你地三個高層係老鼠(又幾應節喎 ^_^ )音語認為呢個廣告既主要目的可能係要滿足高層既上鏡欲.原來強績金d服務費收咁高係咁樣
浪費用架啦.
呢類廣告由於數量太多兼個個差唔多所以都幾難入腦.但以下呢個可謂係呢類廣告既經典.做左十幾二十年都年年播返都得.
簡單直接.到Point應節.多一個字嫌多少一個字嫌少.掂.
(後記:嘩啱啱出完呢個post竟然於本扑左手面既Google Ad見到果間強積金公司廣告,救命呀!)


text:
我鍾意咗一個有婦之夫,我地有出街食飯睇戲,甚至去旅行,當然每次見面都會開房.我地認識嘅時候我已經知道佢結咗婚,佢亦都好 proud of 佢有個好好嘅老婆,好乖嘅仔女,好幸福,我從來都唔係打算破壞人地家庭,當然佢亦唔會咁做,大家一開始都是因為性而開始,後來覺得幾夾好多話題,我越來越鍾意佢,簡單D講就係「認真咗」…
我都知佢有其他 SP,但我唔介意,覺得只要佢繼續對我好便好了…
後來,或者佢已經厭咗我,對我變得好冷淡,已經唔似一開始時會間唔中 msg 我或者主動約我,我 msg 佢講我因為佢冷淡咗唔開心,想離開佢之類,佢都冇留我,其實唔止一次咁講,我就知道我應該要走,只係唔甘心,覺得點解可以變得咁快,好想返番以前快樂嘅時光,好想好似以前咁佢會對我好… 但知道本身呢段關係就唔應該開始…
好唔開心,好想放低佢…
放下上
放下:
你好!
首先你要清楚,自己鍾意佢,係因為咩原因?你好快就會知,只係幻覺而唔係真正既愛.因為愛係唔會單方面付出,而佢只係想係你身上獲得性之上既滿足,愛係唔可能存在.
要放低其實好簡單,你都知道係好簡單,只需要搵一個你真正愛佢,而佢又愛你既人就得.鍾意一個有家室既人,永遠都只會有相同既結局,痛苦既結局.愛惜自己,衰一次就夠,衰多次就係傻仔.
Fretover上


text:
我讀緊大專 high dip既 year 1
讀書比人感覺ok 上個sem既gpa都差唔多3.9
但係我讀緊既係hd 又唔係degree/副學士
所以咁既gpa真係代表唔到d乜野
本來諗住上番大學 但係自問speaking好差
有Interview都好大可能上唔番大學
況且我仲係hd添
我覺得我上大學既機會真他微乎其微
D人話周街都係大學生搵工唔易
咁何況我呢.. 我真係好擔心
另外 我有做part time
小組補習導師
幫d小學生對功課咁
但係成日比個miss話我做野慢又多錯
話我小學生既level都無
我又係到諗緊我係咪真係咁無用
依家個boss都咁難頂
咁我將來點算好大壓力
我怕出到黎社會仲大壓力
煩女人上
煩女人:
你好!
你有3.9GPA都仲懷疑自己唔夠叻?咁低過你個d點算?
大學可愛之處係會容納唔同既人,可能你Speaking唔叻,但比你更唔叻既大有人在.再者,大學更好既一樣野,就係有唔同既堂去比你學習同進步,你可以針對自己既弱點去搵人幫你,而唔係每日都諗自己比人廢.了解自己既長處,改善自己既缺點.
至於返工,真係人夾人,你諗下鬧你個Miss係唔係完美先?首先佢既人品已經好有問題啦,而要為一個自己都有問題既人既質疑而唔開心,係一件好蠢既事.
我明白人好容易將依刻既成功或失敗去幻想將來,但好坦白講,世界每日都變,每日都變得好快,與其幻想,不如裝備好自己仲實際.
Fretover上


text:
18世紀
1701年至1800年呢一段期間俾人叫做18世紀.呢個世紀注重嘅係「穩定」同「和諧」,同時亦係人類對自然探索嘅萌芽期.政治上,歐洲各國開始同中國,印度,重有土耳其進行小規模嘅通商貿易,重持續響東南亞同大洋州建立殖民據點.呢個時候多數嘅王權國家(如清,蒙兀兒帝國,法蘭西帝國,奧圖曼土耳其,奧地利帝國,俄羅斯帝國)正係響全盛時期,但民主思潮亦逐漸燃起,最終引發美國獨立戰爭同法國大革命,對後世影響深遠.學術上,西歐興起啟蒙運動,挑戰基督教教會嘅思想體系,令科學嘅成果感染到社會各個層面,而歐洲以外地區亦透過傳教同貿易嘅方式接觸呢股思潮,產生小規模嘅學術復興運動.
另外,由於商業需要,部分技術應運而生,成為工業革命嘅濫觴.而喺技術外,生產同管理方式響西歐逐漸發生改變:傳統世襲嘅學徒制逐漸被破壞,分工同工廠生產方式開始抬頭.
藝術同文化方面,追尋希臘同古羅馬風格嘅新古典主義盛行西方世界,重影響埋印度同中國嘅宮廷藝術.但同時,中國同大洋洲嘅文化物品流入歐洲,令西方世界嘅上流社會吹起非常表面嘅異國風.
目錄
重要事件,發展同成就[編輯]
- 工業革命開始
科學技術[編輯]
- 蒸汽機技術被改良同廣泛應用


text:
主 播 轉 台 潮 : 獨 家 專 訪 幕 後 黑 手
羅 燦 好 唔 厚 道 , 為 競 爭 不 擇 手 段 . 佢 係 行 內 大 呀 哥 , 做 到 好 似 娛 樂 版 ? 人 咁 講 野 , 絕 對 有 酸 葡 萄 意 味 , 有 損 領 導 者 形 象 . 趙 海 珠 同 林 燕 玲 誰 人 較 出 色 , 見 人 見 志 ; 羅 生 如 今 為 自 己 新 檔 攤 作 勢 可 以 理 解 , 但 佢 對 兩 個 新 人 的 評 論 , 等 於 掌 自 己 的 嘴 巴 ! 因 為 當 初 捧 豬 空 降 630 既 人 係 佢 .
花 花 搵 哂 班 編 輯 訓 話 , 要 對 同 事 好 ? , 換 言 之 千 祈 咪 學 爛 口 , 搞 到 係 隔 離 既 爛 口 幾 無 隱 , 跟 住 就 週 圍 唱 老 花 將 同 事 大 跳 亡 責 任 , 推 哂 落 佢 度 !
無 線 自 六 嬸 主 政 後 , 乜 野 牛 鬼 蛇 神 , 爛 鬼 賊 仔 都 返 哂 黎 , 執 行 重 要 職 務 , 相 信 不 久 將 來 好 快 好 出 亂 子 .
無 記 成 班 羅 橙 遺 臣 , 隻 橙 一 走 就 連 根 拔 起 , 花 仔 又 冇 人 脈 , 唔 訓 練 新 人 可 以 點 ? 不 過 公 公 信 任 花 仔 就 係 勝 在 佢 冇 馬 仔 , 寧 願 重 新 養 過 一 批 人 都 好 過 俾 另 一 個 山 頭 入 主 . 但 花 仔 搵 左 唔 識 管 理 , 或 只 識 搞 鬼 既 人 番 黎 幫 手 . 公 公 用 意 雖 好 , 但 所 托 非 人 . 有 山 頭 怕 人 集 體 玩 野 起 飛 腳 , 無 埋 堆 又 無 一 個 人 信 得 過 . 六 嬸 , 公 公 同 花 總 , 你 地 鍾 意 邊 種 ? 寧 願 走 馬 燈 都 好 過 俾 下 層 起 山 頭 , 尤 其 新 聞 界 人 力 供 過 於 求 .
公 公 好 滿 意 花 仔 節 流 有 功 , 但 趙 珠 過 檔 的 話 , 六 嬸 就 唔 會 再 俾 機 會 花 仔 , 咪 怪 公 公 唔 保 佢 . 高 層 有 人 對 老 花 不 善 管 理 甚 關 注 , 另 一 隻 人 事 公 公 報 寸 , 嬸 嬸 對 新 聞 部 大 量 流 失 人 材 極 度 不 滿 , 女 人 型 公 公 未 必 保 得 住 佢 . 花 哥 好 搵 唔 搵 , 搵 隻 咁 既 攪 屎 掍 坐 陣 , 就 已 經 宣 告 必 敗 收 場 . 加 埋 隻 成 日 入 房 插 伙 記 專 輯 組 頭 , 每 日 搵 位 入 同 事 , 花 哥 已 注 定 俾 兩 人 玩 死 左 . 不 過 花 哥 好 利 害 , 過 了 大 堂 當 副 總 監 還 留 住 間 房 , 空 ? 一 張 , 都 係 唔 想 俾 張 先 生 坐 . 到 有 一 日 唔 掂 檔 , 都 可 以 隨 時 返 去 做 經 理 , 進 可 攻 退 可 守 .
報 章 報 導
蘋 果 日 報 : 主 播 轉 台 潮 : 獨 家 專 訪 幕 後 黑 手


text:
零九年七月二日
返香港咯 遊記完畢
♡ 楽しいhokkaido-Day Five-
JrTower _松板神戶牛_回港♡
食飽飽 就去到最後一個行程 去到JR TOWER 度做最後血拼 媽咪買左好多Comme ca系列嘅衫比我 佢自己終於買到個游水用嘅agnisb袋比自己喇
行左一陣 姑姐同姑媽就同我地分開行 我地去左akachan呀! 媽咪終於去晒想去shopping嘅地方 喺akachan裡面 所有嘅麵飽超人野都好平呀 佢買左比我嘅麵飽超人有 : 麵超拖鞋 麵超和服 麵超鉸剪 麵超襟章 麵超顏色筆 麵超勞作圍裙…佢仲買埋日本涼鞋 奶粉 好多好多野呀 咭咭 佢愈買愈開心 …
嗲地都c唔執輸買到對激平嘅nike鞋 真係多謝日本嘅crazy sale呀!!!佢地買到都唔記得我同嫲嫲喺playground等緊佢地 好彩playground有好多麵飽超人野玩 我一d都唔悶
好快就兩個鐘 姑姐同姑媽買左生果 係好靚好香嘅白桃呀 佢地話香港好貴同埋好少地方有得買架 另外 姑媽喺comme ca度買左件好靚嘅衫仔比我呀 多謝姑媽!!!
之後 我地去食lunch 今餐有我地自選嘅神戶牛同松板牛 呢兩碟牛都幾貴呀 仲得好少份量tim 所以大家都食得特別滋味 除左貴價牛 仲有團餐鐵板燒 有牛肉雞肉同豬肉 d肉都好惹味呀 唔太厚 燒落去啱啱好
開心嘅時間過得真係快 話咁快5日就過左lu 媽咪今次玩得好開心 好多野都好難忘 特別諗起呢次係我最後一次以嬰兒身份去旅行 就好唔捨得喇 傻啦 媽咪 我同嗲地一定會陪你再去玩架嘛
去到機場 買野嘅買野 休息嘅休息 準備好5個鐘嘅機程 我地返香港lu 又要開始工作 嚟緊我仲要返學tim 真係好緊張呀…
今次旅行真係好開心 希望下年嘅大旅行會更開心啦 呢篇遊記打得好辛苦 亦都好長 就係因為媽咪想每一樣野都好好紀錄 第日比我睇返 大家都一定好開心呢
花海 海鮮 榻榻米 溫泉 長腳蟹
薰衣草 朱古力 小樽 熊bearbear
海鷗 士多啤梨 再見喇
希望妳會記得09年
我地嘅探訪 see u!!! 保重!!!
回港後 我地食夕張蜜瓜
蜜瓜嚟講最靚係"秀"
仲影返day five嘅勁量級戰利品
姑媽 titi收到件靚衫 有野同你講呀!


text:
《屍殺列車》破盡香港嘅南韓,甚至亞洲片票房紀錄,坦白講,呢套電影特技唔係好出色,甚至有啲位小弟覺得係抄襲港產經典《殭屍先生》,不過可以從喪屍電影帶出深厚人情味同人性陰暗面,甚至對韓戰同世越號沉船慘劇等事件作出反諷,真係睇到南韓電影嘅進步.其實韓戰係唔少南韓人嘅包袱,唔少電影都以呢件事做題材,最近小弟就喺盒子睇到《仁川登陸戰》,講1950年南韓特務組織協助美軍進行間諜任務,間接促成仁川登陸戰嘅成功,亦係韓戰中南韓由絕境到反撲嘅轉捩點,鍾意間諜片或戰爭片嘅波友,都值得一睇.
南北韓關係緊張,實際上仲處於交戰狀態,南韓為咗保護國土,都差唔多實行全男皆兵嘅政策,由20至30歲男性都要接受兩年或以上強制兵役.由於呢段都係運動員,甚至演藝界嘅黃金時間,唔少國內聲音都希望政府作出一定放寬.好似足球員方面,如果拎到奧運獎牌或亞運金牌都可以免兵役,到06年更放寬世界盃打入16強都可以免役.南韓喺里約奧運八強被洪都拉斯淘汰,孫興民等主力喊到豬頭咁,唔多唔少因為奧運獎牌夢碎,又要面對番兵役問題.
24歲嘅孫興民就真係慘,喺熱刺守咗一年,今季終於搶番個正選,開季已經累積四個入球,而周日英超榜首大戰2:0擊敗曼城,孫興民雖然交白卷,不過交個助攻畀迪利阿里單刀建功,一樣靚到絕.孫興民仲有六年時間博一博唔使服役住,兩年後世界盃都算係較接近目標,當然啦,要打入決賽周就要12強賽出線,以佢嘅旺勢,相信南韓出線都不成問題.


text:
之前佢地約我8點半到達,我地非常準時,無諗過已經有人換好衫化緊妝了.我地等佢地同我對單,搞…搞…搞…搞左半個鐘,成9點先收好錢,之後就有個今日既助手阿Key帶我入去換婚紗.換完出黎無化妝師得閒,我就入去陪關生揀衫先!揀左差唔多一個鐘,10點都未有人同我講可以化妝,我就自己行出聲望下,點知連啲男仔都化好都無人叫我化,我就出聲問佢地都無人理我,之後服務員Apple先幫我搵化妝師.
埋位幫我既化妝師叫靜靜,我同佢講我想點整個頭,佢完全無理我一定要扎哂上去,一條頭髮都唔可以放落黎,我見整左都OK普普通通就算啦.之後同佢講我帶左本化妝書,想佢跟住大約咁整就OK,佢問我拎本書搭車時睇,我話好就放低左比佢!
我覺得佢幫我化妝化得好求其,之前個對8點半化到10點,化足個半鐘,我同關生兩個加埋先搞左半個鐘,化好之後就叫我地係車呆坐半個鐘,開頭無人講等乜,到11點有另外一對上車先知係等佢地,佢地上車就開車了!
呢個車程真係好漫長,首先要車左個對去左沙灘先,到沙灘後個化妝師同我講一陣先去華僑城搵我,竟然跟呢對人落左車,又話會有化妝師跟既?呃人架?
之後架車繼續向華僑城出發,點知條路比軍人封左要兜第二條路,唯有掉頭行…行…行…11點開車,竟然12點3先落車!落左車之後個攝影師竟然話食左飯先?佢仲帶左我地去左間叫古風尚既舖頭,叫我地係度食野…
睇緊我Blog既朋友有無覺得好搞笑,睇左咁耐我由8點半開始打到而家12點3都仲未開始影相,有無搞錯丫?最後關生唔想多事,就應佢地話食左飯先啦!個度無乜野揀,佢地叫我地買KFC方便啲,關生諗住預埋佢地,所以買左一大桶KFC,點知佢地唔食囉!因為食野位置連枱都無,我同關生都覺得自己好慘咁!


text:
2011.03.12(二月初八) 今日係我媽媽即係恩祈婆婆82歲生日,上面張相係恩祈影嘅,係咪好靚女呢?佢老人家身體健壯又好玩,真係我哋嘅福份.
今朝等恩祈上完跆拳道同畫班(真忙!)食完lunch換件衫出發到尖沙咀,有專船去南丫島,因為恩祈最近本書"假日遊香港"講南丫島,就順道去活動教學吓.
好似遊船河咁,今日天氣又好(春天難得有咁好天),望吓周圍香港的迷人景色,一流!
半小時後望到南丫島的魚排啦,一上索罟灣碼頭就買票去參觀南丫島漁民文化村.
要坐一分鐘駁船上魚排.
有導賞員介紹海洋生物的特性,上面係漲咗的bb雞泡魚下面係bb海膽的嘴巴.
上面係馬蹄蟹,下面恩祈手持的是海星bb,多可愛!
以前係所有生物都可手持拍照,但現在已禁止了.上面恩祈張大海星合照係我講好話至快快趣借來影下,恩祈居然話唔想揸住啲海星喎.下面摸的是唔知乜嘢鯊.
上到古漁船望吓漁民船上生活的實況.有主人房,花仔房,花女房,廚房廁所齊晒.
好少有機會上龍舟做鼓手.
恩祈同daddy輪流做龍舟鼓手同扒龍舟,好得意又搞笑!
玩咗兩個鐘番去索罟灣,想行去天后廟,途中在海鮮街見到有新鮮熱辣茶果,即刻覺肚餓要買嚟食.
去完天后廟就約埋阿哥阿嫂去最出名的天虹海鮮酒家陪阿媽慶祝生日.
叫咗四人套餐再加四樣散叫.
啲海鮮樣樣都好新鮮好正!右面個水煮牛肉片個個一掂就縮手,係超勁麻辣,我鍾意到死,打包返屋企撈飯食咗三餐.
上湯焗龍蝦係最好味的,果皮蒸飽魚三十蚊隻抵食係恩祈至愛.
條班都鮮甜,啲嘢雖然貴啲(埋單千五蚊)但好味又唔太細碟,仲食唔晒打包走,啲員工都好有禮貌可能做開遊客生意.
最後當然有壽包,祝婆婆長壽健康,佢今日好開心!
食完搭番天虹隻專船番尖沙咀,成班VIP咁!


text:
話說我初出道, 剛派到官塘某個山頭分行做 teller, 嗰度有一位 messenger, 即係依家好聽啲叫既辦公室助理員, 廿歲出頭, 個樣幾醒吓, 實質都係, 細分行, 人手少, 而佢真係好幫得手, 自動波咁出嚟坐 counter, 幫手填吓提款單, 存款單, 開吓新戶口咁, 聽講佢已經响呢間分行仆心仆命咁做左三幾年, 為既只係希望分行經理CWT推薦一下佢升做文員, 因為總部係無從知道你响分行既表現, 只可以靠分行經理既推薦, 其實呢個係好通常既做法, 況且升做文員只係一件好 simple and easy 既事嚟
C經理只係氹住佢, 如是者拖吓一年又一年, C經理跟本冇意有任何行動, 佢眼見繼續留响度under呢位C經理, 都係永世冇機會升架嘞, 唯有自己請辭啦
幸好佢修讀左英文以外既一種外語, 仲係好精嗰隻, 嗰陣時佢逢假日都會到XX人俱樂部, 同啲XX人打成一片, 可以實地練習吖嘛, 因為佢精通嗰種外文既關係, 所以入左一間航空公司做嘞,
睇到呢度, 係咪覺得只係被逼轉左份工, 都未覺太美啫, 但係過左三十年之後回望, 當其時若果佢唔係遇著呢位經理, 佢行既會係另一條唔同既路, 咁真係要多得呢位C經理, 成就左佢有今日咁好咁安定既日子, 我覺得人一生既命途似乎一早已經定好左, 沿途會有人(會係啲幫我哋既人, 亦包括啲害我哋既人)推我哋回番到原本已定既軌道上繼續前進
好, 睇埋下半場先下結論啦, 最近, 忽然收到佢來電, 大家講及呢幾十年來所過既生活, 原來佢已經移民左去加國一段日子, 已經响嗰度settle down 嘞, 佢今次回港小住, 係探望佢年老既爸媽, 佢有一對十多歲既仔女, 大嗰個開始入讀大學, 佢仲話有一日响加國行超市, 居然撞到C經理, 佢問C經理認唔認得佢, C經理話完全冇印象, 佢個樣又唔似有老人痴呆吖, C經理, 你居然唔記得一個畀你害過既人(可能太多, 記唔晒, 我都係其中之一), 咁你就一定唔會受到自己良心既責備, 咁你就可以用啲不帶一點歉意既心境, 平安地生活著
呢一件係C經理乜嘢都唔做又不知情之下而成就既美事, 跟住落嚟要講既, 係C經理做左一件佢本人都勢估唔到會有個咁(美好)既結果既事, 事後佢後悔不已, 只會做啲損人唔利己既嘢係佢一向做人既原則
V
V
V
今日心情:- 往年既今日天氣都係好炎熱, 當年仲係狂風暴雨添, 今日反而清清涼涼, 微風輕吹, 21年嘞, 但願能忘記, 卻總是會記起, 心裡面隱隱作痛......


text:
我主場:袁嘉敏獻畀王晶驗胸
八十年代有《男與女》鍾楚紅和《唐朝豪放女》夏文汐;九十年代有《卿本佳人》葉玉卿和《玉蒲團之玉女心經》舒淇;千禧年有《桃色》章小蕙和《3D肉蒲團之極樂寶鑑》雷凱欣;二零一五年袁嘉敏拍《鴨王》三點畢露大銀幕,只需考慮四日,便自動獻身到王晶辦公室除衫驗胸,經過專業審查後,順利過關的她成為《鴨王》第一女主角,並列新一代脫星.
撰文:楊潔雯
當袁嘉敏聽到王晶大讚自己好性感,她頃刻怦然心動,於是把心一橫,走上王晶辦公室,脫掉上衣,只穿內褲的她讓王晶「驗胸」,胸脯大小,形狀,膚色,骨架和四肢體態經過專業審查後,袁嘉敏順利過關,日前她接受專訪,毫不介意的分享驗胸經過,她說:「一年前王晶同我講有一個概念想拍一套關於舞男電影,佢話我好性感,而我嗰啲性感係同其他人唔同.幾個月後,佢就寫咗個大綱攞嚟畀我睇,我好意外佢叫我做主角,佢話對我好有信心,覺得我應該行呢個路線,同埋呢個角色係適合我做.我自己都考慮咗幾日,佢對我咁有信心,我都應該對自己有啲信心.」
唔想拍劇行行企企
袁嘉敏是二○○九年香港小姐「最上鏡小姐」,從那時開始她知道自己是屬於肢體演技派的女演員,她說:「嗰時港姐去北海道拍外景,第一次着泳衣見傳媒,佢哋喺見到我即嘩嘩聲,報道寫我係嗰屆身材最好,我自己覺得係,大家反應好奇特,對其他女仔又冇,可能自己天生曲線比較多啲.」
自詡天生麗質,可惜被無綫嫌棄身材太好,袁嘉敏說:「你見我成日喺電視成日都會寒背,因為佢哋唔係好鍾意我咁多曲線,主持人平平淡淡就得.做演員我想做啲大膽同挑戰性角色,唔想做《愛.回家》講來講去都係去邊度食飯,我唔鍾意朝九晚五做一個角色,喺辦公室打字呀!行來行去,我唔想囉!」
說時容易做時難,拍三級片並不是袁嘉敏想像般浪漫,回想在射燈下於十數名彪形大漢面前一絲不掛,被男主角何浩文上下其手,又被一個不知名的武師胸襲,兩場情慾戲變六場,終於壓力爆煲,心跳手震,她說:「所以我一拍完第二日就飛返澳洲,我行落街買張機票就搭機鐵去到機場返咗澳洲大半個月.我覺得永遠唔會克服到,係人之常情,上機前傳短訊畀班朋友,日日喺唔同朋友屋企住,佢哋知我發生咩事,咪搵人傾心事,澳洲天氣太好,啲嘢又好食,同埋個個見到我太開心,晚晚開兩支紅酒,日日見唔同人,去番田園生活,摘車厘子.」身心俱疲,只好遠離煩囂,淨化自己.
自喻畫家性格不羈
一脫求變的袁嘉敏前途未卜,不過她對自己的下半生和未來的另一半持樂觀和開放的態度,她說:「我有諗嘅,我相信呢個世界咁大,應該有啲人會寬容啲,我唔係一定要搵個有錢,我之前嗰啲都冇嘅,我都六,七年冇拍拖.」香港大學文學士畢業的袁嘉敏,又有另一番偉論,她說:「畫家去畫一幅畫,都唔會去問人先批准可唔可以咁畫;我哋去演一個角色,都唔會去問卷調查,問可唔可以做呢個角色,我哋本身有創意天份嘅人係比較不羈.」


text:
尼幾日都無咩事發生,咁就講下公司野啦
公司有盆盆栽尼排開得好靚,仲開埋白色嘅花仔添,
唔知個d係咩花呢,激死我影左好多張都對唔到焦
昨日星期日早10點半去將軍澳華人永遠墳場拜阿爺, 今年遲左去搞到要等好耐先上到巴士, 上到去買埋汽水就去阿爺度, 搞左一陣拜完晒之後就食雞, 用隻手拎住隻雞比食, 我覺得咁樣係最最最好味架, 食食下野見到有條好似蛇嘅物體, 望左佢好耐都唔郁喎, 我就以為死鬼左啦, 轉個頭佢行啦, 原來係有四隻腳同尖尾嘅大蜥蝪黎架
最近Pong阿爸係櫃入面搵左支酒出黎,話比埋Pong飲,
因為佢阿爸身體唔好,唔飲得
咁Pong算係鐘意飲酒嘅人,但係一d都唔飲得,
前排牙肉開始痛同埋有濃, 不過我都無理佢,
自己整左D濃飲左幾啖鹽水就算,
昨日下晝4點幾又痛過又腫左出黎,
Pong就叫佢媽媽幫我約牙醫,
我係好唔想去睇, 因為由細到大連牙科保健都無參加過嘅
尼幾日都好忙, 事關搞緊4月尾去台灣嘅事,
本來諗住訂港龍架, 之後上中華睇兩條友仲平左$4xx,
咁我梗係要平啦, 橫掂我都係請兩日假嘅,
梁靜茹嘅演唱會票終於到左啦, 仲係坐第9行, 可惜無我份去睇呀, 真係有十級唔開心檸檬BB女你記得影多D靚相比我睇呀
話咁快就3月啦, 距離我地搬屋嘅日子仲有一個半月咋, 其實我都唔係好捨得觀塘, 去邊都好方便, 星期五, 六晚睇完午夜場又可以行返屋企, 樓下又多野食


text:
返到屋企就好似淨係識坐喺sofa咁,
尋晚諗住用電腦之際,就發現冇得上網,
初步估計係小檬嘅所為,佢冇得辯駁,所以會屈咗佢先,
真正原因要等電腦部人員(即係我老公)返嚟先知,
其實我可以睇吓係咪個上網個部鬆咗線都得,
但我真係連呢步都懶,情願唔上..我都開始佩服自己!)
呢班朋友關係複雜,其中一個爸爸A係我中學同學兼而家同事,
另一媽媽B就係佢地嘅小學同學,亦係爸爸A嘅客人.
而媽媽B就係小檬嘅粉絲,所以add咗facebook,
今次約會都係我同佢約,即係我地兩個唔識嘅反而約返大家,
反而識嘅我老公就完全冇參與個約人(不過通常都係咁)
今次有3個BB + 1個4歲小朋友.
cheers ~
雖然屋主係兩個男仔,但都有個煮飯仔,而小檬都好鍾意玩.
煮咩好呢..
試吓味先~
似模似樣
大哥哥房有好多woody海報,
所以小檬成日玩玩心思思又入去睇吓..兩頭騰!
我帶咗啲餅餅去,佢地好鍾意食,排哂隊拎!
小檬都有帶咗張貼紙比啲大家玩,貼到大家周圍都係,好開心..
yeah,小檬諗緊棟幾多隻手指
招牌happy face,送比V EE公司嘅粉絲!有一次喺屋企平台有個EE 衝埋嚟問佢係咪小檬,原來佢係小檬FB fans,
要同佢合照,而家講返先知呢個fans 係V EE公司嘅同事!
V EE仲話佢認得我地係住同一屋苑,仲登落嚟想撞吓我地添
其實呢三個B都係要瞓教,
但為咗玩用後備電都頂住,一散水,就全部即刻瞓哂~Happy Gathering!!


text:
2015年3月3日 星期二
開卷有益
正所謂開卷有益,艾菲一直都好想培養燒腩仔成為個愛閱讀嘅小朋友,但日日忙呢樣忙嗰樣,D時間唔知點解好快就過,到宜家都做唔到每日一書,但由上年十月燒腩仔學校開始咗繪本閱讀計劃之後,我哋每個星期都會喺學校圖書館借一至兩本書返來睇,燒腩仔慢慢都習慣咗艾菲or米高同佢一齊睇書嘅模式,艾菲亦開始拿捏到佢嘅喜好,其中兩本《大頭妹》同《大家一起鋪鐵軌》更加係燒腩仔嘅至愛,睇完一次又一次,睇極都唔會厭.
踏入新一年之後,艾菲覺得單係睇學校圖書館嘅書已經唔夠我哋睇,終於的起心肝走去公共圖書館幫燒腩仔整咗圖書證,仲決定以後每個月至少帶燒腩仔去圖書館一次,等佢感受吓閱讀嘅氣氛,就咁睇一個月一次好似好少,但對於艾菲同米高來講其實係個挑戰,因為燒腩仔到宜家都未識得喺圖書館安靜,有時仲會失晒控咁四圍走同叫(越叫佢細聲佢偏要大聲>.<),我哋一定要兩個大人同佢一齊去,艾菲負責尋寶搵好書,米高就負責同佢睇書先掂.
間中艾菲都會襯燒腩仔返咗學自己去圖書館尋寶,而第一次去之前艾菲都做足功課,上網搵咗一輪好書推介,又去圖書館網頁search定索書號,結果去到先發現兒童圖書館係亂到七彩,根本無可能畀你跟索書號搵到書,要搵好書唯有逐行逐個櫃逐本望(最近發現搵仲未上架嘅還書車都係個好選擇),千辛萬苦先搵到一本汪老師推介嘅《阿文的小毯子》,同一本五味太郎嘅《看,脫光光﹗》 ,但就發現每個圖書館都有一個Oxford Reading Tree嘅corner,對於向來無特別催俗燒腩仔學英文嘅艾菲來講,都係一個唔錯嘅選擇.
只係短短兩個月,唔覺唔覺就借咗差唔多三十本書來睇,唔係本本書都成功得到燒腩仔嘅垂青㗎,有D佢睇到一半已經無心機會走or完全無反應,不過總括來講有車同有玩嘅元素喺入面嘅書就一定可以睇到尾,而媽媽就偏好五味太郎同長谷川義史(上邊幾幅相都無佢嘅作品,因為只係學校借過)嘅繪本,貪佢D故事無厘頭得來都有D意思,好啱燒腩仔呢D似明非明嘅年紀去睇.
至於英文書呢,燒腩仔明顯會睇得無咁投入(因為我哋會轉channel用英文同佢講), 但艾菲都堅持每次要借幾本,等佢接觸多D唔好抗拒,當中以Learning Ladder系列嘅卡通書就最易入屋,Thomas,Toy Story,Cars,Nemo(同系列仲有公主故事㗎),D卡通全部平時見慣熟口熟面,字又唔係太多,而燒腩仔仲因為咁中咗《Cars》毒,呢幾日又痾又嘔病到五顏六色,都仲嘈住話「我要睇車王」添呀﹗
訂閱: 張貼留言 (Atom)


text:
唔覺唔覺原來已經有三個月無update過燒腩仔嘅行路問題,就連物理治療我哋都已經完成咗三次,再唔記低佢怕且艾菲都唔會再記得,趁有時間要簡單D寫返出來.
第四次物理治療:
因為知道呢次會換新姑娘,米高又話唔係太方便請假,最終坐月中嘅艾菲決定自己跟返,偷走同燒腩仔去物理治療,順便同呢個仔拍吓拖氹吓佢開心.
第一次見新姑娘,燒腩仔表現尚可,亦明顯新姑娘比較識同小朋友相處,同燒腩仔溝通得比較好,例牌都係叫佢做單腳跳,雙腳跳,跳彈床,同撩圈圈呢D嘢,相對上次嘅表現明顯係有進步.
姑娘見佢OK,跟手就畀佢試行平衡木,估唔到第一次行嘅燒腩仔好OK,姑娘見佢行得悶悶地就畀個任務佢,要佢由平衡木嘅一邊運圈圈去另一邊,佢都完成得到仲玩得好開心.
臨走前姑娘話佢雙腳跳同單腳跳都合格,叫艾菲返去多D同燒腩仔練習腳貼腳(前後)咁行,目標係令佢喺四歲時行到四寸闊嗰種平衡木.
第五次物理治療:
呢次艾菲終於坐完月,米高又話請到半日假過來幫手,咁艾菲就一湊二咁帶燒腩仔去診所會合米高,一心諗住有米高睇住,可以同BB豆豬坐埋一邊望吓就算.
一去到姑娘先同燒腩仔做雙腳跳同單腳跳,再安排燒腩仔跳十分鐘彈床,喺艾菲同米高嘅督促下總算順利完成,之後姑娘就叫佢玩撩圈圈,明顯越做越順表現良好.
之後姑娘就教佢拋波波,畀咗一桶波波池D膠波佢,向住個窿拋過去,起初佢都係掟嘅多,但喺米高嘅幫忙下,都慢慢掌握到拋同掟嘅分別.
拋完波姑娘就畀咗個大size嘅波佢向住彈床掟,要佢學埋接波呢個動作,睇得出佢係做到,只係衰在唔專心同心急,我哋唯有不停喺側邊叫佢冷靜,教佢做好接嘅準備,數咗123先掟,最後總算成功完成到.
最後姑娘就叫佢去行平衡木,艾菲見差唔多時間就問姑娘借咗間房來泵奶,搞掂出返來米高已經話走得,話姑娘無特別嘢講喎... >.<
第六次物理治療:
呢次米高請到一日假,可以一家四口一齊出發,照例都係米高主力陪佢,艾菲同BB豆豬喺側邊打氣,一心諗住之前兩次表現都唔差嘅燒腩仔OK,所以出門口前無特別提佢要乖,點知呢日唔知做咩上咗身咁,叫佢做咩就偏唔做咩,自己喺到自由活動完全唔跟指示,要艾菲不停出聲鎮壓先好些少.
今次姑娘都係先安排燒腩仔跳彈床,再做撩圈圈,講晒數較晒計時器先做得完,然後到拋波波時佢擺明亂拋,再爬入個窿到話要執波來拖延時間,到練接波時更加係專登掟去第二到,再跑去D危險位到執,艾菲同佢講咗好多次數先終於完成到以上動作,呼~
最後又係行平衡木,姑娘見佢行得OK,於是加咗兩個障礙物要佢跨過去,估唔到佢都順利行到無問題,姑娘本來叫佢去試吓行埋窄D嗰種平衡木,但佢話唔想所以無行.
今次艾菲主動捉住姑娘傾,問佢點解做咗咁多次物理治療,雙腳跳單腳跳都已經做到無問題,燒腩仔到宜家仲係成日跌,尤其係喺屋企呢個咁熟悉嘅地方跌,然後姑娘就解釋佢最大嘅問題係唔專心,行路時成日分心去望或理其他嘢,所以特別易出意外囉...
對於姑娘嘅comment,其實艾菲都好認同,有時見到佢跌真係好忟,日日喺屋企橫衝直撞,唔係無端端喺high chair上落時跌落地,就係踢到把座地風扇或者房門喺到喊痛,點解就係唔可以放慢腳步慢慢行,用心留意下腳邊有咩障礙物呢?唉...


text:
唔覺唔覺已經返咗成個月學,而呢篇亦會係最後一篇開學回顧,事關燒腩仔嘅返學狀態開始無咩大變化,keep住都係返學時叫住「我唔返學」,但返到學校又好快無事,間中放學時見到同學仔走先會喊,但見到艾菲就會即刻笑返,不過下一刻就開始扭計發脾氣,大叫「唔返屋企」兼唔肯換鞋,再要艾菲出盡法寶先成功帶到佢返屋企,甚至返到屋企即喪扭喪喊嘈足成晚,搞到艾菲十級頭痛兼無奈.
Day 16 29/10/2014
呢日keep住都係扭計mode,由朝早起身就事事不滿咩都扭一餐,仲要唔停手咁周身R(呢個係由細到大嘅壞習慣來,一眼瞓同個人忟就會周圍R),結果繼手跤位,頸,小腿同心口都紅同損晒後,連額頭同眼嘅四周都開始出D一粒粒嘅紅點,搞到返學時畀老師問係唔係出疹,艾菲只好同老師解釋紅點點來,只要佢心情平伏落來就會退,唔會惹到其他小朋友.
之後去接放學,吸收咗之前嘅經驗,同米高商量過後,決定唔再帶任何嘢食畀佢,廢事畀佢剩機扭計,只係同佢講快D返屋企有咩好嘢食,但佢似乎都唔係好受,依舊去到天橋中間就唔行扭抱,同佢彊持咗成十五分鐘,無論艾菲點氹佢都唔肯行仲開始喊唔停,直至有輪椅坐專用電梯落來,佢聽到D alarm聲先忽然清醒,終於肯跟艾菲行埋最後一層樓梯,不過之後都係邊行邊喊住咁大叫自己嘅訴求,一時話自己要食麵包,一時話要媽媽攬,一時就話自己要瞓覺,最絕係返到屋企連艾菲換件衫,都會畀佢話「唔要媽媽換衫」,唉...
Day 17 30/10/2014
又係一早起身已經喪扭唔停,誇張到艾菲不過話幫佢抹咗D鼻水(D鼻水由Week 3開始起,到宜家都仲未停過),都發晒脾氣咁嘈成半個鐘先肯收聲,再加上額頭D紅點持續唔散(佢keep住忟其實都好難退),艾菲已經決定等燒腩仔星期五放學後帶佢去去婆婆屋企附近睇中醫.
繼續返到學校門口就話「我唔返學」,不情不願咁嘅樣入學校但無喊,到接放學時艾菲忽然心血來潮袋定架玩具的士喺袋, 到佢去到天橋底開始想扭唔行時,艾菲就拎出來叫佢帶的士上天橋,估唔到呢招都幾work喎,拎住的士乖乖上晒全部樓梯,之後仲有時間奬佢去超市坐一陣車仔添﹗
Day 18 31/10/2014
之前一日瞓醒晏覺後燒腩仔隻眼忽然腫咗,本來都有諗過要唔要同佢去睇急症,但觀察咗幾個鐘之後見D腫已經開始退,估佢應該係轉天氣敏感,再加上瞓覺時發夢喊過,同起身前狂捽眼所至,所以決定呢日請病假提早返去婆婆到睇中醫,不過呢日星期五派功課,我哋出發前要先返學校拎功課袋,明明去到學校附近都仲叫住「我唔返學」㗎,不過艾菲拎功課時喺學校門口同校長傾多幾句,燒腩仔就忽然擰轉身同艾菲講bye bye,之後仲唔願跟艾菲走添,well...其實佢都唔係唔鐘意返學吖﹗
Day 19 3/11/2014
返學尚算順利嘅一日,但到放學又係扭唔停,車仔呢招已經唔work,最終都係keep住彊持加喊唔停咁拖佢返屋企,再加上艾菲D感冒開始發出來,實在無精神同佢嘈,入到屋為咗唔除鞋又瞓咗喺地下喊,艾菲就決定唔理佢由佢扭,終於喊吓喊吓就咁瞓著,睇見此情此景,真係都唔知好嬲定好笑啦﹗
Day 20 4/11/2014
艾菲又係朝早有事出咗去,要燒腩仔爺爺嫲嫲過來幫手照顧燒腩仔同湊返學,之前一晚已經提燒腩仔唔可以蝦佢哋,講完之後好似好咗D合作過上星期,但送完返學之後嫲嫲就話佢入學校時叫住「我唔返學」同爆喊,聽見佢又喊返艾菲已經feel到佢呢日嘅情緒應該唔多OK.
到接放學時間,老師就話佢之前排洗時著褲唔小心差錯腳跌親喊,艾菲接完佢當然都慰問一番啦,但佢對艾菲嘅關心唔多在乎,之後同佢去圖書閣借書仲忽然發脾氣摞地唔起身,艾菲講到口水乾都唔理,但隔離班老師經過叫佢起身就即起,借完書就輪到唔肯換鞋,仲大大聲話「唔返屋企」,要嬸嬸過來幫手先終於搞掂出到學校門口(又係艾菲講一百句都唔夠人哋講一句有用).
離開學校之後當然又係keep住同艾菲彊持話唔行啦,其實艾菲都唔係唔理解佢放學好攰唔想行,就算真係抱唔到佢行足全程,都有諗過抱佢行一段路,不過佢呢日嘅態度實在太惡劣,所以艾菲選擇堅持唔可以蹤容佢呢D行為,明明之前夾硬拖佢走都會跟住行,但呢日連夾硬拖都唔肯行,終於兩母子喺條街到拖拖拉拉,艾菲要好似拖屍咁夾佢返屋企,一段明明二十分鐘就行完嘅路,我哋搞咗一個鐘先返到屋企.
返到屋企艾菲已經攰到散咗咁滯,只係想快D幫燒腩仔換好衫就掟佢上床瞓晏覺,點知佢今次就為咗唔肯擺返好對鞋而扭,終於又係趴喺地下瞓著咗,而艾菲望住佢都終於忍唔住喊咗出來,已經返咗一個月學,燒腩仔D壞情緒毫無改善仲變本加厲,仲要好明顯係對住艾菲先會特別扭特別唔合作,無論用咩方法氹都無用,到底艾菲一直堅持唔蹤燒腩仔嘅教仔方法到底啱唔啱呢?係平日太強硬導致宜家呢個反效果吖?還是佢不過未適應返學嘅生活因不安而剩機發難?艾菲真係覺得好氣餒,甚至有一刻閃過退學唔讀嘅念頭(因為已經有另一間幼稚園收咗佢讀K).
後記:
之後米高放咗一日假負責湊燒腩仔返學放學,燒腩仔爺爺嫲嫲都過來湊多一次燒腩仔返學,佢都開始對住佢哋狂扭同發脾氣,或者...佢唔係只針對艾菲一個,可能只係知道艾菲最錫佢,所以發脾氣都發得毫無保留掛...
而艾菲同其他有經驗嘅媽媽級朋友交流後,知道大家嘅小朋友初返學時都有唔多唔少嘅情緒問題,有D會係咁喊同叫住唔返學,有D就放學之後狂嗲爸爸媽媽,不過燒腩仔就用發脾氣同搞對抗嘅方式來發洩姐,只要艾菲能夠堅持落去,終有一日燒腩腩仔係會回復正常㗎!
N班開學回顧:
Week 1
Week 2
Week 3


text:
正在瀏覽這個版面的使用者: 沒有註冊會員 和 1 位訪客
boxer 寫: 如題, 成個畫面 ZOOM 大咗, 按機頂 + HOME 掣 RESET 過幾次都係咁, 請問點搞番好佢
仕嘉 寫:boxer 寫: 如題, 成個畫面 ZOOM 大咗, 按機頂 + HOME 掣 RESET 過幾次都係咁, 請問點搞番好佢
用3隻手指掂吓個MON
jacky820 寫: 凍0茶
boxer 寫:仕嘉 寫:boxer 寫: 如題, 成個畫面 ZOOM 大咗, 按機頂 + HOME 掣 RESET 過幾次都係咁, 請問點搞番好佢
用3隻手指掂吓個MON
剛 SEARCHED , 謝謝你
仕嘉 寫:boxer 寫:仕嘉 寫:boxer 寫: 如題, 成個畫面 ZOOM 大咗, 按機頂 + HOME 掣 RESET 過幾次都係咁, 請問點搞番好佢
用3隻手指掂吓個MON
剛 SEARCHED , 謝謝你
我用android 都知...
boxer 寫:仕嘉 寫:boxer 寫:仕嘉 寫:boxer 寫: 如題, 成個畫面 ZOOM 大咗, 按機頂 + HOME 掣 RESET 過幾次都係咁, 請問點搞番好佢
用3隻手指掂吓個MON
剛 SEARCHED , 謝謝你
我用android 都知...
因為你係叻
sos82597 寫:
Sent via Extra7
cyrux 寫:


text:
香港創業風氣愈吹愈烈,年青人一畢業就話要自組公司,開創一番事業.其實創業嘅風險好高,困難亦比想像中多,仲有人話創業係「九十九死一生」.不過,原來有一 D 爭端係可以透過法律文書避免.今次我哋搵嚟經常幫助 Start-up 處理法律文書事務嘅科技平台 DragonLaw 聯合創辦人黎曉洋(Ryanne),俾各位創業新手幾個實用法律建議,幫吓大家解決問題.
DragonLaw 其中三名創辦人都係律師出身,佢哋製作咗一個網上平台去簡化「搵律師做文書」嘅程序,提升效率之餘仲可以降低成本添 !除咗服務中小企,DragonLaw 亦都會協助 Start-ups,希望可以幫佢哋節省處理行政工作上面嘅時間及金錢,集中火力應付創業路上遇到嘅其他問題.綜合佢哋嘅經驗,一般 Start-up 經常都會遇到而以下呢幾個麻煩:
DragonLaw 創辦人之一黎曉洋(Ryanne).
1.股東協議
十大創業失敗原因之一:創辦人之間傾唔掂數,最後攪到分手收場.Ryanne 表示,其實只要喺建立公司嘅時候,同時製作一份「股東協議」,清楚羅列各個股東喺法律下嘅權責範圍,股權轉讓條款,有邊啲商業決定必須得到一定數量嘅控股權才能通過等等細則,就可以保障到自己同埋公司嘅利益,「到咗要搞到打官司嘅時候,就已經太遲喇!」
2.僱傭合約及解僱信
好多 Start-up 一開始只由幾個創辦人組成,之後可能因為有新投資者,又或者係生意上咗軌道,開始擴充等唔同原因,慢慢會愈請愈多人.「人多問題自然就會嚟.」Ryanne 帶點語重心長咁話.招聘同埋解僱員工果陣有很多細節要留意,如果員工喺工作上做出任何損害公司利益嘅行為,例如有員工因誠信問題而要提出解僱,點樣草擬具有法律效力嘅解僱信呢?同事之間出現歧視或欺凌,佢哋要控告公司政策對員工缺乏保障嘅話,原來一份完善嘅員工工作守則就可以避免公司捲入呢類麻煩.僱傭合約同解僱信都係喺法律上具有約束力,如果細節同條款寫得清清楚楚,咁就可以避免公司惹上官非喇.
3.投資者協議
Start-up 好多時都希望得到投資者嘅青睞,甚至渴望會被收購.獲得注資當然係一個重要嘅里程碑,到時候相關法律文件嘅數量一定會好多而且仲更加仔細,因為任何一點都分分鐘會影響公司日後嘅擁有權/話事權.喺草擬同檢視呢類文件嘅時候,就一定要非常小心,例如要睇清楚投資者對回報嘅要求,例如屬於借款嘅話,在怎樣的情況下,這些款項會自動轉換成股份?正所謂「魔鬼藏於細節」,如果唔熟悉呢方面,就最好搵專業人士幫手喇.
DragonLaw 係數碼港培育計劃嘅成員之一,而家會向數碼港嘅 Start-up 提供「Legal Health Check」服務,亦會針對 Start-up 嘅唔同發展階段,喺網上平台為佢哋提供好多唔同嘅法律文件範本,方便創業者使用.上述幾種法律文件係新手創業家最經常接觸,Ryanne 話佢哋亦有向其他中小企提供多方面法律文書服務,用家可以喺 DragonLaw 網上平台上自行選用合適嘅服務使用.
DragonLaw Facebook 擷圖
The post 數碼同學會:DragonLaw 給創業新手的法律建議 appeared first on UNWIRE.HK 流動科技生活.


text:
2015年4月14日 星期二
金菇扒節瓜 + 泡菜水餃白咖哩麵 ( 14-APR-2015 )
( 14-APR-2015 TUE )
感恩瞓得唔錯 但唔知點解呢幾日塊臉又敏感番 好煩呀 ~~~~
好餓呀 早餐食芝蛋治烘底 覺得勁好味 因為 d 芝士溶哂 哈哈 ~
菇場唔太忙 又可以 load 相喇 ~
Lunch 食麥皮 食完落去行下 番上黎再食個餐包 因為頭先杯麥皮太稀喇 好似無嘢落肚咁 哈 ~
忙咗陣又可以抖下 放工去佳寶買豬軟骨 之後番屋企 lu ~
抖陣就煮嘢 7 點搞掂 咁我食先喇 我想去徑步呀 ~
里奧大人 7 點 50 分打黎話放工 咁我都出去徑步喇 但只係徑咗 20 分鐘咋 因為要番屋企煮米線比里奧大人食 所以我成日同佢講 佢要食麵就好煩囉 hold 住哂我 d 時間 雖然佢叫我可以繼續徑 但佢難得咁早番到屋企 咁都唔忍手叫佢等食啦 ~
是日懶餐 - 金菇扒節瓜 + 泡菜水餃白咖哩麵
金菇扒節瓜 - 今餐好在燜節瓜嘅時候喺廚房 唔係又煲燶哂 因為我開咗 10 分鐘大火燜節瓜 之後聞到好似燶味 一開蓋已經無哂水啦 嚇死 之後又要再整番個汁 唉 ~
泡菜水餃白咖哩麵 - 我想清哂 d 水餃 因為唔好食 但食極都仲有 嗚嗚嗚嗚 ~
洗埋碗 沖埋涼都 9 點幾 食埋生果睇下報紙 里奧大人 10 點瞓 我 10 點 25 分瞓喇 佢都話我咁早瞓 哈哈 但我真係勁鬼攰呀 ~
星期六媽咪喺 Taste 買比我架 諗住等里奧大人好番先食 點知佢今晚仲有 d 唔舒服 咁我要食喇 原本一開個雪柜有好大陣榴槤味架 依家變咗無哂味 哈哈
4 則留言:


text:
係咪我黑仔??點解去到邊間公司都遇著re-org??
新公司番o左一個月,呢幾日就收到公司re-org o既通知, 基本上o係working level o既我唔會有咩影響,最多只係對上個manager由呢個鬼佬變o左第二個鬼佬咁解...但好衰唔衰o既係,re-org後, 公司竟然決定o係上海recruit人fill up 番我一直'喉'住o個個perm 位!!!!!!!!
今朝同美國conference call時聽到大老細咁講真係有D突然,點解好地地我已經as a contractor 同2位HK同事work得好好都仲要再係上海請,而唔轉我做perm去fill up呢個位???我唔信我做得一個月佢地會因為我表現唔突出而咁做...唔通又係人工作怪???
開完會問清楚我leader, 聽聞大老細o個邊應該有研究過係邊度recruit呢個位, 而leader佢地當然爭取過係HK recruit,因為係HK一齊work點都方便D,但turn out個decision係上海,佢都無法子,因為我leader都係small potato,無能力話到呢D事...
anyway,仲有無彎轉似乎係未知之數,亦唔可能樂觀...
唉...忽然間覺得好灰添...唔通我真係只能係呢間公司做完3/4個月就要離開??嗚...


text:
( 2-JUN-2016 THU )
尋晚瞓得唔錯 感恩感恩 ~
我今朝特登放 "pair" 挨住里奧大人 話如果我暈咗就會咁 佢嗌哂救命話好重 之後話祝我身體健康 千其唔好暈 因為要 call 去泰國搵大笨象先扶得起我 咁我話遠喎 同埋要加錢 佢話 d 街坊實會夾錢 因為實在太重 無人扶得到 哈哈 ~
早餐食豬扒包 點知家姐 whatsapp 問我食咩 兩次食豬扒包都問我食咩 佢以為我好鍾意食呀 哈哈 ~
菇場唔太忙 但唔知點解個人硬係好攰咁 唉 ~
Lunch time 出去買零食比家姐同媽咪工人 之後行多陣就番菇場喇 食埋前日嘅提子麥包就開工 lu ~
里奧大人 2 點半上深圳見客 希望快 d 見完快 d 番屋企啦 ~
放工即走 去埋養和堂買雞骨草就番屋企 lu 依家每支要 $25 喇 之前買開仲係 $23 真係乜都加哂價 出去食嘢飲嘢 真係出哂血 哈哈 ~
今晚勁喇 的起心肝拖地 我覺得呢個月超級懶 真係唔願做家務咁 所以今晚點都要拖地同熨衫 要 warm up 一下做家務的心呢 ~
里奧大人 6 點 15 分坐直通巴番香港 佢話 7 點 15 分左右番到屋企 咁我諗住拖完地抖下 6 點半問里奧大人喺邊 佢話已經喺馬鞍山 咁即係好快番到屋企 所以要即煮飯喇 ~
是日懶餐 - 生炒排骨 + 麻辣菜心
生炒排骨 - 上次整唔到 今晚一定要整到 里奧大人差唔多食哂成碟 果然好鍾意食~~肉 之後叫佢食埋 d 菜就即刻話飽 咁 whatsapp 比家姐睇 佢問係咪生炒排骨 我話係 佢嘅語氣好驚訝咁 之後係咁話好勁 我話其實好易 易過焗蛋糕 但味道當然唔似出面咁好食啦 同埋無咁火候 佢話因為我要番工 放工仲有心機整 可能佢呢排晚晚開 OT 到 10 點幾 所以佢放工一定無時間整嘢啦 唔同我放得早嘛 哈 ~
麻辣菜心 - 將尋晚 d 麻辣汁淋上面 當新菜式 哈 不過我覺得麻辣同菜心嘅味道係唔夾 我覺得油麥菜或者生菜會夾 d 咁囉 ~
搞掂哂都 8 點半 沖埋涼就熨衫喇 熨咗個幾鐘 又攰又熱 @@
今晚 11 點幾瞓 希望仍然瞓得好啦 ~


text:
星期二, 11月 30
上落
寫緊個時, 同上月結爭幾十點, 即係無郁過咁話. 但前半月一口氣升二千點, 又用半個月跌番二千點去原位, 真係顛到想嘔突咁, 可見貼市之無謂. 如學人高位睇三萬, 低位又再睇低啲, 仲話可以食哂四千點波幅, 係咪有啲嬌天真呢, 都係自己睇自己傻傻好啲.
啲人話日本迷失廿年係資產負債表式衰退, 睇吓而家歐美都幾近似. qe 浸既唔係佢地本土, 而係流哂去啲新興市場, 主因係佢地啲家庭, 市府同銀行黑洞太深, 啲現金流同吊命錢都用哂嚟填窿, 印多多都係唔會有通脹架嘞, 唔 qe 都對唔住自己嘞, 點都好過衰退啩. 閒剩嗰啲, 咁唯有局賭去新興賭番鋪, 横掂睇落輸極都有得圍, 呢個趨勢怕且下年都係咁運行.
啲人話要趨吉避凶, 咁點知邊啲係吉凶先. 如果話升緊熱門個啲就係, 跌緊被人咒駡個啲就係, 咁係咪危啲呢. 如用年頭啲電車股或零八年啲基建股做吉例, 咁斷落去咪又去番點落車既問題. 日日睇住個市同貼住啲最新公司發佈, 加埋啲投機紀律, 都可能走得甩既, 但都怕且都幾短囉. 咁得出既循環, 就係要再揾過投機既對像 (用幾個星期或月既時間, 去買賣同一個工具, 唔可以叫做投資啩), 於專業既經理或投機者, 或者可能, 但要諸一般既投資者, 咁以乎無乜可能, 再壞啲咁諗, 怕且有害仲多啲, 猶其其注碼控制同紀律性上. 所以訕笑鞭策其他博客無所進取當然無任歡迎, 但要普通人照學呢啲轉身法咁就危啲囉.
倉內今年都有大跑輸, 大跑贏, 以中旅同惠理做例, 年中都調回原起步處, 咁如好似啲人話齋沽鬼哂啲弱, 咁個倉怕且更鬼肉酸. 個思路就係個中旅個啲資產值有得托吓 (今年跌番廿幾已), 同如股價低啲, 啲生意會有乜影響先, 如無壞既效果, 係咪要落多啲注先, 就算唔買, 都唔好沽住. 如話要揾引爆點, 咁咪仲難過吼落車既時機. 如注碼平均, 怕且都有啲 so, 因跌極都有得頂吓, 升就無止既話, 起碼交易費都無咁溶, 又唔使再要左諗右諗轉乜股. 當然唔係叫你去樣樣死守, 轉係睇本質咁轉, 而唔係單睇賬面上落咁去轉.
倉內轉股主睇估值, 巴西石油真係幾抵, 咁就分啲注碼去, 又可以順手博吓啲新興奧運概念. bac 啲壞消息真係多到無朋友, 幅圖又幾鬼肉酸, 就當佢係十一蚊美紙係小雙底, 賭就賭大啲, 起碼賬面係低過 xlf 一半呢.
訂閱: 文章 (Atom)


text:
第4日一早. 食左早餐之後我地就去左Siam Paragon. 目的就係買月餅. 香格里拉, 半島我地樣樣買D. 返黎送比人嘛.
買完野之後我地就返酒店收拾好行李, 就向芭堤雅出發. 我地先問酒店既職員CALL的士幾多錢. 佢話B1700. 嘩. 我上次坐都係B1200姐. 我自己搵車好過. 結果. 我在酒店門口問個的士司機, 同佢講左一陣價. B1300連HIGHWAY. 大約兩小時之後. 我地終於到左芭堤雅酒店Z THROUGH BY THE ZIGN. 嘩!! 呢間酒店真係冇雷公咁遠. 不過又真係幾靚既. 而且入住率又唔高. 泳池好似屬於我地兩個既.
酒店大堂
好有心思既酒店. 在露台既毛巾都摺成天鵝 / 大象一樣~(日日唔同嫁)
我地住既係EMOTION房. NO係444, 雖然好似唔係幾吉利. 不過個門牌好似3支旗咁
相中正中央既就係我地間房. EMOTION係POOL ACCESS房.
房間好大呀. 有廳又有房. 而且近門口既地面係玻璃望住D泳池水. 好有RESORT FEEL.
洗手間都好大. 仲有電視機. 可以邊浸浴邊睇電視~~
浴室用品都係冇咩特別. 不過用毛巾摺既小白兔就真係好可愛.


text:
種植方法:發芽薯仔
收成:24個,一斤
到上年中租田務農時都無特别要再種薯仔,只應細妹要求種咗一棵佢俾嘅日本番薯,直至今年一月尾落完田例行四圍巡睇吓農友田有乜搞作以作交流之時,見梁生開始種第二批薯仔,見第一批已生得好茂盛,哩批係一個月後.原來梁生都係用我細個種薯仔嘅方法,切咗出芽嘅一嚿落泥種,今次第二批就係切剩再出芽後再次落泥.梁生見我種過薯仔又有興趣就俾咗兩個已出芽嘅薯仔我,原來有兩品種,分别係本地黃肉薯同日本男爵薯,男爵薯無食過,係梁生去北海道旅行時食過好食,買返嚟試種.
就咁過咗一個月到三月頭,第一批四棵薯仔已生得好大,而用新方法發嘅第三批薯仔苗已夠大,剛好啱時候俾細佬種落佢三月可收嘅一塊田中.到三月底因為要清塊田嚟種夏天作物,所以第一批四棵薯仔只種咗兩個月都要收,掘出時先見到有啲細粒薯仔原來露咗出泥,仲已青咗同出芽,見唔食得就留嚟遲啲原粒發苗種囉.有見哩批薯仔皮光肉滑,第二批四棵薯仔就種足三個月,等五月底六月頭就收,希望初夏時唔好落太多雨啦,因為多水薯仔就易爛.
今次收咗第一批薯仔未夠期,如果種多一個月應該有喺街市買嘅薯仔咁大,食得唔好哂,加落煲蓮藕炆排骨度整,又放幾粒飯面蒸熟,食時粉粉綿綿,都幾好食,係唔夠甜.


text:
我係一個唔多毛既人
講緊既係我面上既毛,係眉毛,特別係眉尾~
睇相佬話我冇咩兄弟姊妹運﹕講得岩,唔係冇,只不過唔可以靠佢
至從學化妝之後,我一直好介意自己對眉
原來係好煩,連畫都唔易畫
一對眉唔單只冇咩毛,仲好鴛鴦
高低,一長一短
連化妝師都唔係個個修得好
大概兩年前,我知道有 base 可以增長眼睫毛
靈機一動我就試下用落眼眉度
記得最初用係 zino,當時係風行一時既 product
大概用左兩枝
眼睫毛係有長到,眉毛都有少少
我開始四處找尋又平又可以增長既 base
終於比我搵到佢!
依個牌子係出左好多 護甲油 & top coat
仲有 mascara 之類的用品
我只在卓悅見過
係可以試下問d sales 姐姐,不過佢地多數都唔知有依隻 product
你可以去賣 mascara base 果類地方搵
價錢大概係 $68 一d 都唔貴
我當佢係 skincare 咁,早晚搽完面就拎黎搓幾下眉 & 眼睫毛位
裡面係 膏狀,主要用枝刷黎拎個 「base」
所以其實用唔晒裡面既份量,而冬天更加容易 「solidize」
不過我想講,我斷斷續續用左 4-5 枝
每枝用幾個月
以往我出街一定會畫眉,用眉粉又好眉筆都有
落水(游水)就會冇左對眉
但近來,我發現自己有返眉毛
畫 & 唔畫都冇咩分別
當然,我自己有勤力修眉修雜毛啦
依家佢地已經 balance 返,有返個形啦!
我有時懶d 唔畫都唔會咁嚇人啦!
所以~ 我每年都會用幾枝
用落眉毛度,又可以 strengthen 眼睫毛,幾好 ga!


text:
快樂既時間真係過得好快, 今日係我地行程既最後一日喇~~ 食完早餐就 check out, 寄存行李後就再入樂園玩, 唔夠時間咋, 如果唔係我好想玩多次 Water Park 先走架, 今日藍天白雲好天到不得了!
要感謝天父先, 今朝發生左件滴汗既事件, 我地去到門口先發現唔見左 tickets! 雖然已經 check out 都返酒店房搵, 可能係 water park 度唔見左?! 又醒唔起.... 唔理咁多, 即刻去櫃枱求救, 好在係經酒店買飛佢地有我 record 可以出番晒 4 張 tickets, 好感動呀~~~
失而復得更可貴, 我地決定玩晒所有未玩過既遊戲, 不過係 hea 住咁玩 ^^
嘩~ 呢度好多人! 星光熠熠耀 Lego
音樂噴泉, 行過真係會有音樂
Observation Tower 好呀! 未玩過順便入去嘆冷氣 :)
爽爆
見到 Water Park, 招牌下面個幾條滑水飛毯好好玩架, 回味中~
呢套聲稱係 4D 既 movie 同環球片場實在相差太遠, 除左有大風效果之外張椅唔識郁真係唔夠好玩
Ninjagq, 型! 今次酒店玩具都係送忍者公仔
弟弟話好耐冇玩青蛙跳, 後面既藍天白雲真係好正
食飽飽冬晴話要做下運動, 佢負責拉小慈上去
弟弟太細要大人陪, 爸爸被逼陪玩扁晒嘴
冬晴話要再玩多次, 爸爸拉完一次手軟棄權, 好在弟弟冇堅持, 玩住 Lego 等佢地都開心
有新發現! 呢度竟然可以砌細 lego, 平時遊戲旁邊既枱全部大粒黎架
小明砌左佢既 dream car
發覺坦克車太笨重, 再發明超長車, 攞去賽道試下個效果先
衝線~~~ 都好快喎!
小慈搵爸爸一齊研究, 弟弟又改裝設計
4 個一齊比賽
起高樓大廈, 個底盆會搖搖下模擬地震以測試你層樓穩唔穩陣
一齊玩大龍過山車, 小明話坐車頭原來冇咁刺激, 龍尾快好多
大型公園遊戲設施, 真係估唔到呢 4 位小朋友決定係度玩捉依因 @.@
原來又係自由砌 Lego 呀! 小慈砌左個圍場
嘩~ 估唔到係咁依砌舊野出黎就有證書同埋禮物
Certified Junior Model Builder ^^
係時候玩刺激既野喇~
你睇佢地既驚恐表情 ^^ 呢架水車係要被人炸先好玩架!
又係要大人陪玩既遊戲, 類似瘋狂咖啡杯
轉到頭暈
肚餓了, 出去食飯, 今次試間泰國野, 小慈想食湯粉, 食食下竟然「卜」一聲, 跟住就同我講甩左隻右上犬齒 @.@ 攪咩呀你兩姐弟一人甩一隻牙!! 太混亂竟然冇影到相, 好在當時叫左杯芒果沙冰可以幫小慈止血... 袋住兩隻牙返香港....
再入場就見到阿默, 好鍾意你呀!
已經諗唔到仲想玩咩遊戲, 於是我地就決定唔玩走去 shopping!! 應承左小慈小明會買零件, 等佢地有多 D 款式可以砌唔同既野, 買下買下買左一大盆, 一磅唔知幾錢我地買左 5 舊水, 爸爸好豪啊~~~
爸爸鍾意呢個摩天輪不過巧貴呢
好入戲的小明, 佢近來做左「表情仔」
馬來西亞 Lego 國旗, 今年 59 年國慶
知唔知佢地點解咁既樣? 扮晒可憐等阿媽心軟......
就係想買呢款 Lego 警察套裝, 同我講屋企唔夠賊仔, 又冇爆破工具喎
酒店門前留影
搭的士去 downtown, 接載我地既的士司機睇黎都係 Lego Fans
Bye Bye Legoland Hotel~~~~~~~


text:
20 January 2012
越南,柬埔寨 2011-12-25to2012-01-04 - Part.08(01Jan)
之前約左船公司6點半係gh度等車出發去碼頭搭船由siem reap去Phnom Penh(金邊),一早食過野checkout完就等車黎,之前已經覺得間travel agency好求其,睇錶成6點半都未出現,之前checkout時就已經問過gh d人去碼頭幾遠,佢又係up左個距離比我(可能地方大既就成日都係講公里,問到明幾多min都係答得好玄,可能車速對佢地唔係一個問題,所以問要搭幾耐車永遠都答我唔到又或者個range闊到半個鐘至一個鐘既差距 -_-),所以佢6點搭7都未見影我就諗住自己坐車去算(加上7點船6點半先黎接我始終都係不安),點知出左去唔見車,要再等多陣先有,上車叫佢去碼頭指埋個名比埋個地圖都係唔係好知係邊,佢幫手打去碼頭又打去船公司(碼頭唔理佢船公司又話有車黎緊接),但我都係唔多安心叫佢車我去啦,佢就開車行前一小段路,指指個travel agency佢話不如我係度等(名一樣,亦已見有人係度掃緊地,睇個司機都唔識路,所以都係直接搵agency問算),問幾錢,佢笑笑口話我話,我見咁近其實好難比錢但見佢打電話幫我問依個問果個,所以都係比左2蚊佢
之後入左間野度,個老闆岩岩番,同佢講冇車黎接我,就幫我check簿,我話唔係依間鋪係第2間鋪訂,就問我羅張ticket睇,原來唔同公司(前兩個一樣後尾第3隻字唔一樣-_-),佢話間公司會去接我,叫我番gh等,唔係人地點搵你,我講行番去都有段路而且又唔知到唔到,所以想佢幫我,佢話可以幫我嗌車但要10蚊,我問motocycle幾多,佢話5蚊,仲幫我call車,打緊電話時我睇個鐘已經7點,我同佢講7點船會唔會去到都開左船,佢話可以打去hold住架船(心諗怪不知得係金邊個gh問我係咪sure7點船因之前佢接過一個7點船但9點先開,d船原來係咁delay),之後老闆叫我安心等下架車好快到,等左陣佢又走埋黎同我講叫公司車車埋我,不過都係5蚊,我講冇問題,佢就call左架車黎
黎到既係van仔,車上已經有幾個人,老闆同司機up左幾句野我就上車,司機幫我放好行李係車頭就開車,點知司機不停聽電話又不停兜黎兜去不停咁pickup人上車夜行李,不知不覺架車已經full晒行李放到上天花,但仲係不停咁兜,隔離個外籍女士同其他人明顯覺得架車已經full但對佢仲係不停上客好好奇,我呢因之前一晚聽左個美國籍女士個group taxi事件,所以已經有少少心理準備,最後架十幾人車上左二十幾人,除左二十幾件行李外仲有2架單車,前面一排放埋活動椅落黎坐左5個人,再前少少有人坐樓梯有人坐得一半位仲有一個坐左係佢男友對腳上面,哈
好彩去到碼頭都係9點,司機unload行李時比較粗魯,但係我黎睇其實又好正常,有個鬼妹唔知放左咩係背囊頂一路開車時都好似好擔心咁叫前面個人幫佢小心睇睇個袋唔好比佢跌落地(我心諗咁死多人點會點得落地最多跌落d人個身上面者),咁unload到我袋時又一野倒轉跌左兩級落樓梯,個鬼妹仔已經緊張到極點一見佢自己個袋就係咁叫小心小心唔好掉,我心諗ed地方你怕爛就一早用自己隻手羅住啦,我揹好背囊後就幫襯d小朋友買左兩個包(前一晚唔記得買定野上船食,早餐時又因掛住點去碼頭唔記得羅佢幾塊面包,幾驚去到碼頭都冇野食買)
行去碼頭時又有兩架船,當然又要比ticket加口講去金邊再加睇下隻船有冇寫去邊啦,睇左又問左真係去金邊,行李比低佢地就搵位坐(其實一路我都對行李搬運有比錢既心理準備,點知冇人問我羅錢,哈),因想睇風景所以就好似其他人咁坐出面,見人上左船頂,問點上佢話冇梯所以我最後係爬上去既,隻船其實開緊仲要幾快下船邊呢冇欄得兩隻腳位咁窄,一不小心就會跌左落海,哈
上左去好大風但幾舒服,睇左陣水上屋就沿住tonle Sap River(洞里薩河)一路開船,條河大到好似個海咁,風景唔錯食住野都ok但我係船尾d水花開始飛晒上黎,加上出左遠少少已經除左個天同d水已經冇咩睇,而且船程要5-6個鐘咁吹法都好睏下,所以爬番落下層睇下有冇位,落去時梗係要好小心啦,離岸越遠佢開得越快,落左水停得船黎開番轉頭應該都浸死左了特別係我唔識游水既人,哈
落到樓下見都唔算太多人仲有位坐,行去船尾去個廁所再搵地方坐,發覺全船唔計柬埔寨人就得3個亞洲人,果兩個應該一個係日本人一個係韓國人,我呢就做左中國同香港既代表,心諗佢地應該唔係搭旅遊巴就係坐飛機,邊得我咁好閑情咁貴坐船睇風景,係船倉訓左陣又出去睇下風景,見到有人落船,但因冇實際碼頭,果2-3個當地人係坐一隻駁船走既,而果隻駁船其實即係香港既獨木舟再大少少咁上下既東西,上船時左搖右擺好易跌落水,落完人又再開船,再睇番附近既環境,有少少岸邊又有d木屋仔高腳屋仲有好多細細隻既船仔係度捉魚,都幾老式既網魚方式,d人又一路好熱情咁揮手,個感覺都幾得意,但因陽光實在太好而且隻船又太快我又懶羅大機出黎,所以d相好難影
過左陣就離開左有岸既地方,睇gps果度應該係kompong(磅湛),睇錶應該2個零鐘就到,所以就係出面曬下太陽訓下甲板,點知好境不常,隻船居然行錯路,d水睇黎都幾淺下,攪左一輪又拉繩又停船又問經過d船仔又倒船先走到,睇gps,佢都行錯左好大段路,已經遲左開船仲要行番轉頭,頂,最後不知不覺中我就又係甲板訓著左,起身時曬到一忽忽,睇下個point見都唔係爭好遠就到,睇錶差唔多3點,咁計落都唔係爭好遠,可能佢開得快想追番d時間掛,最後未夠3點就到,雖然同我本身7點開船計落既時間爭緊幾個鐘,但都未天黑仲有時間行下,落船就見一班人過黎拉客,我當然唔理去搵我個名啦,卒之見到個driver,佢話1點半已經係度等緊我,我同佢say sorry話遲開船同行錯路,其實船時間咁難control而且又要貴巴士成3倍,怪不之得唔算太多人,但太陽同風吹吹下都幾舒服而且景還可,有時間有閑錢可以試一次既
上左車好快就到gh,個名叫fancy gh,位置都算近market,但就係偏少少既橫街,起初睇d人講到好靜咁仲以為係冷巷,anyway,要左最高既一層,雖然要行樓梯但高d個景好d我都唔mind,上到去間房都幾唔錯,個露台仲幾大而且個view不錯,比25蚊都抵既,放低野就唔好浪費時間出發
首先當然係搵食,行左去Central Market(Phsar Thmey,金邊中央市場)附近既Khmer Dessert食椰奶咖哩麵,佢除左咖哩麵出名外甜品評價都幾好,但我甜品一般而且要留肚所以冇試到,個咖哩麵(我都係用手指要黎食,對食緊果個係麵定麵線定米粉有少少懷疑),不過味道幾特別又足料,而且d柬埔寨茶都幾好飲(我係依間鋪卒之明白點解之前其他食檔會比個吉杯一定加埋支飲筒比你斟茶,睇佢收野原來係就咁倒左d水同埋飲筒就會比下個用,個杯唔洗架原來,哈)
跟手行下中央市場,幾特別既design,當中有d食市,好似幾好味咁,食左個好好味既法包,酸酸辣辣加埋牛肉夾埋一齊食,真係好正
再黎諗住沿住佢其中一條主要道路Monireth Blvd(金邊得幾條大街有名,其他都係用號碼就算,但有門牌總比澳門好,對我黎講搵地方尚算方便,哈),行去食南瓜布甸,點知行到去都唔多見有得賣,只見有包有其他麵檔既東西賣,搵左陣都冇心諗可以資料太舊冇左就算,求其坐低要左杯fruit mix,依度既mix同siem reap唔同,多左榴槤同埋生雞蛋,仲比siem reap果d再甜d,但係外地我對甜既容忍度大左,所以冇咩問題
跟手見未天黑,想去河邊睇睇日落但行都有段距離所以就坐電單車去,話要去河邊又指地圖佢同我講國語原來係華僑,講講下仲講埋廣東話添,車算隱陣(金邊交通比siem reap甚至越南差得多,十字路口兩線行車可以個個方向都有車行緊埋黎,倒頭車非常極之普遍,如果十字路口過一條馬路你要睇8個方向,而且之前d地方雖然多車但唔知係交通好定d人技術好d,都唔見撞車,我一到金邊第1日已經見兩次撞車)好快就到左河邊,要左2千柬錢都算平,佢係咁問我係咪自己一個又問留幾日等等,我當然唔會話自己一個旅行,就答佢我到先周圍睇下野朋友就到,到步後佢又問我之後去邊又話可以打比佢想做埋我其他生意,但因本身book左tuktuk所以就同佢講等朋友到埋先,金邊黎講我始終有少少保留,但上得車佢個樣都算老實而且又講廣東話如果要電單車用可能都會打比佢唔奇
到左河邊見到皇宮,因之前睇過報導話果度入夜唔多安全,但實際人非常之多雖然比較黑但好熱鬧,唔知係咩節日定廟會,好多賣花人(d花好得意本身一舊咁用手摺摺下就會變成花咁),賣雀(要黎放生既),仲有d羅住個碌友皮點蠟燭唔知要黎做咩既小朋友係度,再行前少少就好多散步人士,完全唔感覺到太雜既感覺,所以天黑後都係咁易行下睇下野,但我部大機影都只係影幾張相就會收番埋,唔會一直咁掛係身行街咁危險,哈
再行行下就去左一個街市,原來金邊既街市咁夜都開,仲要好熱鬧,但就真係好黑(相iso較高左,實際冇咩光條街雖熱鬧但好黑),d人都唔知見唔見得清賣咩,數錢又隊得好埋先睇到,而且都好多小檔口賣野,感覺好似幾十年前既香港(睇舊相),又唔算多遊客,我好中意個感覺,雖然一地垃圾又周圍塵但都係求其街邊食左個鴨仔蛋又食左個好似鼻涕感覺既甜品(後尾check番原來係紅豆糯米椰奶)仲買左個竹葉既東西番gh食,開頭以依個係竹葉蕉後尾打開先知原來係之前係siemreap食過好咸同好大味好似咸魚既東西,怪不知咁多配菜,番到去沖完涼咁易食左d就算(係露台食條街好靜而且冇咩光個感覺都幾舒服),而且太大味所以我放左佢係廁所個垃圾桶,因有蓋唔係應該成間房都係味
雖然第2日約左8點,但因冇咩做最後11點零就訓,張床對正個冷氣而且張被好薄,所以要開到27度先叫好番d(因安全問題唔開得露台門訓),唔係凍死

Photo Link <<<<<<<<<<<<<<
No comments:
Subscribe to: Post Comments (Atom)


text:
2014年7月30日星期三
雪耳栗子姬松茸湯
近排加入咗 Facebook「素食青年」群組,原來有好多後生仔女都係食素嘅,當中自然有啲係因為宗教原因而食齋啦!有啲就係為咗個人健康而食素,有啲就更加無私,係為咗呢個地球環境而成為素食者,真係值得敬佩同加許!
喺群組裡面,大家都會分享一下自己嘅素食心得同 “傑作”,又會分享自己到過嘅素食餐廳,介紹菜式,環境及水準,真係知多好多嘢.
今晚又煲齋湯喇,呢次用料好豐富,細食嘅朋友淨係飲湯同食湯渣都已經夠哂飽!!
2014年7月27日星期日
麥芽糖清貨第四擊
啲麥芽糖每次都只係用好少份量,好似用極都用唔完!
整完紅豆雪糕之後都仲有啲 cream 剩,咁就不如索性整個 Pavé au chocolat,一次過幫手清兩樣嘢啦!
紅豆雪糕 Azuki Ice-cream
2014年7月24日星期四
試做甘酒
有無聽過甘酒呢樣嘢?我之前都唔知有呢樣嘢,都係睇《不使用砂糖的自然派 sweet 甜點》一書介紹先知!書內所有食譜都唔用雞蛋同奶類製品之外,就連精製糖同蜂蜜都唔會用,甘酒就係其中一種書中推介嘅天然甜味料.
其實書中都有教到點樣自製甘酒,但我一直都無整到,係因為呢本食譜內的材料份量,好多時都用容量而唔用重量去做單位,例如一杯麵粉,半杯油,1/4 杯糖等,我自己就好唔鍾意呢種計算用料嘅方法,覺得準成度唔夠準確,而且我自己又無 “杯”,所以一直都無諗過試整.
直到最近,喺 Youtube 度睇番日本型仔廚師啲舊片,發覺原來佢都有分享點整甘酒,不單只有 video 跟住學,清楚睇到整過製作過程同成品樣貌之外,最重要係用「克」去表達用量,對我嚟講就 user friendly 好多,所以我都起心去試整喇!
自家製意大利蛋麵 Homemade Egg Pasta
其實今次唔係第一次整 pasta,之前已經試整過一次,不過嗰次整時仲未買麵包機,所以用人手去搓麵糰.原來整 pasta 個麵糰係要相對整麵包麵糰乾身好多,上次因為無經驗,見個麵糰咁硬,好難搓,所以就一路整一路加水,雖然個麵糰都係整得成功,但到要切條時就即刻知衰喇,因為濕到好黐刀,就算切得到都鬆散唔到,total loss!!
依家有部麵包機,當然又心郁郁想再試多次啦!將所有材料倒入攪拌桶內,按 “烏冬及意粉麵糰” 模式就攪掂,卒之都成功做到喇!
消暑袪濕冬瓜粥
今日係大暑,即係一年之中最熱嘅一日,好彩我今日唔使出街,避免中暑.不過,匿喺間西斜屋度幾乎由朝做到晚,都唔好得去邊!唔係講笑,件衫濕到透就當然㗎啦,條底褲都一樣扭得水出,連面褲都濕埋!
大暑當日通常都會買包袪濕料煲冬瓜水,但我就對呢樣嘢無乜好感,由細飲到大都仲係覺得味道怪怪,媽咪可能都知道我唔多鍾意飲,所以間中都會用同樣材料煲成甜粥,咁就即刻唔同講法喇,好食好多!之前我都會買包袪濕料嚟煲呢個甜粥,但今年就偷懶喇,淨係用咗幾款豆加薏米去煲咋!
2014年7月22日星期二
沙茶黑椒芋頭栗子燜麵筋
2014年7月21日星期一
米粉麵包
今日又幫 Ernest 媽咪整麵包,咪睇見個樣平平無奇,但用料就一啲都唔平凡,因為呢次溝咗啲米粉入去整.Ernest 媽咪話食過用米粉整嘅麵包,質地煙煙韌韌,覺得好好食,叫我試吓整,但係我之前從未整過,所以開工之前都要做番少少功課!
做完一輪 research,知道基本上米粉含量越高,麵包個 size 就越細,高度就越矮,最理想就係用約 20 – 30% 米粉去代替小麥麵粉就最理想.另外,用米粉整嘅麵包係比一般麵包較乾身,所以最好就係用湯種法去做,提高保濕能力.
好喇,知道哂要注意嘅要點,咁就可以開工喇!
2014年7月15日星期二
打爛齋缽的糖醋排骨
大家都知我好少食肉,主要都係以素食為主,其實要我長期食全齋都絕對無乜問題,記得當年媽咪走嘅時候,就由當日起食足七七四十九日全齋,為媽咪做功德,當時完全唔覺得有任何問題,反而仲覺得乜咁快就食完四十九日齋嗱,或者可能係太傷心,根本對其他事物已經無乜感覺啦!
只要有人煮埋俾我食的話,食全齋對我嚟講其實真係無乜難度,但係要自己買餸煮飯的話,咁就真係難啲喇!點解咁講呢?身為廚房 CEO嘅你,每日嘅難題係乜呢?當然就係 “今晚食乜餸” 啦!!加上我份人又好奇怪,短期內都唔想食番同一樣餸,要次次唔同款式,就算幾好食嘅餸,我都最快要幾個月後先會重覆一次.喺咁嘅情況之下,唔食肉兼唔食五辛的話,可以選擇嘅都真係少好多,所以我久唔久都會食肉,費事諗菜式諗到頭都爆!!
近排都比較少食豬肉,而且突然間又好想食糖醋排骨,所以就買咗啲一字排嚟整.對我嚟講,呢次個糖醋排骨都夠哂破格,事關平時煮濃味餸菜我都係用急凍肉類,唔會用新鮮肉咁大嘥,點知今次又懵吓懵吓走去買新鮮排骨嚟整;正常應該用紹酒,但係懶就隨手拎起枝玫瑰露用就算;見到玫瑰露前面枝魚露,貪得意又落少少落去試吓,攪到完全都唔正宗!煮緊嘅時候又老人癡呆病發,邊煮邊試味,咁就出事喇!
涼瓜蘿蔔煮麵筋
今個月居然有成四日要食齋,印象中好似係首次出現呢個情況.今日係觀音誕,我當然會食全齋啦!
因為我習慣比較夜先食第三餐,通常都係夜晚十一,二點先食,無辦法啦,工作時間係咁,加上自己又住得遠,返到屋企先整嘢食,無可能會早囉!噚晚餐飯都係過咗子時先食,所以就要煮齋喇!
烤雜菜沙律
老友 Louisa 送咗隻「Le Creuset」grill pan 俾我咁耐,用過幾多次都真係十隻手指數得出,皆因隻 pan 雖然細細隻,但真係好重,而且因為我少食香口煎炸食物,所以好少用佢嚟煎烤食物,惡性循環之下,到依家隻 pan 都仲未完全 “油潤”,煎嘢食都仲係會黐,之後洗又艱辛,又重,又煩,所以已經好耐不見天日喇!
直到上星期見到 blog 友芹菜整咗個烤茄子沙律,我自己就從來都未試個呢種食法,覺得好吸引,更重要嘅係,原來唔使落油都可以烤到茄子兼唔黐底,真係咁神奇!?一如要拎番隻 pan 出嚟試吓至得.
2014年7月12日星期六
洋蔥雲耳炒絲瓜
2014年7月11日星期五
沙嗲荔枝菠蘿雞柳
上個禮拜去教 Ryan 時,Ada 話佢姑姐自己種咗荔枝樹,所以佢哋摘咗好多荔枝,仲送咗啲俾我㖭!除咗就咁食之外,我都鍾意用佢嚟入饌,因為就咁食覺得甜過頭,唔多似水果.今次就用嚟整沙嗲雞柳,超惹味呀!
2014年7月10日星期四
屯門都有沙律菜賣
呢個禮拜比較忙,無乜時間靜靜坐低寫 blog,嚟緊有空檔先慢慢出番啦!先講番上個禮拜六嘅事.
做我哋呢行,星期六應該係最忙嘅一日,因為啲學生唔使返學,所以理應全日都會有學生,唔會好似平日咁成四,五點先開工.教咗足足廿年,居然呢段時間禮拜六可以全日專心量地同拍烏蠅,真係夠哂折墮!!不過折墮還折墮,我都唔會浪費咗啲時間,喺屋企做清潔,整包餅,買餸煮飯等,總之次次放嚫假都一定攰過返工,除非當日狀態唔好啦,咁就會用嚟休息攤抖囉!上個禮拜六就去咗 Winnie 屋企交收,之後順道去補充物資.去得到新墟,當然要去幫嚫吓 Facebook 網友早前介紹過嘅沙律菜檔啦!
2014年7月1日星期二
雜菜炒粉絲
老友 order 的 marmalade
Order 蛋糕,曲奇就聽得多,但 Ernest 媽咪居然要 order 果醬,佢話上次我同 Ernest 婆婆一齊整嘅 marmalade 越食越覺好味,越放得耐就越香甜,依家差唔多食哂,所以要補充番喎!老友開到聲,我又點會托手踭呢!今日即刻開工整,聽日就可以交貨喇.
訂閱: 文章 (Atom)


text:
小弟仍然係非常在意今年ImagiNations 參賽作品個質素... 到今日見到有相關新聞稿... 再比較返上年冠軍俾我地話係抄橋ge 作品 (請click 入呢度重溫
) 原來上年個冠軍隊伍已經非常用心~ 雖然兩屆冠軍都係黎自同一院校...
現實中WDI 係如何去present 佢地個意念? 以下呢張圖相信留意開香港擴建資訊都唔會感到陌生... 呢張圖係Big Grizzly Mountain Run Away Mine Cars layout~ 好清楚地scene by scene 指出有咩睇.. 亦將軌道分成三段~
呢張圖喺2011年summer D23 Expo 度出現過~ 之後亦喺HKDL 向傳媒解釋擴建進度時用過.... 換言之呢張圖係WDI present Grizzly Gulch 呢個園區時必備ge 設計圖~
全張平面圖~ 簡單易明兼吸引... 單拎住呢張圖就present 得晒成個故事~ 唔需要塞好多野落去~ 一個好ge idea 唔會因為你冇準備到泥膠模型而present 唔到...
或者係因為我仍然在意「冇Disney Character 就唔係Disneyland」 呢一句說話.... 所以搵左呢張圖出黎.... 當年因為Glacier Bay 敵不過「Disneyland 就應該有Disney Character 」呢個一般市民所持ge 概念... 一個大好plan 最終被扼殺而變成複製巴黎現有園區Toy Story Land...
經過多月同Walt Disney Imagineering 接觸後... 參賽者應該感受到WDI 工作熱誠同創造力... 但到比賽完結仍然有參賽者持有以上態度... 咁到底呢個比賽過程中有冇學到d 咩呢?
好希望將來會見到更多original idea 喺香港ImagiNations 出現~ 而我亦相信呢個比賽越容許更多不同地區學院參賽~ 越能激發出參賽者潛能... 畢竟香港彈丸之地左手同右手鬥真係會冇乜鬥心...


text:
(毒L識食)牛油果+豉油=三文魚刺身?!
根據調查顯示,十大香港人最鍾意post嘅相其中一位就係三文魚刺身!嗯~諗起都覺得正呀,不過聽講得多會生蟲,同埋你知啦,毒L邊有錢食咁多日本嘢呀!唔怕!今日就等毛毛教大家一個祖傳毒L食法!
平價版三文魚刺身嘅材料包括:牛油果,豉油,糖呢兩茶匙,仲有啲橙皮𠻹.
可能大家都好煩惱,到底牛油果點揀先係靚呢?好似好難分生定熟咁喎!話明祖傳秘方,毛毛係唔會教你哋睇顏色咁膚淺嘅.揀牛油果嘅時候,拎埋耳邊聽下聲,如果聽到佢話「揀我啦揀我啦」就千祈唔好買,如果冇聲呢,揀佢就啱喇.
之後就可以用鐵匙羹挖啲肉出嚟,小心唔好太為食食咗粒核呀下.
除咗牛油果,豉油都一樣好重要.識食一定係用一包包仔嗰款壽司豉油,咁先可以呃自己呃得最徹底.然後就倒出嚟當佢紅酒咁「啷」下佢,睇下夠唔夠色澤.呢個step冇乜實際意義,主要係增加些少中產生活態度咁.
基本上你已經完成呢味偽・三文魚刺身喇!記得食嘅時候要用筷子夾起啲牛油果,慢慢咁點豉油,再放佢入口.簡直好似幾十條生猛嘅三文魚喺口入面力爭上游咁fresh嘅感覺呀!咪話毛毛唔提你,一定要合埋眼先好食呀!自製假想能延續故事呀嘛!
(毒L識食系列)
I


text:
今日係狐家姐幼稚園生涯最後 1 次學校旅行,狐爸爸仲專情請假同狐家姐一齊去添!
今次旅行既地點係大埔海濱公園,一早 8:45 喺學校對開廣場集合,之後派發泡泡棒同環保袋,之後就分批乘坐旅遊巴士出發!
大約 30 分鐘車程到就到達大埔海濱公園;落車之後老師簡單介紹咗公園有啲乜嘢後就自由活動!狐媽媽之前約好咗其他同學媽媽一齊開大食會,所以去到集合地點就開始準備野餐!今次野餐非常之豐富,有沙律,有雞翼,有茶葉蛋,有三文治,有蛋糕仔,有菠蘿腸仔,有啫喱糖等!
大家食完嘢之後就到 K3 玩集體遊戲既時間,總共玩咗 4 個遊戲,第 1 個係家長同小朋友互相傳波波棒;第 2 個遊戲係家長攞住塊布,小朋友扮蟲仔喺下面穿過;第 3 個係小朋友玩陸上飄,家長攞高塊布,小朋友就喺塊布上面走過;最後 1 個係彩虹啫喱,家長攞住 1 塊彩虹布,利用空氣整成啫喱形狀,小朋友就負責走上去坐!
玩完集體遊戲之後就影班合照,之後就自由活動!海濱公園其實仲有好多設施,有蝴蝶園,昆蟲區,回歸紀念塔,兒童遊樂場等等;但因為狐家姐想去探太婆,所以狐家就唔跟校車返學校,同老師交代之後就出發去探太婆!
狐家姐 K3 親子旅行就咁完結咗,出年就係小一旅行喇!


text:
2015年6月3日 星期三
透心涼鮮果雪條
天氣越來越熱,除咗玩煮飯仔嘅雪糕雪條之外,都真係要食返D真嘅雪糕雪條來消吓暑先掂﹗對於屋企有兩部雪糕機嘅艾菲來講,都唔知幾多年無買過盒裝雪糕返屋企啦,不過呢排打爆咗屋企個冰箱無咩位,所以米高order嘅芒果牛奶雪糕要遲D先整到,但唔太阻地方嘅雪條就無問題,襯米高星期日返工獨留我哋兩母子在家無所事事,一於同燒腩仔一齊整幾枝健康又好味嘅鮮果雪條來消磨吓時間先﹗
燒腩仔:嘻...媽媽話屋企唔養懶蟲,想食雪條就要幫手整喎,所以我燒腩茂又出場啦﹗
材料其實好隨意,咁啱打開雪櫃有奇異果同菠蘿,我哋就決定整呢兩隻味,如果鐘意嘅話整西瓜,士多啤梨,蜜瓜,荔枝或者芒果都OK㗎﹗
燒腩仔:首先係要將D奇異果批皮切粒粒,然後加幾滴檸檬汁落去,再用攪拌機打成蓉就可以畢落雪條模到啦(打完蓉可以先試味,好似奇異果比較酸就可以加D糖落去中和吓)﹗
第一次畀燒腩仔用刀切食物,因為D水果都好淋身,所以畀把快餐外賣嘅膠刀佢用就得,相對用真刀安全得多,而其他step佢都已經可以全部自己來(當然都仲要幫眼同幫手執頭執尾啦).
燒腩仔:洗乾淨D容器之後就可以開始整菠蘿味啦,都係切粒粒放落攪拌機,再落幾滴檸檬汁落去,開攪拌機打成蓉就搞掂啦﹗今次我仲有幫手試味添㗎﹗
菠蘿相對奇異果無咁易切,正好係個機會畀艾菲教佢正確拎刀切嘢嘅方法,平日教佢切泥膠講極都係夾硬打橫拉就算,宜家夾硬打橫拉會整到D菠蘿飛落地無得食,佢先終於肯試吓慢慢前後拉把刀,係就係切得慢D㗎啦,不過至少證明到畀佢睇,只要肯試同用正確方法自然會成功.
燒腩仔:話咁快就搞掂﹗YEAH!
呢到用咗三個奇異果同半個菠蘿,最終每樣水果都整到兩格細雪條模同一格大雪條模(AEON $12店買),點解要買兩個雪條模仲要買一個大一個細?因為有個比艾菲同燒腩仔仲為食嘅米高話細模唔夠佢食,要求艾菲買個大模整大條D畀佢食囉﹗kakaka...
燒腩仔:放個模入雪櫃雪咗一晚,放學返來終於有得食啦﹗自己整嘅真係好味D㗎﹗我呢條菠蘿味超甜,不過媽媽話佢條奇異果味好酸,下次要落返多D糖先得喎,嘻...
如果想甩模甩得靚D,可以將個模拎出來室溫放五分鐘,又或者搵個碟仔裝少少熱水座一座溶四邊再用陰力扯出來就得㗎啦﹗成件事係唔係好易呢?
訂閱: 張貼留言 (Atom)


text:
2015年5月20日 星期三
母親節出走之旅 Day 2
第二朝一起身,燒腩仔牙都唔刷廁所都唔去,第一時間就走去窗邊,以為佢睇風景咁識貨,原來係睇樓下個彈床有無開,可惜個彈床呢朝已經無再開出來(星期日先開?),所以佢無緣玩啦.
我哋換好晒衫準備出去附近cafe食早餐,點知呢個小朋友又扭扭擰擰咁唔多合作,唯有出動之前一晚喺惠康靜雞雞買嘅麵包超人手提電話,的的色色有聲又有公仔,仲潮過艾菲部iphone㗎﹗kakaka...
食飽見天氣唔太差,就喺酒店附近散吓步hea吓,可惜見唔到馬車嘅蹤影,但呢座傳說中嘅靚靚教堂好容易就搵到.
check out前去埋酒店kids room玩,有卡通片同圖書任睇,有得填顏色,又有迷你波波池同煮飯仔玩,而艾菲同米高最鐘意就係部射籃機,都唔知幾多年無玩過啦﹗正﹗
見個天又開始落雨,我哋就拿拿聲check out,趕去呢次行程入面最期待去嘅Discovery Land玩啦﹗呢到除咗個場夠大,最大賣點係有幾層樓高嘅彩虹滑梯(可惜艾菲著錯衫,為免危險最終無玩到),又有攀山同彈床之類嘅嘢玩,真係大人細路都啱玩,亦之所以大人入場嘅收費一D都唔平,同出面嘅playhouse另加大人嘅收費好唔同.
出發前艾菲上網check過價錢,平日星期一至五,小朋友加一個大人要$148,另加一個大人入場要$168,雖然佢哋做緊買一送一優惠,但不適用於另加大人,即我哋如果想一家三口入去玩全日的話就要$316(但一家四口咁入去玩就會好抵囉),不過佢其實仲有另一個happy hour嘅promotion,星期一至五11:30-13:30,大人細路入場都係$80玩兩個鐘,咁以燒腩仔嘅電力兩個鐘真係乜都夠啦,所以最終我哋畀咗$160入場.
燒腩仔未夠高玩彩虹滑梯,於是帶佢去玩低一個level嘅滑梯(都有成層樓咁高),同埋另一個超刺激嘅直落滑梯,仲有另一條超滑超長嘅隧道滑梯,連艾菲同米高都覺得好好玩.
不過要玩滑梯,先要過五關斬五將,既要擒高擒低,又要爬D會郁嘅隧道,對於燒腩仔呢個年紀來講,確係有D難度,所以全程要有家長指引同鼓勵,以防佢有意外或者行到中段話唔玩.
如果唔想咁刺激,其實仲有個area係畀D細少少嘅小朋友玩,有D BB玩具,cushion積木,搖搖馬,同無乜彈力嘅彈床,另一邊仲有大Lego同兩款靚靚滑梯任玩(艾菲勁鐘意個樹屋滑梯).
想靜態些少亦可以問職員借putter借波打golf,有足足九個洞畀你練putting,原先我哋都無諗住茶毒燒腩仔,點知佢自己走埋去話要玩,咁米高當然好樂意教佢啦,而佢就練成咗單手putting嘅絕技,仲成日偷雞用手將個波放落個窿到就算完成,真係笑到我哋肚痛.
玩完golf我哋就帶咗佢去睇哥哥姐姐跳彈床,安全系數超高嘅燒腩仔當然唔敢入去跳啦,但就發現咗隔離個噴波機.
上次去playhouse玩時,佢驚呢部機驚到喊住要走,但今次大個仔完全唔同晒啦,知道部機點玩之後即刻好努力咁四圍執波倒落部機到,再搶住㩒製睇D波噴出來嘅效果,燒腩仔:「嘩~」
唔覺唔覺就喺到玩咗兩個鐘(唔知點解D職員夠晒鐘都無趕我哋走嘅意思喎),同佢玩埋呢個影像踢波嘅遊戲就走啦,大人細路都玩得好開心,下次再入愉景灣一定要再來呢到玩先得﹗
玩完出返來,場大雨終於都停咗,亦係我哋爭取時間搵食嘅時候,不過諗來諗去都諗唔到食咩,最後走咗入惠康買幾盒壽司出來坐喺廣場到食就算,而甜蛋控嘅燒腩仔食咗大半件蟹柳手卷後,居然仲可以一人獨霸四件玉子壽司(連飯食﹗),實在太得人驚啦﹗
食飽我哋去咗對面書局逛吓,咁啱見到有個窗台,即刻叫燒腩仔上去扮吓書生,但呢個偽書生只係顧住望窗出面嘅車,艾菲不停拎D書畀佢睇都通通被拒絕.>.<
之後行埋落海傍逛,原來宜家連愉景灣呢到都興心心瑣咁浪漫,不過呢D玩意已經唔啱艾菲同米高,燒腩仔就更加係唔識欣賞.
逛到兩點幾,我哋就返酒店拎返行李,再坐3點嘅shuttle出欣澳,去到欣澳見個天仲未落得出雨,拿拿聲拉燒腩仔去海邊D大石到影相,唔知點解艾菲成日覺得欣澳呢個地方好靚,如果遇著黃昏日落就更正,可惜呢個小朋友全程喊驚樹熊上身,氹到艾菲口水乾先氹到佢坐定定畀艾菲影返張相,求其有樣有笑無out focus就收貨啦﹗
開心嘅時光過得特別快,又係時候講bye bye,終於都要起程返屋企,而經過呢次大滿足嘅出走之旅後,艾菲就自然更期待六月嘅台北宜蘭之旅,來緊忙完D私務,要努力plan吓行程先得啦﹗
母親節出走之旅 Day 1
訂閱: 張貼留言 (Atom)


text:
拖咗足足四個幾月,艾菲終於都要面對現實,帶咗呢個新玩具返屋企啦﹗Nikon D5500﹗正式由3系升級到5系﹗其實只係高階少少嘅入門機,操作上都係咁用,只係個touch screen同wifi搖控比較新,咁當然D色同對焦速度都比舊機進步咗好多啦﹗
舊機突然喺三月頭某日爆mon(只爆入面顯示位,出面無表面傷痕),當時艾菲真係傷心到不得了,皆因用咗佢三年幾就來四年,係最近呢一年先叫做越來越夾,同佢建立咗感情實在唔捨得換,但問過玩開相機嘅表弟同攝影師朋友意見,都係話整返要接近一千蚊,部機賣返出去已經唔值錢,勸艾菲換過第二部留佢做後備機算.
艾菲當時考慮咗兩日,買新機又無咩idea邊部好,見個mon唔係完全死晒,其他function亦無受影響,就決定繼續用住先等遲吓再算,仲帶埋佢去台灣旅行添,不過艾菲最近迷上用定焦鏡,對焦一定要好準先影得靚,影完相要偷窺咁放大逐格望或者拖到load落電腦先知out focus衰咗,對於艾菲呢D新手來講無咗個mon真係幾唔方便,於是趁上兩星期得閒就的起心肝去Nikon維修部走轉,confirm整mon價錢有機會過千,米高又應承接手舊機(感覺真係有D似賣仔咁㗎,嗚...),艾菲就決心買新機啦﹗
到底買咩機好?艾菲都頭痛咗幾晚,有諗過好唔好轉會用返Canon機(艾菲之前幾部DC都係canon),但考慮到轉會用唔返D鏡頭,同埋艾菲始終鐘情Nikon影出來嗰種實的的嘅色水,咁就ban咗轉會嘅念頭,然後第二樣嘢要諗就係買邊個level嘅機,畢竟用咗3系入門機一段時間,有無必要升呢呢?如果買返同系新機感覺有D無謂,但太高level嘅艾菲又未用得著兼夾太重帶出街唔方便,所以最終揀咗呢部5系機,升咗少少呢function多咗但重量size都同舊嘅差唔多,連埋燒腩仔D嘢一齊放喺媽媽袋到都OK,而慳家嘅艾菲今次仲只買body,用返舊機嘅kit鏡就算,寧願留返D錢遲D買枝長D焦距嘅鏡好過.
玩完鎖色就試埋個油畫mode,哈哈...都OK好玩喎﹗
難得上個weekend無落雨,拿拿聲帶燒腩仔呢個model出去試吓機先﹗
好扮唔扮扮自由人,唉...
佢話佢行緊平衡木喎...
仔,你拉筋定睇船呀?
唔...影花就最覺D色比舊機sharp好多.
So far用咗新機兩個幾星期,艾菲對佢都好滿意覺得幾好用,但同佢仲係處於普通朋友嘅階段, 始終需要D時間慢慢摸索,希望我哋以後會越來越夾,D相越影越好啦﹗


text:
燒腩仔嘅暑假早喺六月底已經開始咗,來緊九月就會升K2,媽媽真係好唔捨得佢大,偏偏時間轉眼就過,回顧返呢一年嘅K1生活,親眼見證燒腩仔由N班唔鐘意返學,轉變到宜家超鐘意返學,學習同行為方面都有明顯嘅進步,雖然唔可以日日親自去學校接送佢返學放學,但都感受到同學家長同老師之間好有愛,越來越覺得想當日揀呢間學校嘅決定係無錯㗎﹗
六月尾最後一日返學舉行結業禮,艾菲遵守承諾帶埋BB豆豬去接燒腩仔放學(之前坐月好耐無去學校接過放學),一心以為燒腩仔會好開心,點知有人全程鬧情緒,到夜晚仲發惡夢大吵大鬧,最終要叫醒佢問佢咩事,結果有人喊住咁同艾菲講「我好唔捨得X老師呀﹗」,OK...咁咪帶埋你一齊去見家長囉.
家長日前一日已經不停提佢要乖,因為要夾啱BB豆豬飲奶時間先可以出發,無奈呢個小朋友都係唔太合作,再加埋BB豆豬無心機飲奶用多咗時間,搞到我哋要匆匆忙忙咁飛的去學校,好彩前一個家長仲未出來,我哋去到就啱啱好入得課室.
老師先拎燒腩仔本成長冊出來,簡單講解吓燒腩仔嘅學習情況,大致上都無咩問題跟到進度,係英文同普通話堂,到下學期仲係唔專心上堂,完全唔驚兩個net teacher,成日聽唔明就同同學仔喺到大笑搞事,所以成績只係普普通通.
至於情緒控制同自理能力方面,老師就大讚燒腩仔進步咗好多,喺老師提醒下少咗鬧情緒,遇有不快時亦肯冷靜落來慢慢解決問題,見佢喺學校表現唔差,艾菲就請教老師應該點樣處理佢嘅壞情緒,皆因佢離開學校之後即變第二個人,有咩唔滿意即大吵大鬧甚至郁手郁腳,搞到艾菲同米高好頭痛...
老師都建議咗D方法畀艾菲,盡量要喺佢發嬲前提醒佢冷靜(呢個好有難度,因為佢D壞情緒係一秒就來),亦唔好畀佢經常處於激動嘅情緒之中,最後老師畀咗個最重要嘅心得艾菲,就係唔好畀佢激嬲,只要大人嬲畀佢牽動到情緒佢就成功咗,老師都話佢係知自己發脾氣唔啱,不過始終係個只得三歳嘅典型男仔,既衝動又心急,自制能力有限,要畀D時間佢慢慢學習忍耐同等候.
另外艾菲都向老師提及燒腩仔專注力差嘅問題,老師嘅回應係佢係比較易分心,但未至於影響到學習要評估嗰種咁嚴重,建議艾菲可以多D畀佢砌砌圖,砌lego之類來訓練專注力,亦可以要佢坐定逐頁睇書再覆述內容出來,對增強專注力會有一定幫助.
一輪咀咁同老師傾咗好耐,唔覺唔覺就傾咗半個鐘,好彩我哋後面無家長等,但就阻咗老師lunch放飯嘅時間,至於聲稱好唔捨得老師嘅燒腩仔喺到做咩呢,就係全程喺隔離搞搞震,不斷拎D嘢出來叫艾菲幫佢整,意圖打斷艾菲同老師之間嘅對話(每次艾菲同老師傾偈佢都會咁),到走時又話唔想收玩具來拖延時間咁囉...
仔...來緊升K2四歲啦,你幾時先大個仔,少D扭擰多D合作呢?長期咁搞法真係好擺命㗎...


text:
今日我地會由愛沙尼亞嘅「塔林」,往拉脫維亞嘅「里加」,呢個國家喺未獨立前,亦都係前蘇聯嘅加盟共和國之一,車程大約五小時.
早上七時起床,因為要趕路,我地要喺八時出發,而餐廳喺八點先至有早餐供應,所以唔能夠喺餐廳坐定定食早餐,只好將D早餐用盒載好,上車慢慢先嘆!
未到八點以經將D行理放好上車,跟住就上車出發喇.
經過差唔多五個鐘嘅車程,終於黎到拉脫維亞嘅「里加」喇!
落咗車就去呢個「里加」嘅中央市集度逛吓,裏分好多個市場,首先我地梗係由買海產嘅檔口睇吓先喇!
三文魚係當地主要嘅食用魚,D人買番去都係用黎熟食,因為D魚唔能夠用黎做剌身囉.
仲有各式各樣嘅海產供應.
除咗鮮魚,仲有好多煙燻好嘅魚出售
鮮魚籽同罐裝魚子,價錢都算便宜.
由中間通道可以通往第二座街市.
呢座係賣蔬菜生果.
另外都有D熟食劏口.
買番個芝蔴大餅食吓先.
呢D大燒餅,我地喺新疆同土耳其都食過,熱辣辣,好好味.
見D罐頭魚籽咁平,D老細又開始掃貨喇~
你睇賣野果位老板娘,睇落果樣兇神惡煞,其實佢唔知幾友善,仲好賣力咁推銷佢嘅貨品添,大多數北歐人面上都係木無表情架.
行番出外面就見到一座座相連嘅街市喇.
行完市集上車去食午餐喇.
間餐廳就喺我地一陣要遊覽嘅(世界文化遺產)里加舊城區裏面.
今餐係食西餐.
件豬扒好味道,一D都唔鞋,讚!
食飽飽就出去遊覽吓呢個舊城區.
區內地上鋪滿古石,窄巷于廻曲折.
古老賣酒車,旁邊有座位,客人可以坐喺上面慢慢嘆番杯美酒.
歌劇院.
呢度係市政廣場.
有兩個軍人喺紀念碑前把守.
落河邊行吓先.
又見到好多滋補嘅水鴨.
廣告牌,大人埋去攪攪震.
呢座係聖彼得教堂.
又有新人喺度舉行婚禮.
行到又攰又凍,入麥記坐吓,順便去埋廁所,我地同幾個團友喺裏面坐到夠鐘先上車番酒店.
各人喺酒店大堂等攞房間.
房間都唔錯.
房間窗外嘅風景,一望無際.
放低D行理,時間尚早,洗過面就約埋D團友出去行街街.
行到夠鐘就番酒店食晚餐,今餐係自助餐.
食飽大家就天南地北咁傾到成八點幾先各自番房休息,我就例牌要嘆埋杯靚奶茶先瞓.
聽日會由拉脱維亞「里拉」,往另外一個國家立陶宛嘅「維爾紐斯」,敬請留意.


text:
近排我已經好少深夜先寫文,更加唔好講而家三點半先落筆.第一次令我有衝動挨眼瞓都要寫文係蘭桂坊港女洋腸,第二次係雨傘革命果排,第三次就係今晚,香港再次打和中國隊.我點幾返到屋企,上FACEBOOK上YOUTUBE將今晚場大戰片段睇完又睇,再沖個涼磨到而家三點半都唔肯瞓,因為我覺得唔寫埋依篇文我會唔舒服.香港隊嘅熱血真係唔講得小,連我都深受感染.
雖然我買唔到飛入場,但同一大班企喺場出面嘅香港人一齊睇住場入面大螢幕,睇住慢分幾鐘嘅J2,大家唔怕辛苦,為嘅就係企出黎支持香港隊.先唔好話大家為左乜而企出黎撐港隊先,當港隊成功吸引唔同人過黎為同一隊球隊大叫打氣,大家會為左場比賽肉緊,麥基中框會大叫差啲,對面中框個心離一離,特別係英雄輝二連救果下真係嚇到大家就死咁濟.旺角場外直播為左減輕街燈影響有人爬上去搵膠袋笠住,有人提大家上網有直播仲教埋大家搵LINK,出到街一片紅海大家高叫「WE ARE HONG KONG」,依種感覺同親切感就好似雨傘革命果陣香港人出到黎一條心咁.大家不分你我,目標一致咁支持港隊,連我都忍唔住買左隻撐自己人嘅限量版膠帶錶.我一直覺得錶已經冇乜用,睇時間有電話就夠,特別係膠帶錶真係唔知買黎做,但今晚依二百二蚊我比得好開心,佢比勞力士更加珍貴.
睇完波同朋友去食飯,坐低冇耐對面果圍又有個住紅衫嘅阿叔JOIN佢班朋友開飯.冇幾耐新聞播返大戰片段,大家金睛火眼咁望到實一實,當港隊球詐糊重播之際,大家一齊屌左出聲,明明射得咁靚比人話侵犯,真係吹脹.雖然唔識對面班人,但大家一坐低就一齊講返場波,肉緊嘅感覺依然不減.對上一次令到三唔識七嘅香港人可以傾得咁埋,大家好似自己人咁喺幾時?咪又係雨傘革命.上一次一把黃傘一個信念將大部份香港人團結起黎;而今次一隊港隊一個目標又令到香港人再次聚集,邊個話踢波只係運動,今晚嘅香港隊證明左踢波除左喺運動,仲可以係政治,仲有係香港人嘅夢.就算香港技術未到家都好,將士用命,用熱血用意志化解中國隊一個又一個嘅攻勢,踢出一場又一場香港人值得驕傲嘅比賽,身為香港人,點會唔覺得自豪?
多謝香港隊嘅每一位球員同職員,你地今晚唔止團結左場上嘅所有球員,更加團結左一班仲有血性同夢想嘅香港人.撐自己人,撐香港隊,今晚所有嘅榮耀,個心已經同港隊連繫住嘅每一位!


text:
電腦
電腦(英文:computer),即係「電子腦袋」(部嘢本身用電去行,要用人去聯,聯想到同人個腦好似)[未記出處或無根據],中國大陸以前叫做計算機或者電算機(即係「計算嘅機器」),係按照一系列指令(又叫程式)嚟處理數據嘅機器.
電腦用途廣泛.其實電腦係一種可以處理任何資訊嘅機器.根據邱奇-圖靈假設,即使係具有最小能力嘅電腦,只要有足夠記憶體同時間,都可以完成下至電子手帳(PDA)上至超級電腦等電腦嘅工作.因此,同樣嘅電腦設計不但可用於計算工資單,甚至可以用嚟控制無人太空穿梭機.而家電腦比起早期嘅設計無論喺速度同數據處理量方面都要高好多.而由英特爾(Intel)名譽董事長摩爾經過長期嘅觀察之後發表現嘅摩爾定律更加認為每隔18個月集成電路(IC)上面可以容納嘅電晶體數目就會增加一倍,亦暗示電腦嘅性能都會翻一翻.
電腦嘅外型有好多種,最初嘅電腦有成間戲院咁大.而家都重有咁大嘅電腦設備,而且專門用於科學計算同埋大公司(例如銀行)所需嘅事務處理,呢種超級電腦通常稱為大型機(Mainframe);而個人使用嘅較為小型嘅電腦,稱為個人電腦(Personal Computer, PC);便攜式可移動嘅電腦就叫做手提電腦或者膝上型電腦(Laptop Computer).個人電腦同埋膝上型電腦係隨處可見嘅資訊處理同通訊工具,亦係廣大非專家概念中嘅「電腦」所指.不過,而家用得最多嘅電腦其實係嵌入式電腦,一種用於控制各種設備嘅電腦,用嚟控制比如飛機,數碼相機(Digital Camera, DC)等.
電腦嘅誕生[編輯]
電腦嘅祖先包括算盤同Antikythera mechanism(公元前87年希臘人用嚟計行星運行嘅工具).中世紀末期,歐洲數學同工程學又開始開花;1623年,Wilhelm Schickard就成功整咗第一部機械計數機.
1820年,Charles Babbage第一個設計出可以編寫程式嘅電腦.不過由於嗰時技術有限,錢亦都唔夠,設計冇即時實現到.之但係,一啲技術好似打窿咭同埋真空管,響19世紀末證明咗喺電腦運算係好有用.Hermann Hollerith整咗部機器,可以自動處理大量打窿咭.
20世紀頭半截,有好多科學運算要用到一啲好專門同精細嘅類比電腦.呢啲電腦,直接利用機械或電學來模擬問題.不過自從有咗可以寫程式嘅數位電腦,就好少用到喇.
喺1930,40年代,更強同靈活嘅計算設備連續建成,逐漸形成現代電腦嘅雛型,譬如1937年對數位電子技術(由克勞德・沙朗發明)同更靈活嘅編造程式性能,但係咁並唔代表"第一部電腦"已經誕生.呢段時期嘅成就有,Atanasoff-Berry Computer(1937年),用閥門(真空管)去計二進制數字同埋保存記憶嘅機器;英國Colossus computer(1944年),只能夠運行小量程式但可以用閥門去重編程式;美國 Electronic Numerical Integrator and Computer(ENIAC,1946年)- 第一種真正通用機器,但重用十進制同仍有固定結構令佢每次使用都需要再次輸入程式;以及Konrad Zuse's Z machines,用機電Z3(1941年)係第一部機器去執行二進制算術同埋程式.
負責起ENIAC個小組,睇到部機嘅瑕疵,就設計咗一個更有彈性,更好嘅架構,叫做記低程式架構(stored program architecture).佢可以話係所有現代電腦嘅基礎.1940年代尾,有唔少小組開始發展呢類電腦.第一部係響英國完成.第一部行得嘅叫小規模實驗機器(Small-Scale Experimental Machine),不過,第一部實用版就叫做EDSAC.
1950年代開始,由閥門推動嘅電腦投入服務,直到佢哋喺1960年代俾晶體管電腦取代為止.晶體管相比起閥門來講又細又快,而且價錢平啲,重更加可靠,結果晶體管就喺呢個優勢下被大量投入工業生產.到咗1970年代,集成電路嘅採用令電腦能夠喺足夠低嘅成本下,令到大眾都可以擁有一部類似現今嘅電腦.
電腦原理[編輯]
雖然電腦技術喺四十年代第一代通用電子電腦後已經發生咗好大嘅變化,不過大部分電腦重喺用緊存儲程式架構(亦叫做馮諾依曼架構,加因文中描述嘅主要發明人大概係ENIAC設計師J.Presper Eckert同John William Mauchly).該設計令共用電腦成為現實.
該架構描述嘅電腦包括四部分:計算同邏輯單元(ALU),控制單元,內存,輸入同輸出設備(統稱I/O).呢啲部件俾一捆線(bus)連住,一般由定時器或時鐘驅動(雖然其他事件亦可以驅動控制電路).
概念上,電腦嘅記憶可以當做一行格仔(cells).每格以一個數目做佢嘅地址,而且可以儲(音「草」,中上聲)一定量數據.
輸入/輸出設備[編輯]
輸入/輸出設備,一般簡稱I/O(由英文input-output變化出來),係一切幫部電腦同另一部電腦或者外界溝通嘅設備嘅統稱.呢啲輸出可能係直接畀人睇嘅,亦都可以係畀另一部靠呢部電腦啲輸出來運作嘅電腦睇嘅.例如一個機械人嘅運算輸出就主要係畀佢自己啲手腳用.
相比起而家啲電腦,第一代電腦啲輸入同輸出設備就認真係有限公司.嗰陣時啲電腦靠punch card做輸入,將啲嘢質入個記憶體度做計算,然後用打印機將個計算結果印出來.當時啲打印機多數係由電報機改裝出來.咁多年來,科技發展令到電腦多咗好多唔同嘅輸入輸出設備.好似而家啲個人電腦咁,鍵盤(keyboard)同埋滑鼠(mouse)就係最常用嘅輸入裝置,而熒光幕(display / monitor)就係最常用嘅輸出裝置.當然,好多時都會用到其他裝置,例如打印機,喇叭,同埋耳筒.其實而家嘅人用電腦重有好多唔同方法做輸入,數碼相機就係一個輸入視訊嘅裝置.另外重有兩種好舉足輕重嘅輸入輸出裝置,就係次級記憶裝置(secondary storage),例如硬碟(hard disk),光碟(CD-ROM),同埋快閃記憶(key drives / flash memory),係一啲存取速度比記憶體等主要記憶裝置(primary storage)較慢但係較平,大容量嘅儲存媒體,畀人用來放資料遲啲攞番出來用或用來備份資料;另一類就係用來接駁電腦網絡,佢哋賦予咗電腦互相溝通嘅能力,令到電腦可以做嘅嘢多好多.而家快速增長緊嘅互聯網將全世界每一部電腦連埋一齊,令電腦獲取資訊越來越方便.
指令[編輯]
程式[編輯]
電腦程式係一列畀電腦執行嘅指令,佢哋可以由解決簡單問題嘅幾個指令去到一啲包含數據表嘅複雜指令.好多電腦程式包含數以百萬計嘅指令,當中大部分係重覆嘅,一部普通嘅電腦可以喺一秒內執行約三十億個指令(2005年).一部電腦行得好快,唔係因為佢哋可以執行一啲好複雜嘅指令,而係因為佢地識得根據編程員將好複雜嘅指令變成好簡單嘅程式語言之後好準確咁將佢哋執行出來.
實際上,編程員唔會用機器語言(machine code)寫程式,因為咁寫程式會令到寫程式好困難,好冇效率同埋好易出錯.雖然用程式語言寫程式都容易出錯,但係用機器語言寫程式要偵錯就真係難過登天.反之,編程員通常都會用一啲高等程式語言來寫程式,再用預先設計好嘅編譯器(compiler)或者直譯器(interpreter)將程式語言變成機器語言.有啲程式語言同機器語言好接近,例如比較低等嘅集合語言(assembly language);另一方面,Prolog之類嘅高等程式語言就係根據抽象原則建構出來,佢哋嘅設計近乎無一絲同機器語言或者機器根底運作方法嘅關係.編程員選擇程式語言嘅時候通常根據工作本身需要,編程員本身實力同埋佢身邊可以用嘅工具來做決定.更加有啲時候,編程員用咩程式語言係取決於用家嘅需要,例如美國軍隊用嘅所有程式都要求編程員用Ada.
電腦程式有時又叫做軟件.軟件係一個比較含義廣泛嘅名詞,因為佢包函一切程式本身同埋幫助程式運作嘅數碼資訊.例如一個遊戲軟件就包括遊戲程式本身同埋好多圖像,聲音等建立遊戲虛擬環境嘅元素.一個電腦應用軟件通常透過零售途徑供給好多個用戶使用.一個典型嘅例子係一套由多種負責不同辨公室工作嘅程式組成嘅辦公室軟件.
積少成多,聚沙成塔,由一句程式碼發展成一個完整嘅應用程式,中間個過程真係好複雜.就攞Firefox出來講,佢就係由二百萬行C++夾埋寫出來;佢已經唔算最勁,有啲程式嘅規模比佢更加大,由大大隊嘅編程員日以繼夜,嘔心瀝血咁磨出來.所以,完善嘅工作管理就成為咗呢啲大單嘢成功嘅一大關鍵.程式語言同埋各種寫程式嘅技術令到工作可以斬件,不斷咁切細佢直至到每一個人嘅工作量都可以喺合理嘅時間內完成.
雖然有啲咁勁嘅野,軟件開發始終都重係一個又慢,又易錯,結果又始料不及嘅行業.軟件工程學其實已經投放咗好多資源研究點先可以令到生產過程更快,更準,更有效率,製成品更高質素.佢哋嘅研究已經見到成果.
庫,操作系統[編輯]
電腦發明咗冇耐之後,開始有人發現有一啲嘢原來每個程式都要用,例如各款數學函數.為提高效率起見,有人開始收集各種唔同人寫嘅函數,整成一個庫(library).其中一種常見,發展得最快嘅係同輸入輸出裝置溝通嘅函數,因為佢哋真係個個程式都唔少得.
應用程式[編輯]
第一個數字電腦,其巨大的規模和成本,主要是進行科學計算,往往以支持軍事目標.該埃涅阿克最初的設計計算彈道發射台的火砲,但它也可以用來計算中子截面密度,以幫助設計的氫彈 [6] [7],大大加快其發展. (許多最強大的超級計算機可今天還用於核武器模擬.)我的科學和工業研究谷,澳大利亞的第一個存儲程序計算機,評估降雨模式的集水區的雪山計劃,大型水利發電項目 [ 8].另一些人用密碼分析,例如第一款可編程的(雖然不是一般用途)數字電子計算機,巨像,建於 1943年第二次世界大戰期間.儘管這個初期重點科研和軍事工程應用,電腦很快被用於其他領域.
從一開始,存儲程序的計算機被應用到商業問題.低地軌道,一個存儲程序計算機建立由J. Lyons和公司在英國,是業務和被用於庫存管理和其他用途之前,IBM公司3年建成的首個商用存儲程序的計算機.不斷降低的成本和尺寸的電腦看到他們通過不斷較小的組織.此外,隨著微處理器的發明在20世紀 70年代,就有可能產生便宜的電腦.在20世紀 80年代,個人電腦開始流行的許多任務,包括簿記,書寫和印刷文件,計算數學預測和其他重複性的任務,涉及電子表格.
由於計算機已經變得不那麼昂貴,他們已廣泛用於藝術創作好.聲音,靜止圖像和視頻已成為例行創建(通過合成器,電腦繪圖及電腦動畫),和近用電腦編輯普遍.他們也有用於娛樂,視頻遊戲成為一個巨大的產業.
計算機已經被用於控制機械設備,因為它們體積變小,夠便宜這樣做,確實是一個重大推動集成電路技術是建立一個計算機小到足以指導阿波羅任務 [9]和民兵導彈 [10]兩首主要應用在嵌入式計算機.今天,它幾乎是罕見找到動力機械裝置由計算機控制的不是比找到一個至少部分如此.也許最有名的電腦控制的機器人的機械設備,機器與較高或無人類外表和一些子集的能力.工業機器人已成為司空見慣的大規模生產,但通用類人機器人沒有辜負他們的承諾,仍然不是虛構的對口玩具或研究項目.
機器人,的確是身體上的體現了人工智能領域,一門學科,其確切的界線模糊,但在一定程度上涉及試圖給計算機的能力,他們目前不具備,但突如其來的事.多年來,已開發的方法,讓電腦做的事情以前被視為人類的專屬領域 - 例如,“讀”手寫,下棋,或進行象徵性的一體化.然而,進展創造一個計算機展覽“一般”情報相當於一個人一直非常緩慢.
網絡,互聯網[編輯]
自1950年代,設喺唔同地方已經透過電腦去處理各種資料,例如美軍嘅SAGE系統就喺最大規模嘅電腦系統;而商業方面,就有Sabre等系統去服務唔同嘅使用者.
到1970年代,美國ARPA資助各大學電腦工程師利用電訊科技將電腦連結起來,形成ARPANET系統. 事實上,連結到網絡嘅電腦不斷大幅增加.好大比例嘅個人電腦習慣噉同互聯網連接去交流同接收資料.
電腦職業,學科[編輯]
喺已發展社會,每個行業都會用到電腦.不過而家已經發展咗好多專業去研究電腦嘅建立,調整同運用.經過幾十年發展,電腦專業已經拓展為幾個新學科,主要嘅分類有:
- 電腦工程喺電子工程其中一個分支,以留意硬件,軟件及兩者嘅交流為主.
- 電腦科學喺一個學術科去理解同電腦有關嘅程序,例如發展不同方法去處理特定工作.呢科重處理關於利用電腦去解決問題,點樣有效率去用電腦解決問題同有效率嘅程式去計出答案嘅問題.好多電腦科學專才利用呢個學科去解決不同方面嘅問題.
- 軟件工程研究方法去使軟件變得更快,更穩定,用更少步驟去處理工作.
- 資訊系統專注電腦喺團體(尤其喺商業裏面)嘅發展同運用.
- 好多範疇嘅專業都會利用到電腦;就例如一個地理資訊專家應用電腦去管理地理資訊.
而家有兩個主要專業電腦學會,分別係美國電腦協會(The Association for Computing Machinery)同IEEE 電腦協會(IEEE Computer Society).


text:
2009年12月28日(星期一)
嘩...天氣又凍番了
大家記得著多件衫啊...
天氣凍咗, 真係好想好想打邊爐
不過又唔可以食咁多牛肉, 羊肉, 海鮮等等
因為蕭c奶要少吃, 少爺就因為要減肥
所以如果打邊爐無以上的食物
好無癮嫁嘛
不過蕭c奶好醒的...嘻嘻(自己讚自己)
話說之前吉豬島做日本節
咁見到呢個豆乳鍋湯底做特價喎
之前又試過幾好味
就買定一個放係屋企啦...
無得打邊爐, 蕭c奶諗到不如整過鍋嘆吓啦.
嗯..個豆乳鍋整咩好呢
係百佳到見到呢pack雜菜唔買都唔得
因為咁多菜咁大pack
都係$9.9咋..勁抵呀
諗都唔諗買咗
有椰菜, 娃娃菜, 小棠菜, 金菇, 鮮冬菇, 秀珍菇及兩片甘筍
因為盡量唔食牛肉, 羊肉等等
所以預備咗少少豬肉
仲要係廋豬肉呀...
呢pack豆乳鍋湯底其實唔係太多
所以我自己再加多咗半盒無糖豆漿
呢排好like關於豆漿的食品
睇吓...奶白色, 好吸引啊...
豬肉熟咗, 我覺得真係好有日式feel
下次唔駛再買個豆乳鍋湯底
自己用無糖豆漿做湯底都得了
呢個鍋真係好好
無油, 無鹽, 無味精嫁
只需要將啲豬肉用豉油, 糖, 好少好少油醃一醃
就得嫁了....
因為要帶飯, 所以整咗個
無皮鹽水雞翼
每日要諗食咩餸
真係係蕭c奶最開心又最滿足的事
其實真係仲有勁多菜式
都仲未煮過
亦都覺得無咩時間煮呀
啲人話, 你試吓煮多兩三年
一定悶呀...
但係我而家就快接近三年了
我覺得仲好想煮
好想煮呀...
我希望以後的日子
我的家人都鐘意食
由我蕭c奶親手做的菜
而且仲係唔會食到悶的...
我會努力學好煮好我的餸!
(我會做好呢份工!)


text:
2015年1月27日 星期二
回到母校
艾菲從來唔係D咩高材生亦唔特別醒,不過想當年就好好彩咁派到入區內band 1嘅中學,一讀就係七年,雖然一直係成績最差嘅一群,但至少學校畀咗一個傳統得來都算自由同開放嘅環境我哋,造就咗今日唔怕死同願意面對失敗嘅艾菲(無計啦,D同學實在太強,會考八A嘅同學係數以十計,艾菲就年年考尾幾,稍為諗歪D都真係會頂唔住),畢業之後幾年都有返去探過老師,但自從出來做嘢之後好難就時間,再加上部分教過艾菲嘅老師陸續退休,都真係好耐無返過去啦,咁啱畢業後返咗去教書嘅好姊妹通知,母校四十周年喺前一個星期六搞咗個fun fair,見幾得意就決定山長水遠都帶燒腩仔返去玩吓(山長水遠係一D都無誇張,皆因艾菲間母校位處山頂,打風落雨真係要攀山涉水先到㗎﹗).
母校唔係一般政府倒模出來嘅學校,地方算大亦有自己設計,幾十年前仲拎過設計奬添㗎,而呢個位於正門嘅金魚池就係特色位之一,我哋當年返學放學日日都會行過,仲試過有同學玩到跌落水,而燒腩仔第一次行都有少少驚,因為佢級與級之間係有D罅,稍為唔小心就會跌落去,好彩佢最終都大步檻過.
至於紅磚牆都係母校嘅另一特色位,咁難得帶咗燒腩仔返來,梗係要捉佢喺到影吓相啦,不過叫佢整happy face,佢唔係遮住塊面就係合埋眼笑囉... >.<
母校今次fun fair都睇得出花咗幾多心思,專登做咗D紙版學生同特大學生證畀舊生影相,仲連汽球道具都準備埋,而艾菲就揀咗7A嘅汽球畀燒腩仔拎住,皆因呢個係艾菲畢業前嘅班別,宜家轉咗334學制考DSE,F.7都已經成為歴史啦﹗
艾菲同朋友影完相,又同老師吹完水,應酬一輪之後,點都要帶燒腩仔落樓下操場D攤位玩吓解吓悶,雖然無咩啱佢玩,但總算畀我哋搵到個低level D嘅掟彩虹,看檔嘅哥哥仲優待佢畀佢企最前掟,只可惜佢企咁埋都係掟唔中,kakaka...
玩完再奬佢去canteen飲返盒熱維他奶扮吓中學生先﹗唔知點解熱維他奶總係學校飲先最有風味,艾菲到宜家仲好懷念想當日天寒地凍,幾個同學圍埋一齊飲樽裝熱維他奶嘅滋味,呢D日子真係可一不可再呀﹗
訂閱: 張貼留言 (Atom)


text:
BD倒數4日
今日約咗未來奶奶和媽咪去Beauty Hera做last fitting,同行還有未來老爺,未來姑仔,主人 和 我細妹 成立的顧問委員會.
本來約好14/12,book好晒喇,麻煩媽咪先突然話呢日佢要開OT搵外快,要改期16/12,咁樣一改,就要全村人就媽咪一個,真係牽一髮動全身咁嘛,你一句說話我又做餐死喇,真係忟死我喇!!!!好彩未來老爺奶奶16/12都得閒,又好彩16/12仲有期last fitting,唔係我實俾媽咪玩死鳥......
其實所謂的last fitting,即是拎晒你confirm咗的衫,俾你試身多一次,試之前已經根據你之前度咗身的尺寸改好了,當然成年前的size同依家會有出入啦,因為個個女人都會為咗大日子而變瘦(不論自然瘦定努力瘦),所以試身後,會再細執一次,呢d就交俾即場的改衫阿姐負責了,當然唔少得配襯首飾,披肩,頭紗等的環節啦.
首先係麻煩媽咪fitting,條友仔著咗條裙已經藐藐咀,又話呢度爛o個度霉,又話人地改到d衫殘晒,我唯有氹佢:「膊頭位有少少瑕疵,但著咗披肩就睇唔到,件衫好閃好靚呀,又著得你瘦....」希望快d息事寧人,好啦,媽咪終於接受到條裙的少少瑕疵,佢就話要襯披肩,個sales又唔醒,雖然我媽咪條裙係黑色,但你都唔好拎條灰灰地閃都唔閃吓的披肩俾媽咪啦,佢見到件披肩又發晒忟話自己confirm衫o個時指明要白色披肩(不過無人記得佢咁講過),猛鬧個sales做野唔用心,又怨我做咩要book呢間租衫,我都好冤枉呀,當初帶埋你嚟睇,你睇完ok我見俾訂咖,依家last day4日你先同我講呢d野,咪玩啦,我真係心力交瘁,要行埋一邊唞唞氣,我真係怕自己忍唔住開佢拖!!! 襯咗一輪之後,終於揀好披肩,就到襯首飾,麻煩媽咪又出招,猛話d首飾好普通,佢襯唔到,我走埋去睇吓,又真係揀唔落手嘅,呢次個sales醒d喇,即刻入倉再搵多d款俾媽咪揀,最後佢都勉強揀到條,但仲有好多說話俾我聽......唉......我都無心情理佢囉,由佢自己口蹹蹹算.
麻煩媽咪咁玩法,齋試一條裙都用咗1小時 =.="
跟住到未來奶奶fitting.未來奶奶出名快手,佢揀野真係好似唔洗諗咁,同我媽咪係完全相反.試裙的時候,大致都fit,係腰位鬆咗,未來奶奶高d,所以d裙吊腳,要放長,同埋有款背脊see through要加番塊布上去.未來奶奶好開心話自己依排食少d飯,又去打波做運動,瘦咗呀~~~~睇嚟佢好積極瘦身,wakaka.未來奶奶仲好醒帶定私伙耳環嚟襯衫,仲要閃過又大粒過Beauty Hera提供o個d款,真係估佢唔到呀~~~不過未來奶奶買咗對黑色漆皮高踭鞋做晚裝鞋喎,呢吓真係俾佢嚇一嚇,對鞋好似OL的返工鞋,同晚裝唔多match,原來仲要$500!!! 未來奶奶俾人呃咗喇......我媽咪o個對閃閃晚裝鞋係有利買都唔洗$100.........係我唔好,我唔記得提佢要買咩鞋,唯有靠未來姑仔聽日陪奶奶去買鞋了.
未來奶奶試2件衫,又用了1小時.
攪掂晒d長老s,終於到我fitting了.試緊第一條裙時,正當我想襯首飾,sales先話改衫阿姐就快收工,要我快手fitting晒d衫先,攪到我呢呢嗱嗱又著又除衫咁,半小時內fit晒4條裙,條裙咩樣我都未望真呀..........點解個sales係d媽媽s試緊時唔催佢地,結果佢地試3條裙用2hrs,我試4條只得半小時,真係好唔make sense囉.好彩我身材無咩走樣(即係無肥又無瘦到),大部份衫都唔洗大改,係件敬酒晚裝pat pat位勾爛咗,好彩有塊長拖尾可以釘過少少遮住佢jar,唔係都唔知點算.因為未來奶奶揀咗for新娘o個d又閃又誇張的首飾,所以都無咩剩底俾我揀,求其揀3套,再叫細妹揀一套(因為敬酒我會襯金器,所以我突咗套首飾出嚟,梗係叫屋企人揀埋,唔好浪費咗個quota嘛)
我只係用1小時就攪掂晒4條裙了.
隨咗右邊個套首飾係我比較鐘意又係自己揀外,其他都係媽咪幫我揀(無計,都無乜好揀了),藍色耳環直情襯唔到頸鏈,所以求其搭條誇誇地算,可能睇吓到時邊個想用啦.
for未來奶奶
好識貨的未來奶奶揀咗d好閃好誇的款,佢又戴得好好睇(我媽咪想揀ga,但佢戴得唔好睇嘛,無計囉),haha~~~佢開心最好.佢對私伙耳環真係贏晒ga!!
for mum
媽咪揀無可揀的款,佢嫌對耳環太細隻,無計,Beauty Hera d夾耳款的耳環真係無乜得揀......
for細妹
由6pm玩到9pm終於走得,o個肚餓到咕咕聲,就近去了妹記dinner算了,食物好味咗,我仲食咗碗半飯,痴咗(你睇我咁食法,就知我完全無keep fit的意識)
食飽飽就各自回家,多謝細妹送主人一家去搭火車,我就可以同主人&媽咪坐巴士了~~~
好累,d衫終於fix好晒,安樂晒~~~~
by笨豬小慧simple


text:
食早餐時,我地商討下,結論係我地架車一定要有雪鏈,先可以安全離開草津温泉.我先諗下有冇慳錢既方法,我嘗試走去大堂叫職員幫我打電話去最近草津既長野原草津口豐田,問下佢地有冇雪鏈租,佢地叫我打返去我租車既東京店,嘥氣!東京店既人點黎草津呀!咁我唯有叫個職員,幫我打去禽晚佢地比我張單張個電話,叫人黎幫我安雪鏈.係個電話度,對方話同佢地買真係要萬幾円,另外仲有安裝費要收.佢話可以租,租就幾千円,要黎睇左先可以報到價.有得租更係租好啦!買既話,條鏈用完都唔知點處置.
我約佢 9:30 黎到酒店,日本人真係超準時,呢位叔叔真係 9:30 黎到.我帶佢去睇下架車,佢報比我 ¥5000,如果要佢安裝就另外¥2000,一共 ¥7000,好抵!我諗都唔駛諗,即刻叫佢安雪鏈.大約 30 分鐘左右就安好左,然後個叔叔就教我點拆雪鏈,以及雪地行車要注意既地方.佢叫我落左山,去到長野原,路邊有個箱,張條雪鏈放入去就可以還返比佢.我同佢講,我要去軽井沢,因為去軽井沢要再行另一個山,所以我唔可以係長野原還雪鏈.佢好好人咁叫我去到東京,然後去郵局寄返比佢.雖然我唔知係東京寄條咁重既雪鏈返黎草津會唔會好貴,但為安全計,郵費幾貴都冇所謂!另外,因為我會用多兩日條雪鏈,位叔叔又冇再計多我錢,都係收我¥7000,太好啦!
上左雪鏈,一開車,架車好嘈,好震!基本上冇可能可以開得快過 50 公里,不過真係好輕易上到斜同停到車!因為我唔再須要好專注留意路面冰雪狀態,所以揸車時都輕鬆左好多,冇禽日咁嘥神.10:20 我地離開溫泉旅館,開車去草津市中心,沿路經過好多好斜同積左厚雪既路,條雪鏈真係發揮到作用.不過落斜時都唔好咁快,因為鬆散既積雪都有少少跣.
溫泉街中心的「湯畑」係草津地標景點,一個個整齊木箱組成既湯畑,其實就係另一種令泉水降溫既方法.泉水流過木箱,籍此降溫,然後再輸送到附近溫泉旅館.
係溫泉街行左一陣,大約逗留左一個鐘,我地就揸車去軽井沢.因為我地唔可以開太快,所以原本一個鐘既路程,我地用多十五分鐘先去到.我地首先去「村民食堂」食午餐.唔好一見食堂兩個字,以為係香港工廈級數既食堂.「村民食堂」係由星野度假村經營既餐廳,餐廳全落地玻璃,一路食野,可以一路睇景.食物方面,最特別係採用信州當地食材,所以口碑極佳.天寒地凍下,我地叫左火鍋黎食,另外有人試左燒銀鱈魚,肥美香滑!
「村民食堂」後面就係「星野溫泉」,「星野溫泉」係一所大眾溫泉,比錢就可以入去浸,聽聞裡面有室內同露天溫泉,露天溫泉向住森林,冬天係飄雪下浸,簡直無得頂!我本來諗住今晚黎浸,不過唔知做咩,今日唔開門!所以冇得浸囉!
石の教会 内村鑑三記念堂係軽井沢地標建築,呢個教堂外型獨特,係冬天舖左一層雪,我覺得好似灑左一層糖霜既牛角飽.教堂內部可以入去參觀,但唔可以影相.內部跟個外型都係咁獨特,陽光輕透入黎,好寧靜詳和既感覺.
係軽井沢有個叫「星野榆樹小鎮」既商店小鎮,小鎮建於淺溪旁.鎮內有餐廳,咖啡座及各式商店,係漫步購物既好地方.但係唔知係唔係因為太凍,成個鎮都冇咩人,好多店舖都冇開門,跟我想像中既悠閒小鎮相差好遠.本來諗住係度飲下咖啡,行下小店,見到咁既環境,都係走啦!
雲場池係軽井沢另一著名觀光名勝,雖然叫做池,但佔地亦不少,所以應該叫做湖.我地冬天黎到,冇咩人,平靜的池水再配上四周雪景,景色壯麗.如果秋天黎到,漫天紅葉,更為艷麗.
軽井沢王子購物廣場係一個超大,品牌超多既 Outlet.呢個 Outlet 裡面有個湖,環境非常優美,同平時去開既 Outlet 好唔同.我地係 Outlet 行左兩個鐘以上,但呢度大到我地一半都行唔晒.去到呢個 Outlet ,大家一定要去買呢度獨有既年輪蘋果蛋糕.呢個蛋糕中間有個完整既信州蘋果,外層包左年輪蛋糕.帶微酸既蘋果跟外層軟甜既蛋糕,非常配合.
係 Outlet 行到 7:00,跟住就揸車去一間叫 「ろぐ亭」 既餐廳食燒和牛.係網上好多中文網頁都有介紹呢間舖,我地去到真係超多人,不過唔係多日本人,係好多台灣人,仲有台灣團成車黎食晚飯.餐廳既職員仲要識講國語,我以為自己係台灣.我地叫左頂級既和牛拼盤,有唔同部位既牛肉.食燒和牛最能食到和牛既精彩地方,未入口已經聞到焦香及牛油香,入口肉質軟滑,再配一碗用日本米煮既白飯,真係簡簡單單既極品.
食完飯,我地揸車去左一間叫 MATSUYA 既超級市場買下手信,跟左就揸車去今晚住既酒店 Chisun inn Karuizawa .呢間 Chisun Inn 跟前晚係長野既 Grand Chisun 真係有分別,冇左個 Grand 字就真係變番普通既商務酒店,細細既大堂,細細既房.我地成 10:00 先 check-in,聽朝又一早走,所以選左呢間平平地既酒店,主要沖個涼,跟住就瞓啦!


text:
本週熱到想連皮都剝出嚟,不過一個愛打邊爐老友相約食飯聚聚,我劈頭第一句就話唔打邊爐.因為個老友泊咗架車喺家樂商場,我就提議不如去萬發食下小炒,點知去到白布街點解會唔見咗萬發嘅?究竟我有幾多年無嚟食過呢?
正當諗緊改去乜嘢地方食嘢嘅時候,突然落起大雨來!在沒有任何雨具準備下,我倆諗都唔諗即刻跑入去萬發原址呢間為食魚度食晚餐加避雨,無錯最終又係變成打邊爐做晚餐!
招牌龍蝦海鮮鍋
用石鍋做邊爐個煲幾特別,湯底呈現橙紅色,入口非常濃郁,應該用上波士頓龍蝦,蝦,蜆,雞髀菇等等材料,值得一讚要加湯時會加返龍蝦湯.但佢嘅賣點亦成為佢嘅致命傷,因石鍋傳熱需時,所以上枱後都等咗一段時間先水滾,大家要有少少耐性耐心等候一下.
手打四寶丸 + 墨魚奶黃包
全晚最精彩係呢一個四寶丸真係好鬼好味,尤其個墨魚丸彈牙到實嘀嘀,唔知道以為自己食緊含得利橡皮糖!食得出四種完都係新鮮打出嚟,可encore!至於彈牙嘅墨魚丸內有啲鹹蛋黃真係幾特別,真心覺得都好食但𥚃面啲鹹蛋黃太乾身又冇油,似食緊烚蛋裏便啲雞蛋黃咁如果改一改善會更加好.
韓國象拔蚌
原隻象拔蚌尚算新鮮,肉質爽脆,百幾蚊嘅價錢整體分量都尚算抵食.
大元貝
元貝新鮮爽口,海鮮只要新鮮一定無得輸.
沙白蜆
店員推介話冇沙,一試鮮甜但內裏都係有點沙.
新鮮鵝腸
鵝腸肥美跟湯底十分配合.
本地手切牛頸脊及本地手切肥牛
真心覺得兩碟牛肉咁分別,無論味道口感都幾乎一模一樣,但都食得出牛肉嘅鮮味嘅.
後記:呢間小店三五知己喺旺角來個飯局小聚都不失係一個好地方,但炎炎夏日,強如我咁愛打邊爐都怕咗個酷熱警告信號!除非真係好鍾意打邊爐,一般市民都未必會真係走去選擇打邊爐做晚餐!
為食魚石鍋烤魚專門店
旺角白布街4號


text:
估唔到大家真係咁掛住艾菲同燒腩仔,趁今日又偷到時間出來,快手寫返篇blog表揚吓燒腩爸米高先﹗
之前都提過,艾菲近排私務繁忙,成日出咗去唔喺屋企,平日多數會叫燒腩仔爺爺嫲嫲過來幫手湊一陣,但到weekend湊仔呢個責任就好自然咁落咗喺米高身上,好彩燒腩仔都好肯跟米高,所以艾菲都好放心將個仔交畀佢,兩父子喺屋企作反極都有個譜,至少人生一定安全先嘛.
然後上個月中某個星期六,艾菲又臨時有事要出去忙,米高忽然喺星期五晚臨瞓前同艾菲講,想帶燒腩仔坐纜車去山頂再行落去HKU,吓?行山?咁認真?燒腩仔出名少爺兵來㗎喎...上次去大澳行兩步嘈一次飲水嘅記憶猶新,就算平日佢跟米高出去踢波,回程時都定必詐型話眼瞓扭計,米高係邊到來嘅膽量挑戰呢個仔呢?
艾菲起初以為米高只係講笑,敷衍佢叫佢諗清楚就瞓,點知第二朝佢真係好認真咁執嘢準備出發,咁...艾菲唯有祝佢好運,同循例提醒燒腩仔要合作,而最重要嘅係吩咐唔鐘意影相嘅米高影返幾張相畀艾菲望吓,確保佢哋兩父子一路平安啦,kakaka...
就係咁,佢兩父子好開心咁出發啦﹗而成個行程中艾菲覺得最富有挑戰嘅check point就係排隊等坐纜車,宜家平日等坐纜車條隊都長到嚇死人,更何況佢哋呢日係星期六,睇相都睇到燒腩仔等到呆晒,不過可能未坐過嘅關係,米高話佢都無點扭好合作,GOOD!
等咗一個鐘左右終於上到車,艾菲事後問返燒腩仔喺車到見到咩,佢話見到艾菲喎... >.<
一到埗,米高就帶咗燒腩仔入商場歎冷氣順便去洗手間,偶遇媽媽細個最鐘意玩嘅食鬼,但呢個仔明顯唔識欣賞啦﹗
過完冷河就要出發啦﹗仲識畀V字手喎﹗睇你一陣仲有無咁好氣﹗
由山頂行落HKU呢條路,艾菲細個都跟燒腩仔公公行過,對大人來講絕對係easy job,對小朋友呢...米高就話燒腩仔都OK,只係沿路落斜會拉住米高話唔好行咁快,可能真係得佢哋兩父子特別合作嘅關係,米高用糖同水氹吓燒腩仔都OK肯行,真係全程自己行兼好努力咁執樹葉交功課(咁啱個星期一要交樹葉返學校).
話都無咁快就行到HKU,仲去咗爸爸當年上堂嘅課室門口參觀添﹗開心得佢呢﹗
呢張相終於破解咗燒腩仔點解咁合作之謎啦﹗皆因佢哋未出發,米高已經同佢講好,如果乖乖地自己行到HKU,就請佢去canteen食雞脾薯條,喺食垃圾食物方面米高係絕對講得出做得到㗎,仲畀埋茄汁佢慢慢點添﹗艾菲真係無眼睇﹗
佢哋歎埋下午茶,艾菲都差唔多夠鐘忙完,所以呢兩父子就收拾行裝,過返海接艾菲,不過呢個小朋友坐唔夠幾個地鐵站已經話眼瞓,難為米高行完山仲要抱住呢個人仔瞓,呢個爸爸真係巧強勁呢﹗今次唔畀返個叻叻手指佢點得呀﹗


text:
2012年5月7日 星期一
臉色解五臟病
清代四診心法要訣: 臉色解五臟病
天有五氣 食人入鼻 藏於五臟 上華面頤
肝青心赤 脾臟色黃 肺白腎黑 五臟之常
臟色為主 時色為客 春青夏赤 秋白冬黑
長夏四季 色黃常則 客勝主善 主勝客惡
色見皮外 氣含皮中 內光外澤 氣色相融
有色無氣 不病命傾 有氣無色 雖困不兇
舌赤卷短 心官病常 肺鼻白喘 胸滿喘張
肝目眥青 脾病唇黃 耳黑腎病 深淺分彰
左頰部肝 右頰部肺 額心頦腎 鼻脾部位
部見本色 深淺病累 若見他色 按法推類
天庭面首 闕上喉咽 闕中印堂 候肺之原
山根候心 年壽候肝 兩傍候膽 脾胃鼻端
頰腎腰臍 顴下大腸 顴內小腸 面王子膀
當顴候肩 顴外候臂 顴外之下 乃候手位
根傍乳膺 繩上候背 牙車下股 膝脛足位
黃赤風熱 青白主寒 青黑為痛 甚則痺攣
恍白脫血 微黑水寒 痿黃諸虛 顴赤勞纏
兩顴深紅赤色者 主陰火上乘 虛損勞疾也
黑庭赤顴 出如拇指 病雖小愈 亦必卒死
唇面黑青 五官黑起 擦殘汗粉 白色皆死
肝病善怒 面色當青 左有動氣 轉筋脅疼
諸風掉眩 疝病耳聾 目視慌慌 如將補驚
(注)
青者肝之色 故病則面色當青也
怒者肝之志 故病則好怒也
肝之部位在左 故病則左脅有動氣而脅疼也
肝主筋 故病則轉筋也
掉者動搖抽搐也 眩者昏黑不明也
肝主風 故病則掉眩也
疝主肝 故病疝也 肝與膽為表裡 故病耳聾也 此皆肝實之病
若肝虛 則目視恍恍無所見 以肝開竅於目也
肝虛則膽薄 故不時而有如人將捕之驚也
心赤善喜 舌紅口乾 臍上動氣 心胸痛煩
健忘驚悸 怔忡不安 實狂昏冒 虛悲淒然
(注)
喜者心之志 故病則好喜也
赤者心之色 故病則面色赤也
心開竅於舌 故病則舌赤紅也
心主熱 故病則口乾心煩也
心之部位在上 故病則臍上有動氣也
胸者心肺之宮城也 故病則心胸痛也
健忘 驚悸 怔忡 皆心神不安之病也
熱乘心實 則發狂昏冒也
神怯心虛 則淒然好悲也
脾黃善憂 當臍動氣 善思食少 倦怠乏力
腹滿腸鳴 痛而下利 實則身重 脹滿便閉
(注)
黃者脾之色 故病則面色黃也
憂思者 脾之志 故病則好憂思也
脾之部位在中 故病則當臍有動氣也
脾主味 故病則食少也
脾主四肢 故病則倦怠乏力也
脾主腹 故病則腹滿腸鳴痛而下利也
此皆脾虛之病也
脾主肉 故實則病身重 腹脹滿 便閉也
肺白善悲 臍右動氣 灑淅寒熱 咳唾噴嚏
喘呼氣促 膚痛胸痺 虛則氣短 不能續息
(注)
白者肺之色 故病則面色白也
悲者肺之志 故病則好悲也
肺之部位在右 故病則右脅有動氣也
肺主皮毛 故病則灑淅寒熱膚痛也
咳嗽唾痰 噴嚏流涕 喘呼氣促 皆肺本病也
胸者肺之府也 故病則胸痺而痛也
肺虛則胸中氣少 故喘咳皆氣短不能續息也
腎黑善恐 臍下動氣 腹脹腫喘 溲便不利
腰背少腹 骨痛欠氣 心懸如飢 足寒厥逆
(注)
黑者腎之色 故病則面色黑也
恐者腎之志 故病則好恐也
腎之部位在下 故病則臍下有動氣也
腎主水 故病則水蓄腹脹 腫滿 喘不得臥也
腎開竅於二陰 故病則溲便不利也
腎主骨 腎與膀胱為表裡 故病則少腹滿 背與骨俱痛也
腎主欠 故病則呵欠也 腎邪上乘於心 故病則心空如飢也
諸厥屬下 故病則足寒厥逆也
來源: 清代 吳謙 四診心法要訣
訂閱: 張貼留言 (Atom)


text:
周迅同趙薇嘅不和傳聞,不攻自破啦!台灣藝人林心如同埋霍建華嘅婚宴,絕對可以話係亮點處處.除咗《還珠格格》三大美女同場是亮點外,周迅同趙薇同場亦係另一個焦點所在.同樣作為內地一級影星嘅周迅同趙薇,曾經屢傳不如,之前二人合作拍攝電影《畫皮II》時,更一度盛傳不和至踢櫈地步.不過傳聞嘅嘢始終係傳聞,今日兩大昔日鬧不和主角喺心如嘅峇里婚宴同場,而且全程仲要黐到實兼坐埋一齊,有冇不和?你哋話喇. ...
周迅同趙薇嘅不和傳聞,不攻自破台灣藝人林心如同埋霍建華嘅婚宴,絕對可以話係亮點處處.除咗《還珠格格》三大美女同場是亮點外,周迅同趙薇同場亦係另一個焦點所在.同樣作為內地一級影星嘅周迅同趙薇,曾經屢傳不如,之前二人合作拍攝電影《畫皮II》時,更一度盛傳不和至踢櫈地步.不過傳聞嘅嘢始終係傳聞,今日兩大昔日鬧不和主角喺心如嘅峇里婚宴同場,而且全程仲要黐到實兼坐埋一齊,有冇不和?你哋話喇. ...
台灣藝人林心如同埋霍建華嘅婚宴,絕對可以話係亮點處處.除咗《還珠格格》三大美女同場是亮點外,周迅同趙薇同場亦係另一個焦點所在.
同樣作為內地一級影星嘅周迅同趙薇,曾經屢傳不如,之前二人合作拍攝電影《畫皮II》時,更一度盛傳不和至踢櫈地步.不過傳聞嘅嘢始終係傳聞,今日兩大昔日鬧不和主角喺心如嘅峇里婚宴同場,而且全程仲要黐到實兼坐埋一齊,有冇不和?你哋話喇.


text: 人生有幾多個十年!今年就係千億新抱徐子淇同老公恒基二少李家誠結婚十周年紀念,現年33歲嘅徐子淇花十年青春成功箍實老公,兩人嘅婚姻不但經得起時間考驗,仲生咗兩女兩子湊成兩個「好」字,幸福爆晒燈!原來佢哋一家大細去咗美國慶祝錫婚,喺香港時間上周六凌晨兩點幾(美國時間8日下午),被《蘋果》讀者鍾小姐「爆相爆片」捕獲,李家誠當眾攬實索爆老婆連環舌叠舌狂啜,光天化日之下放閃晒恩愛,示範激情同甜蜜嘅兩款錫錫!讀者鍾小姐接受本報訪問表示:「上星期五,下午兩點左右,喺美國西岸環球影城一間露天快餐店,初時見到得徐子淇同老公,佢哋坐埋喺中間位嘅一張枱,見到佢哋好開心傾偈,傾到手舞足蹈,仲成日咀對咀錫,我見到起碼錫咗四,五次,我都影到兩次佢哋錫錫.」從兩張咀嘴相片所見,其中一張李家誠肉緊地用雙手捉實老婆塊面,吸實子淇嘅嘴仔瘋狂啜爆,兩人錫到進入忘我境界,連前面近在咫尺張枱,有工作人員喺度清理枱面,佢哋都可以完全睇佢唔到,繼續錫錫錫啜啜啜,黐纏肉緊到爆;另一張啜嘴相,就見到着背心裙嘅子淇,露出少少養眼嘅雪白胸口,老婆又靚又索,難怪李家誠情難自禁,用右手搭喺老婆嘅香肩上,兩人嘴對嘴變身接吻魚,今次明顯錫得輕柔甜蜜,享受接吻嘅美妙.可能李氏夫婦去到美國,心情都大解開冇避忌,當眾啜爆晒愛之餘,身為恒基二少嘅李家誠,仲親自餵老婆飲嘢,兩人面前只得一杯飲料,你一啖我一啖繼續玩交換口水,鍾小姐表示:「李家誠仲餵埋徐子淇飲嘢,我覺得佢哋好恩愛,好甜蜜.大約半小時後,有幾個小朋友返嚟,小朋友多數係玩完機動遊戲回來,仲有幾個男人同兩個女人,我估係保鑣,因為佢哋周圍望,見到我哋攞住相機都望咗好耐.」徐子淇同李家誠於2006年12月喺澳洲舉行世紀婚禮,兩人嘅首名愛情結晶品喺翌年出生,長女李晞彤今年9歲,之後子淇再為李家誕下現年7歲二女晞兒,5歲三子俊熹同9月大嘅四子建熹.


text:
(集思廣益)網傳食字演唱會名 包保笑到肚痛
2014-07-27 00:04:00
最近唔知大家whatsapp有冇收到一個食字演唱會嘅截圖?入面啲演唱會名令人笑到肚痛,其實係最近一個專門發佈影藝節目活動時間嘅facebook專頁,開咗個自稱「呃like」嘅po叫「十個食字演唱會」,徵集各位網民嘅創意演唱會名,佢哋首先拋磚引玉,先放出幾個好搞笑嘅演唱會名出嚟,好似「張敬軒一髮動全身演唱會」,「陳奕迅則有不信則無演唱會」,「人在做五月天在看演唱會」,「方大同是天涯淪落人演唱會」,「林宥嘉嘉有本難唸的經演唱會」,「做又蘇打綠唔做又蘇打綠演唱會」同「一生起碼周柏豪一次演唱會」等,真係笑到肚都攣.
經過連日來嘅集思廣益,創意澎湃嘅網民分享咗好多超級爆笑嘅演唱會名,當中唔止食字咁簡單,仲加入咗一啲流行用語以及廣東俚語等元素,展示出香港人嘅創意,以及中文有幾咁千萬萬化,精選演唱會名如下,其實各大唱片公司改演唱會名都真係可以參考下:
黎明請你不要來演唱會
冇用Hair GEM 好驚演唱會
習近平反六四演唱會(地點: 維園足球場)
劉德華山在那怕無柴燒演唱會
郭富城也風雲敗也風雲再扮步驚雲演唱會
林峯喪膽演唱會
講呢dear jane 演唱會
魯芬分鐘需要你演唱會
抽一口梁詠琪空氣演唱會
本是黃德斌 商天鵝太急 演唱會
鄭融周融張融孔融樂也融融演唱會
張智霖急抱佛腳演唱會
鄭融咗你都未知演唱會
芝華士贊助吳國敬酒唔飲飲罰酒演唱會
林憶蓮又過年歡樂蓮年演唱會
李家仁有事可唔可以匯住兩萬蚊比我演唱會
天堂鳥南飛鳥南返演唱會
左右衞蘭演唱會
趙曾熹呀熹呀熹演唱會
葉德嫻死唔得閒病演唱會
肚唔肚餓呀 蘇打綠個麵俾你食住嚟睇演唱會
蘇永康樂棋藝大比拼演唱會
我只想張衛健健康康身體健康演唱會
大家仲有冇啲更好笑嘅演唱會名呢?


text:
2014年1月2日 星期四
香蒜蜆肉辣肉腸扁意粉 + 牛油香草金菇 ( 2-JAN-2014 )
( 2-JAN-2014 THU )
噢 成日以為今日係星期一添 ~
今日好似無咁凍喇噃 不過仍然要着厚褸同毛毛 boot 呢 ~
唔係好餓 所以食奶油多 今次試下飲央走 但唔太啱我呀 ~
諗住喺菇場 hea 過等放工 點知突然間好鬼忙 好在喺 lunch time 前就搞掂 唔係就會想做埋先食 lunch 呢 ~
次次一忙之後就好快餓 所以食辛辣杯麵算喇 因為唔想行唔想等 哈哈 ~
放工即走喇 唔駛去街市 咁就行下超市啦 不過原來想買嘅嘢屋企都有 所以番屋企 lu ~
番到屋企開機洗衫就抖陣 7 點半想煮嘅時候 里奧大人打黎話放工 咁我又可以再抖多陣完煮呢 ~
是日晚餐 - 香蒜蜆肉辣肉腸扁意粉 + 牛油香草金菇
香蒜蜆肉辣肉腸扁意粉 - 平時多數用茄汁煮意粉 咁香蒜意粉唔會有汁家嘛 所以就用牛油撈扁意粉 勁高卡呀 今次用 Johnsonville 嘅 hot & spicy 腸黎切粒粒 味道真係唔錯噃 最邪係家姐今晚又係食 Johnsonville 嘅芝士腸 不過我無買芝士腸呀 我覺得好難煎囉 好易爆腸 d 芝士漏哂出黎呀 嘥哂 ~
牛油香草金菇 - 都係用牛油起鑊再炒 但越炒越出水 所以之後我再用大火烘乾佢呀 下次唔整喇 ~
搞掂哂就沖涼喇 食埋生果就休息 ~
呢個星期瞓得唔係咁好 里奧大人話因為電毯熱喎 但我話無電毯嘅時候都瞓得唔好噃 佢叫我今晚唔係咁凍 應該唔駛用 不過我照用呀 暖笠笠好舒服呢 ~
今日勁攰 所以 10 點半瞓喇 ~
2 則留言:


text:
( 7-apr-2010 wed )
話咁快就放完 5 日假 不過今日都好開心 第 1 日番工係星期三 咁 d 時間快過好多呢 ~
番工喇 所以 7 點 25 分起身 瞓小 2 個鐘 真係幾攰下 ~
噢 又要適應番一個人食早餐 lu ~
天氣唔好 落毛毛雨 又凍 我又懶得帶遮喎 所以去菇場對面小食店買 lunch 算喇 咁啱我又想食黑椒汁 感恩呢 ~
放工呢 大風到丫 又走咗架車 真係凍到震 好在件衫有帽 頂得住小小咁啦 唉 呢 d 天時真係唔帶外套都要帶披肩呀 ~
是日晚餐 - 雪菜火鴨絲燜米 + 腐乳西生菜
雪菜火鴨絲燜米 - 呢晚突然勁想食燜米 所以有 mood 即煮 唔再等喇 材料有 1/4 隻燒鴨 + 1 份尖椒 ( 十幾隻 ) + $ 5 韭黃 + 1 大包米粉 不過整呢個米粉真係要用唔小時間 樣樣要切絲 今次用 MuiMuimui 整燜米嘅方法 一路煮一路加湯 咁 d 米粉唔會咁乾 里奧大人鍾意咁架 我對佢幾好呢 哎呀 講起燒鴨就火滾喇 今次第一次喺街市買 1/4 燒鴨 去到得 2 件 我咪問仲有無其他睇呀 條友笑笑口又串串共話 : 仲想睇咩呀 知唔知今日係咩嘢日子呀 我咪好惡串番佢話 鬼知妳咩嘢日子呀 之後佢 Partner 就打圓場 話呢位姐姐斯斯文文都應該唔識賭馬 真係丫 最憎 d 人講嘢用呢 d 態度架喇 ~
腐乳西生菜- 唔想再花時間浸菜切菜 西生菜就最方便 一淥就搞掂 ~
呢晚都幾有 mood 整嘢 加上牛油就到期 所以就焗 朱古力曲奇 喇 味道


text:
2015年5月2日 星期六
翠河茶餐廳 @ 九龍灣 ( 2-MAY-2015 )
豆豉鯪魚油麥菜 - 真係食九十九年 最慘係無味 又油喎 都唔明點解仲要叫黎食 @@
黑椒美果牛柳粒 - 一般啦
鎮江骨 - 姑奶係都叫黎食 其實 3 個餸都食唔哂 最後佢又打包 之後放入雪柜 擺到唔知幾耐又掉 唉
( 2-MAY-2015 SAT )
起身番工果下 開心到呢 ~~~~ --_--
早餐食奶油脆豬 好好味呀 ~
無 mood 呀 所以唔做 report 住 load 哂相先 揀到 11 點 眼又濛又想嘔 所以做番 report 喇 哈哈 ~
想去買遮臉罩同背囊 咁里奧大人話出去波鞋街睇下喎 咁好啦 放工即坐小巴出去 等咗幾架車先上到車 勁驚無車呀 ~
我出到去旺角 里奧大人先啱啱有小巴咋 咁我一路行一路等啦 終於搵到個遮臉罩 不過等埋里奧大人一齊睇先買 ~
嘩 行下行下都已經 1 點 40 分喇 勁餓呀 可能又焗熱 我直頭有 d 暈暈地嘅感覺 咁啱去緊鉅記 諗住試食杏仁餅 不過等過馬路時 見到里奧大人坐喺小巴入面 我即停低對佢揚手 佢又見唔到 咁車入面個女仔知我想叫里奧大人 諗住叫啦 架車又開前咗小小 之後又停 我又再揚 好在里奧大人都諗住落車 唔係有排塞 ~
嘩 好在拖住佢都好 d 起碼暈都有人知嘛 哈哈 之後即搵嘢食喇 想食削搖麵辣菜甫 不過無位 即轉場喇 去食海南雞飯 雖然地方勁迫 但估唔到食物都幾有驚喜 ~
牛丸湯金邊粉 - $23/碗 抵啦 同埋好味喎 有驚喜 哈哈
泰妃雞飯 - 油飯好味 d 雞都滑 不過我唔想食啦
個汁酸酸辣辣都唔錯
椰汁涼粉冰
食完就充滿力量 搵唔到心水背囊 所以就去買遮臉罩喇 $289 有 9 折 好在有折 我依家行山唔敢搽 cream 同防曬 試過幾次流哂汗 之後塊臉即敏感 但有次無搽 cream 同防曬 流完汗都無敏感呀 但勁驚出斑囉 好大鑊架 所以一定要買遮臉罩呢 ~
買完嘢就叫里奧大人陪我行花園街 呢下感覺到佢對我勁好 佢次次都企喺 Boutique 門口等我 條街好焗嘛 但佢點都唔入 Boutique 話多人呀 哈哈 ~
真係次次佢要買嘢比我 就一定要買到為止 今日超感恩 因為間舖頭要搬 做清貨價 買咗件防水風褸 款同料都唔錯 真係無諗過只係 $100 因為去舖頭睇 起碼要 $800 但我又唔捨得買 因為我其實唔太鍾意風褸 哈哈 但係諗住去旅行着 所以要買囉 ~
買完再去買 4 碗芝麻糊番屋企 坐小巴真係好快 想抖耐 d 都唔得 嘩哈哈哈哈 ~
番到九龍灣已經 5 點 咁想去麥記飲咖啡呀 清埋最後一張 coupon 我呀 真係太論盡 拎咗張 coupon 同 1 個十蚊銀放喺枱 咁我見到梳化枱有人啱啱走 我即飛去坐啦 之後玩玩下手機 先醒起無拎張 coupon 同大蚊銀 勁心痛呀 後尾都係問番 d 阿姐有無見到 好感恩阿姐收埋咗 咁我就唔駛蝕喇 ~
飲完抖陣就番屋企開機洗衫 再飲埋湯 今晚去舖頭 所以約埋姑奶食飯 差唔多 8 點半先出門口 搞掂哂就去食飯喇 ~
紅蘿蔔牛蒡粟米豬骨湯
10 點半先番到屋企 勁攰呀 沖埋涼 抖咗陣 share 食一碗芝麻糊 12 點幾先瞓 ~
2 則留言:


text:
Miss Ho Ho 工作需要雖然要成日見客,但係係一個不折不扣既宅女,有時間寧願搵周公,又或者四圍搵好野食
好彩我 D 客多數係外國人,佢地根本吳會介意我著咩,所以我都著得好鬼求其,又或者臨急抱佛腳去搵衫
言歸正轉,Funny 先生行行吓話要去廁所,咁我地就去咗最就近既 DNA galleria
就係果度我發現咗一間買婚紗晚裝既鞋店
佢 D 款式好靚,吳似金都果 D 貨色,大部份鞋都係5 百幾6百蚊左右
我睇中果對鞋係最後一對(好彩仲要係我著開果個碼),所以用大概4百蚊就有交易,我覺得勁抵,係DYOS 造一對都要6-7百蚊啦~
我地之後去百利,隨手攞起對鞋扮哂野問價都要5百幾,仲要個款係 common 老土,呢對鞋超抵!
影相吳係好覺,其實其中一隻係陳列品,所以有 D 色差,而且有 D 地方披口,不過我吳介意,因為當日吳會淨係影我對腳.
我成日係咁同 Funny 先生講我幫佢save 咗一筆錢啦又 (明明係我自己用咗4百幾,但係講成 save 咗4百幾) XDDDDD
係咪好靚呢?前面睇合埋腳就會見到一個心形,而且夠高,有成4吋半~~~~~
前掌加咗1吋 platform ,行得都幾穩陣,腳底軟淋淋,涼鞋又吳會有刮腳既煩惱,簡直perfect!!呵呵呵,有D 買花讚花香~~~~~~
點解我要買4吋咁高?咪就係要襯返 Funny 先生 law...........佢天生高廋,但係我就細粒,如果我吳著高 D 會同佢有段距離,我吳想婚禮上出現電線桿掛老鼠箱既奇景


text:
但有時又激到媽媽扎扎跳
長期處於一啖砂糖一啖屎嘅狀態
-_-"
但遺憾位係有時當攰到完全冇力時 (尤其是當佢同一本書要求睇第15次時)
...................
就會餵ipad 俾蛇仔明
呢方面我知道唔啱
依家努力糾正中
兩父子感情因此大躍進添
男人嘅浪漫係車
呢個飛車活動真係要蛇仔爸先陪到
蛇仔媽點有力氣抬架車落公園?!?!
隨住蛇仔明大隻咗
加上蛇仔媽陀住細細
分開床睡似乎比較適合
將床仔放入大人房
蛇仔明第一晚極力掙扎
但氹吓氹吓都叫肯訓
雖然臨天光還是爬到媽媽身邊
但好快好快
第三晚蛇仔明已經完全適應咗
可能連佢都覺得空間大咗舒服啲
但就指定要媽媽訓隔離
依家蛇仔明講嘢溝通完全冇問題
臨入睡前我倆母子還會談心添呢
每晚關燈後
蛇仔明會同媽媽講: 媽咪我哋傾計啦
咁蛇仔媽就會引領佢回顧吓當日的事
例如: 今日我哋去咗邊度玩呀
蛇仔明都會答得頭頭是道
雖然有時還是會胡扯, 例如問親佢食過乜, 佢都總會答蛋蛋麵麵
之後傾多幾句, 蛇仔明會捉住我隻手放在自己心口同我講
"媽媽拍拍" 示意我輕拍佢
好快蛇仔明就呼呼入睡
****
有時佢又會好搞笑咁案件重演我知佢自己扭計
"起身唔見媽媽, 佢話 (即係我話...用你/我/佢還是亂嚟) 我要媽媽, 我要媽媽 咁呀"
傾傾吓又會望住我笑
話: 媽媽好鍾意你啦
當蛇仔媽第二天要上班, 臨睡會俾個briefing 蛇仔明
"嗱, 媽媽聽日返工, 婆婆嚟陪你, 你要聽婆婆話呀, 知唔知?"
蛇仔明黯然答知道, 但之後會同媽媽講
"鍾意媽媽陪你 (又係用錯你/我)
若然係蛇仔爸放假陪仔蛇仔媽返工
蛇仔明就會話: 爸爸去返工, 媽媽陪你
此話傷透蛇仔爸心, 哈哈
每日都會有啲新詞彙, 感覺好老積仔, 好好笑
仲好caring
小朋友打個乞嚏, 佢會走埋去問人" 有冇事呀"
希望將來佢都會好錫細細啦
暫時來說, 蛇仔明應該會愛錫細細的
有時我哋玩 "點名"
蛇仔明都會預埋細細一份
每晚都會肉緊地親吻細細
除咗講嘢叻
蛇仔明亦熱愛歌唱
仔, 將來你結婚, 媽媽一定會喺晚宴時播返俾你睇, 哈哈~
大概係"佢整得嚟我都整咗"嘅心態
但唔好睇少呢個年紀小朋友的能力
教佢自己著襪, 一兩次已經似模似樣
只係每次出街滾水淥腳
為求快趣又抺殺了蛇仔明的實習機會
呢樣嘢, 係蛇仔爸媽嚟緊target 要改的壞習慣!
所以真係好頭痛
氹又氹過, 鬧又鬧過
喺我寫呢篇blog嘅呢幾日
蛇仔明trouble two 性格嚴重咗
每次食飯蛇仔媽都成個癲婆咁
我總唔能夠長此餵飯
但超硬頸嘅蛇仔明就係點都唔就範
人家話戒片要小朋友自己ready
蛇仔媽都同意
如果小朋友未ready 而硬推, 只會大人細路一齊受挫敗
蛇仔媽一路只慢慢推行戒片計劃
最初係每日都俾佢坐吓potty, 再不斷說教洗腦
next step係見佢定型面仔紅紅問佢係咪要poo poo
慢慢蛇仔明有 "急" 嘅意識, 會自己同大人講 "我要痾屎屎"
最搞笑係再後嚟發展到佢有時好急會自己跑去厠所放上佢個私家厠板
最近我發現蛇仔明仲多咗個"忍"嘅工能
有兩次喺街, 蛇仔明同我講想poo poo
見離家不遠, 就同佢講
"我哋就返屋企喇, 如果你好急你痾落片片啦"
結果佢都係返到屋企先去
而wee wee 方面, 其實蛇仔明大概已ready
每次沖涼前解開片片
蛇仔媽會叫佢痾尿尿
蛇仔明係完全明白, 仲縮縮個肚仔幾吓然後成功尿尿再跳入浴盆
又試過沖沖吓涼蛇仔明走出浴盆, 示意要wee wee
所以嚟緊蛇仔媽會加長唔著片時間
看看可否冬天來臨前戒埋片
除咗食飯第二樣好讓人頭痛嘅係好鐘意扭抱
但好奇怪係
行有冷氣地方如商場, 書店就可以
一出街就扭抱
蛇仔媽超沮喪呀
昨天狠下心腸
任由佢喺街喊到拆天咁
三仔乸好似癲咗咁喺條街度拉剧
也忘了到最後是什麼狀況
總之兩個大人就大熱天時滴晒汗
蛇仔明喊到極攰
一抱起, 係一抱起訓咗
睇嚟呢場仗還是會上演的
唉~
其他記趣
其實有感蛇仔明係似模似樣踢水
係一個為期5日的親子適應班
蛇仔明經過不斷洗腦, 對返學一點都不畏懼
而第一天的表現絕對讓當媽媽的有點surprise
就像是一個經驗豐富的學生
講一遍就會自己放好書包
排隊上洗手間
留心上課
舉手要求飲水
放學時會同老師同學揮手道別


text:
今日放工後原本係約咗明仔同佢個 friend 阿月去銅鑼灣間Bakery Shop度睇吓啲整西點嘅材料,但係佢 check 過間嘢 6:00pm 就閂門,見咁鬼早收,我哋會好趕,所以佢就 SMS 我,叫我改去尖沙咀.陪佢哋行咗一陣街,跟住就去咗美麗華商場入面嘅諾士佛階間 Mai Thai Cuisine 度食嘢.
由於我好少出街食,所以我多數都係 "就" 人哋口味同選擇,返正我都係一個唔識食嘅人,幾乎食得落肚嘅就好食 o架啦,所以點菜呢啲咁傷腦筋嘅工作多數都唔駛我做,加上明仔之前已經喺度食過一次,呢個重任就梗係交俾佢嚟負責啦!佢總共點咗四個餸,一個飯,一個包.
碟炒青口香噴噴,好惹味,我好鍾意佢有一種好特別嘅香味,唔知係咪啲新鮮金不換嘅味道呢?明仔就一味話好辣,但係我就唔覺辣,如果再辣啲仲好味呀,可能我比較食得辣啦.
呢碟串燒雞沙爹就無乜特別,而且個醬汁又細碗,我都唔係幾好意思猛咁 "拔",不過阿月個提議都幾好,佢叫我哋不如落啲青口汁仲好啦,果然成條串燒沙爹即刻唔同哂風味.
炸烤雞就更加無乜驚喜,同中菜裡面嘅炸子雞無乜分別,只係無咗南乳味同多咗個甜酸醬,同埋我食果舊疑似雞脾嘅物體就唔係好熟,仲有少少粉紅色,就係因為咁,所以食落口就好滑囉!
至於呢碟蝦膏炒飯就唔係好夠味,學明仔話齋,應該係叫佢上次食嘅香葉肉碎炒飯會好食啲,不過反而呢碟飯俾到我少少驚喜喎.
因為食咗咁多濃味嘅嘢,所以我就夾咗啲青瓜絲嚟食,諗住清一清個口,點知一食落去,覺得非常之好食,酸酸哋,好醒胃,但係就覺得好奇怪,點解一啲青瓜味都無呢,後來發覺應該係泰國青芒果,我同佢哋講咗之後,佢哋就即刻試吓,兩條友仔仲話正 o添,明仔就仲衰,佢話以為只係用嚟伴碟嘅青瓜,所以唔吼佢,早知我就唔出聲,一個人食哂佢啦,哈哈!講笑啫,我都唔係啲獨食嘅人.
碟鐵板黑汁蝦膏炒通菜都幾香,幾惹味,不過就鹹咗啲,但係我哋食完都唔知邊啲係黑汁!?究竟有無落到都唔知道.
呢個蒜茸包係明仔極力推介,佢話啲蒜茸唔係一般嘅蒜茸醬,而係一粒一粒,即係好似避風塘菜式果隻.個法包都焗得幾脆,幾香口,不過我就覺得肥膩咗啲啦.
食到最後,當然係要食番個 dessert 先至叫做完整嘅一餐啦,阿月就叫咗個泰式經典甜品椰汁芒果黑糯米,啲糯米好煙韌,啲椰醬就唔係好夠甜,不過勝在佢係熱食嚟,唔係凍食,所以都加番少少分俾佢!
食完飯,我哋就喺附近行咗一陣,行行吓我就覺得個肚有少少痛痛哋,返到屋企就即刻痾,唔知係咪街外嘢始終較肥膩,加埋飲咗啲凍水攪到肚瀉,定係食咗果舊唔係好熟嘅雞呢?


text:
2016年2月15日星期一
健脾番茄小米粥
如果頭腦清晰兼無老人癡呆的話,咁你都應該會知道我家有個習慣,就係人日唔知點解會煲粥煎糕食!?雖然唔多明白點解會咁做,但我依舊年年照做,因為想將媽咪所做嘅嘢一路 keep 落去.
呢個粥係之前睇電視嚴浩導演其中一條方,係一個健脾開胃養生粥,當時我只係抄低咗材料,無記低點整,所以我都係純粹用自己個方法去煲咋!導演條方原本係有落到瘦肉,但我就無喇,只係用香菇粉提味,我仲加埋原片燕麥一齊煲㖭.
2016年2月14日星期日
泡菜蘿蔔海帶湯
早幾日煮咗個韓式泡菜湯,因為新正頭買餸唔方便,所以最好就係用啲屋企本身已有儲備嘅食材,加上依家買菜貴都阿媽都唔認得,買白蘿蔔就最啱,又平又合時,正所謂冬食蘿蔔夏食薑,中醫角度天冷食白蘿蔔對健康有益㖭!加幾隻韓國生蠔,夠哂美味喇!!
原本一心係買豆腐整嘅,不過初三嗰日街市好多檔口都未開,而且我教完琴都已經夜,有開檔嘅豆腐檔都已經買哂,咁就唯有改用初一煮南乳齋用剩嗰棵津菜代替啦!
2016年2月12日星期五
物盡其用
整雪芳蛋糕因為要用多額外一隻蛋白,但我又唔想開多隻蛋,所以我習慣係解凍冷宮嘅蛋白加落去,但因為無整得耐,完全無咗呢回事,所以唯有迫住開多隻蛋!
夾硬開多隻蛋,自然就多咗個蛋黃出嚟,所以就連埋班蘭汁撇出嚟嘅水整咗 pancake;用剩嘅椰漿同整烤雞沙律剩低落嚟嘅金不換就用嚟燜南瓜,一啲都唔浪費㗎!
烤雞三角豆沙律伴檸檬芥末醬
往年媽咪喺度時,大年初一就一定食齋,年初二就會食番肉,印象中好似會有雞,海參,間中會有 zaak6 年嘅煎釀鯪魚.但係依家自己煮就好少會煮肉喇,前幾日初二貪得意又食肉開年,不過都係簡單一件雞扒啫!
呢個沙律其實係好耐之前睇 Gordon Ramsay 個節目度學番嚟,不過就自己改咗少少嘢,因為原本某啲食材唔易買得到呀!
老表的新年禮物
新春班蘭雪芳
其實我自己一向都唔太 buy 雪芳蛋糕,因為覺得太軟身,太濕潤,唔係我杯茶,我始終都係比較鍾意磅蛋糕同 muffin 個 texture,但唔知點解次次整嚫班蘭雪芳蛋糕,啲人都係極之欣賞同讚賞!咁重好,一來易整,二來輕身好多,拎出街都唔使咁重.
所以今年就整嚟拎去老表家團拜.
2016年2月8日星期一
猴年新春
2016年2月7日星期日
老友的新年禮物
聽日就係農曆大年初一,我諗家家戶戶都會好忙,忙住攪呢樣攪嗰樣,又要忙煮餐團年飯.我自己今年就相對無咁多嘢迫埋一,兩日內做,因為今年多時間量地同拍烏蠅,所以可以將啲嘢分開好幾日去預備,而且又唔使團年,又唔使 "年廿八",噚晚收工返到屋企攪掂哂就浸定少少初一煮齋要準備嘅材料,今日全部洗乾淨哂,聽朝就變相無咁多嘢要做,應該趕得切午時前上供.除此之外,今日仲整定個蛋糕聽日帶過去老表家團拜.
今年收到兩位老友 Louisa 同 Ernest 媽咪送嘅新年禮物,全部都係 Louisa 間烘焙學校嘅出品.
2016年2月2日星期二
天文數字
見雪櫃仲有啲秋葵同 1/4 個洋蔥喺度,諗住買包四季豆返嚟炒埋一碟,點知貴到唔捨得買,差唔多貴一倍咁滯!其他蔬菜都要起碼二,三十蚊斤,問勻哂成個菜檔所有蔬菜嘅價錢咁滯,都真係幾得人驚,簡直係天文數字,無樣買得落手,好彩同個菜檔阿姐熟,如果唔係問完哂都唔買的話肯定俾佢 bing2 鑊甘兼粗口問候!!
訂閱: 文章 (Atom)